ހއ ދިއްދޫ ކައުންސިލްގެ ކުރީގެ ރައީސް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް އެންމެ ފަހުން ގެނެވުނު 8 ވަނަ އަދި9ވަނަ އިޞްލާޙާއެކު ރާއްޖޭގެ ރަށްރަށުގެ ކައުންސިލްތަކަށް މިހާރު ވަނީ މީގެ ކުރިން ދުވަހަކު ވެސް ނުލިބޭހާ ގިނަ ބާރުތަކަކާއި ބޮޑެތި އިޚްތިޔާރުތަކެއް ލިބިފައެވެ.\nއެ ރަށެއްގެ ތަރައްޤީއާއި ހިންގުމުގެ ހުރިހާ ކަމެއްގައި ފުރިހަމައަށް ބައިވެރިވުމާއި، ބަސްކިޔުމާއި ގޮތް ނިންމުމުގެ ތަނަވަސް ފުރުޞަތު ވެސް ރަށްރަށުގެ ކައުންސިލްތަކަށް ލިބިފައެވެ. މީގެ އިތުރުން، ރަށް ކުރިއަރުވާނެ ގޮތާއި، ރަށުގެ ބިމާއި އިޚްތިޞާޞް ހިނގާ ސަރަހައްދުތައް ބޭނުންކުރާނެ ގޮތް ކަނޑައެޅުމާއި އެ ކަމުގެ ޕްލޭންތައް އެކަށައަޅައި ޗާޓުތަކާއި ކުރެހުންތައް ކުރެހުމުގެ މަގު ވެސް ފަހިވެފައެވެ.\nލާމަރުކަޒީ ޤާނޫނުގެ 1-107 ވަނަ މާއްދާއާއި 2-107 މާއްދާގައި ބުނެފައިވާ ގޮތުން، މިހާރު އިންތިޚާބުވެފައިވާ ކައުންސިލްތަކުގެ މެމްބަރުން، އެ މީހުންގެ މަޤާމާ ޙަވާލުވާ ދުވަހުން ފެށިގެން3މަސް ދުވަހުގެ ތެރޭގައި، އެ ރަށެއްގެ ރައްޔިތުންގެ ޚިޔާލާއި މަޝްވަރާއާއެކު އެ ރަށެއްގެ ތަރައްޤީގެ ޕްލޭނާއި ލޭންޑް ޔޫސް ޕްލޭން (ނުވަތަ ރަށުގެ ބިން ބޭނުންކުރާނެ ގޮތުގެ ޕްލޭން) ތައްޔާރުކޮށް، ސަރުކާރުގެ ކަމާ ބެހޭ އިދާރާ (ލޯކަލް ގަވަރމެންޓް އޮތޯރިޓީ ނުވަތަ އެލްޖީއޭ) އަށް ހުށަހަޅަން ޖެހެއެވެ. މި ގޮތުން މިހާރު ހިނގަމުންދާ ކައުންސިލްތަކުގެ ދައުރު ފެށުނީ 17 މޭ 2021 ގައި ކަމަށްވާތީ، އެ ތާރީޚުން ފެށިގެން3މަސް ދުވަސް ހަމަވާނީ 16 އޮގަސްޓް 2021 ގައެވެ.\nމި ދެންނެވުނު ތަރައްޤީގެ ޕްލޭނާއި ލޭންޑް ޔޫސް ޕްލޭން ތަންފީޒުކޮށް، އެ ޕްލޭންތަކަށް ޢަމަލުކުރަން ފަށާނެ ގޮތުގެ އިޖްރާޢަތު ވެސް ލާމަރުކަޒީ ޤާނޫނުގެ އިސްވެ ދެންނެވުނު މާއްދާތަކުގައި ކަނޑައަޅާފައިވެއެވެ. އެއީ، އެލްޖީއޭއަށް ޕްލޭންތައް ހުށަހެޅުމަށް ފަހު އެ ތަނުން ޕްލޭންތައް ފާސްކޮށް، އޭގެ ފަހުން ރައްޔިތުންގެ ބައްދަލުވުމެއް ބާއްވައި، އެ ބައްދަލުވުމަށް ވެސް މި ޕްލޭންތައް ހުށަހަޅައި އެ ބައްދަލުވުމުގައި ވެސް މި ޕްލޭންތައް ފާސްކޮށްގެންނެވެ. އެހެންކަމުން ޙަޤީޤަތުގައި މި އެކުލަވާލެވޭ ޕްލޭންތަކަށް ޙަޤީޤީ ދިރުން އަންނަ ހިސާބަކީ މި ދެންނެވި ރައްޔިތުންގެ ބައްދަލުވުމުގައި ޕްލޭން ފާސްކުރާ ހިސާބުންނެވެ.\nމިހާރު ހިނގަމުން މިދާ ކައުންސިލްތައް ހުވާކުރުމާއެކު އެލްޖީއޭއިން ވަނީ ތަރައްޤީގެ ޕްލޭނާއި ލޭންޑް ޔޫސް ޕްލޭންތައް އެކުލަވާލުމުގެ މަސައްކަތަށް އަމާޒުކޮށް މުޅި ރާއްޖޭގެ ހުރިހާ ކައުންސިލަރުންނަށް ޚާއްޞަ ތަމްރީން ޕްރޮގްރާމްތަކާއި ސެމިނަރތައް ބާއްވައި މި ކަމަށް ކައުންސިލަރުން ތަމްރީންކޮށްފައެވެ. އަދި ސީދާ މި ކަމަށް ޚާއްޞަކޮށް 20 ޖޫން 2021 ގައި ވަރަށް ތަފްޞީލީ އަތްމަތީ ފޮތެއް ވެސް ޝާއިޢުކޮށް ޢާންމުކޮށްފައިވެއެވެ.\nމި ކަންކަން މިހެން ހިނގަމުންދިޔައިރު، ރާއްޖޭގެ ގިނަ ރަށްރަށް ކޮވިޑް19 އާ ގުޅިގެން މޮނިޓަރިންގ އަށް ލެވި ނުވަތަ ރަށް ބަންދުކުރަން ސަބަބުން ރައްޔިތުންނަށް އެއްތަންވެ ޖަލްސާކުރުމުގެ ފުރުޞަތު އޮތީ ވަރަށް ބޮޑަށް ހަނިވެފައެވެ. އެހެންވެ ރައްޔިތުންގެ ޚިޔާލު ފުޅާދާއިރާއެއްގައި ހޯދުން ވީ ދަތިކަމަކަށެވެ. ނަމަވެސް، ސޯޝަލް މީޑިއާގެ ޢާއިލާއަށް އެންމެ ފަހުން އިތުރުވި ކްލަބްހައުސްއާ އެކު ބައެއް ރަށްރަށުގެ ކައުންސިލްތަކުން ނުހަނު އަވަހަށް އޭގެ ބޭނުން ހިފަން ފަށައި، ރެއާއި ދުވާލު ތަރައްޤީގެ ޕްލޭންތަކަށް ރައްޔިތުންގެ ޚިޔާލު ހޯދުމުގެ ފޯރަމްތައް ބާއްވައި، މި މަޝްވަރާތައް މެކުހަށް ގެންދަން ފަށައިފިއެވެ. އަދި ނުހަނު ފޯރީގައި ތަރައްޤީގެ ޕްލޭންތައް އެކުލަވާލުމައި 17 އޮގަސްޓް 2021 ގެ ސުންގަޑިއަށް އެ ޕްލޭންތައް ނިންމައި އެލްޖީއޭއަށް ހުށަހެޅުމުގެ މަސައްކަތް ވެސް ބާރަށް ކުރިއަށް އެބަ ގެންދެއެވެ.\nމި ހިސާބުން އުފެދޭ ސުވާލަކީ، މި ގޮތަށް މަސައްކަތް ނުކުރާ ރަށްރަށުން، ނުވަތަ ސުންގަޑިއަށް ޕްލޭންތައް ނުނިންމައި އަދި އެލްޖީއޭ ހުށަނާޅާ ރަށްރަށަށް ވާނީ ކިހިނެތްތޯއެވެ؟\nޕްލޭންތައް ނިންމުމަށް އިތުރު ވަގުތު ދެވޭކަށް ޤާނޫނީ ގޮތުން އަދި ފުރުޞަތެއް ނެތް\nލާމަރުކަޒީ ޤާނޫނުގެ 1-107 ވަނަ މާއްދާގައިވާ ގޮތުން މި ޕްލޭންތައް ނިންމައި ސަރުކާރުގެ ކަމާ ބެހޭ އިދާރާއަށް ހުށަހަޅަން ޖެހެނީ ކައުންސިލަރުން މަޤާމާ ޙަވާލުވާ ތާރީޚުން ފެށިގެން3މަސް ދުވަހުގެ ތެރޭގައެވެ. އެހެންކަމުން، އެ މުއްދަތުގައި އެކަން ނުކޮށްފިނަމަ، އިތުރު މުއްދަތެއް ދެވިދާނެތޯ ނުވަތަ ނޫންތޯ މިއީ އުފެދޭ ސުވާލެކެވެ. މި ކަމުގައި ޤާނޫނުގައި ވަކި އެއްޗެއް ބުނެފައި ނެތުމުން، ނުވަތަ އެ ފަދަ އިޚްތިޔާރެއް އެއްވެސް ފަރާތަކަށް ދީފައި ނެތުމުން، އެ ފަދަ ފުރުޞަތެއް އެލްޖީއޭ އިން ކައުންސިލްތަކަށް ދެވިދާނެ ކަމަކަށް ނުފެނެއެވެ. އެހެންނަމަވެސް، ރައްޔިތުންގެ މަޖިލީހުން މި މާއްދާ އިޞްލާޙުކުރައްވައިފިނަމަ، އެ ފުރުޞަތު ދެވިދާނެއެވެ. އެހެންކަމުން، ބުއްދިވެރި ގޮތަކީ ކަނޑައެޅިފައިވާ ތާރީޚަށް ޕްލޭންތައް ނިންމައި އެލްޖީއޭއަށް ހުށަހެޅުމެވެ.\nރަށުގެ ތަރައްޤީއަށް އެޅޭ ހުރަހެއް\nލާމަރުކަޒީ ޤާނޫނަށް ގެނެވުނު އިޞްލާޙާއެކު މި ލިބުނު ބޮޑު އިޚްތިޔާރުތަކާއި ބާރުގެ ރަމްޒަކަށްވާނީ، ރަށްރަށުގެ ރައްޔިތުންގެ ބައިވެރިވުމާއެކު އެ ރަށެއްގެ ކައުންސިލުން އެ ރަށެއްގެ ތަރައްޤީގެ ތަޞައްވަރު ނުވަތަ މި ޕްލޭން އެކަށައަޅައި އެ ގޮތަށް ރަށުގެ ކަންކަން ހިންގައި ތަރައްޤީކުރަން ފެށުމެވެ. އެހެންވެ، މި ޕްލޭން ނުހަދައިފިނަމަ، ނުވަތަ ނުނިންމައިފިނަމަ، އެ ރަށެއްގެ ރައްޔިތުން އެ ރަށުގެ ތަރައްޤީއަށްޓަކައި އެދޭ ކަންކަމަކީ ކޮބައިތޯ ދެނެގަތުމަށް ސަރުކާރަށް ދަތިވާނެއެވެ. އެހެންވެއްޖެނަމަ، ސަރުކާރުން އެ ރަށްރަށުގެ ތަރައްޤީއަށް ޕްރޮޖެކްޓްތައް ކަނޑައަޅައި ބަޖެޓްކުރުމަށް ވެސް ދަތިވާނެއެވެ. މީގެ އާޚިރު ނަތީޖާއަކަށްވާނީ އެ ރަށުގެ ތަރައްޤީއާއި ކުރިއެރުމަށް ހުރަސް އެޅިގެން ދިޔުމެވެ.\nއަތޮޅު ކައުންސިލަރުންނާއި މަޖިލިސް މެމްބަރުންގެ މަސައްކަތަށް ދަތިތަކެއް ކުރިމަތިވުން\nތަރައްޤީގެ ޕްލޭންތަކަކީ އަތޮޅު ލެވެލްގައި އަދި މަޖިލިސް މެމްބަރުންގެ ލެވެލްގައި ވެސް ނުހަނު މުހިންމު އެއްޗެކެވެ. އެހެނީ މި ފަދަ ޕްލޭނެއް ފައިނަލްކުރެވިފައި އޮވެއްޖެނަމަ އަތޮޅު ކައުންސިލަރުންނާއި ދާއިރާގެ މަޖިލިސް މެމްބަރުންނަށް ވެސް އޭގައިވާ ކަންކަން ހޯދަން މަސައްކަތްކުރެވޭނެއެވެ. އަދި އެކަމަށް ވަކާލާތުކޮށް ލޮބީކުރުމުގެ ފުރުޞަތު ވެސް އޮންނާނެއެވެ. ނަމަވެސް އެ ފަދަ ޕްލޭނެއް ނެތް ނަމަ، އެ އަތޮޅު ކައުންސިލަރަކު ނުވަތަ މެމްބަރަކު ތަމްޞީލްކުރާ ދާއިރާ ނުވަތަ ރަށުގެ ރައްޔިތުން އެދޭ ކަންކަން ހޯދަން މަސައްކަތްކުރުމުގައި ފަސޭހައެއް ނުވާނެއެވެ. އަދި ރަށެއް ތަރައްޤީކުރުމުގައި މިސްރާބެއް، ހުންގާނެއް ނޯންނާނެއެވެ.\nދައުލަތުގެ ބަޖެޓްގައި ރަށަށް ހުންނަ ތަރައްޤީގެ ކަންކަން މަދުވުން\nސަރުކާރުގެ ތަރައްޤީގެ މަޝްރޫޢުތަކަކީ ކަމާ ބެހޭ މިނިސްޓްރީތަކުގެ ބަޖެޓްތަކުގައި ޖަހައިގެން، އެ މިނިސްޓްރީތަކުން ފިނޭންސް މިނިސްޓްރީއަށް ފޮނުވައިގެން އޭގެ ފަހުން ފިނޭންސް މިނިސްޓްރީން ރައްޔިތުންގެ މަޖިލީހަށް ހުށަހަޅައިގެން ފާސްކޮށް އޭގެ ފަހުން ހިންގާ މަޝްރޫޢުތަކެކެވެ. ރަށެއްގެ ތަރައްޤީގެ ޕްލޭން އެކުލަވާލެވިފައި ނެތް ކަމަށްވާނަމަ، އެ ރަށެއްގައި ކުރާނީ ކޮންކޮން ކަންތައްތަކެއްތޯ ދެނެގަންނަން ލައިން މިނިސްޓްރީތަކަށް ދަތިވާނެއެވެ. އަމުދުން ރަށުގެ ކައުންސިލާއި، އެލްޖީއޭ އަދި ރައްޔިތުން އެންޑޯޒްކޮށްފައިވާ އެ ފަދަ ޕްލޭނެއް ނެތް ނަމަ، އެ ރަށުގެ ތަރައްޤީއަށް ކުރަންވީ ކަންކަން އޮންނާނީ ސުވާލު މާކެއްގެ ތެރޭގައެވެ.\nމިނިސްޓްރީތަކަށް ވެސް ބަޖެޓް ލިބެނީ ވަކި ލިމިޓަކަށެވެ. އެހެންވެ، އެ ފަދަ ޕްލޭނެއް އޮތް ރަށަކަށް އިސްކަން ދެވި އެ ރަށްރަށުގެ ކަންކަން ލައިން މިނިސްޓްރީތަކުގެ ބަޖެޓުން، ފިނޭންސް މިނިސްޓްރީގެ ތެރެއިން މަޖިލީހަށް ދާ ދައުލަތުގެ ބަޖެޓްގައި ހިމެނުމުގެ ފުރުޞަތު ވަރަށް ބޮޑެވެ. އެ މަގުން ނުދާ ރަށްރަށަށް އެ ފުރުޞަތު ކުޑަވުމަކީ ހަމަ ތަބީޢީ ކަމެކެވެ.\nކައުންސިލްތަކުގެ މަސައްކަތް ވެސް ނިޒާމުން ނެއްޓި ހާވިޔާވެގެން ދިޔުން\nރަށެއްގެ ތަރައްޤީގެ ޕްލޭނެއް އެކުލަވާނުލައިފިނަމަ، ދެން އެ ރަށެއްގައި އެ ރަށެއްގެ ކައުންސިލުން ކުރާނީ ކޮން ކަމެއްތޯއެވެ؟ ހަމަގައިމު ވެސް ހަރުދަނާކޮށް، ރަނގަޅު ގޮތުގައި ވަކި އަމާޒެއް އޮވެގެން ރަށުގެ ތަރައްޤީއަށް ކުރާނެ މާ ގިނަ ކަންތައްތަކެއް ހުންނާނެތޯއެވެ؟ ޙާޞިލްކުރަން ބޭނުންވާ ލަނޑުދަނޑިތަކާއި، ތަރައްޤީގެ ކަންކަން އޮންނާނީ ނޭނގުމެއްގެ ތެރޭގައެވެ. އެ ކައުންސިލެއްގެ ކައުންސިލަރުންނާއި މުވައްޒަފުން ދަތުރުކުރާނެ ވަކި އަމާޒެއް، ތަޞައްވަރެއް ވެސް އޮންނާނެތޯއެވެ؟ އެހެންކަމުން، މި ޕްލޭން ނުނިންމައިފިނަމަ، އެ ކައުންސިލެއްގެ ހިންގުމާއި މަސައްކަތްތައް އޮންނާނީ އެއްވެސް ތަރުތީބެއް ނެތި، ނިޒާމުން ނެއްޓި، ހާވިޔާވެފައެވެ. ކައުންސިލަރުންނަށް ބަރާބަރަށް މުސާރަ ލިބިދާނެއެވެ. އެހެންނަމަވެސް، ރަށަށް ތަރައްޤީގެ މަގުގައި މާ ގިނަ ކަންކަން މި ދައުރުގެ ތެރޭގައި ވާނެހެންނެއް ހިއެއް ނުވެއެވެ.\nމި ކަންކަން މިހެން ހުރުމާއެކު، ކޮންމެ ކައުންސިލަކުން ވެސް ސަމާލުކަން ދޭންވީ، ކުރެވެން އޮތް އެންމެ ރަނގަޅަށް، އަދި ޓެކްނޮލޮޖީގެ ބޭނުން ވެސް ހިފައިގެން ރައްޔިތުންނާ ފުޅާދާއިރާއެއްގައި މަޝްވަރާކޮށް، 16 އޮގަސްޓް 2021 ގެ ސުންގަޑިއަށް ރަށުގެ ތަރައްޤީގެ ޕްލޭނާއި ލޭންޑް ޔޫސް ޕްލޭން ނިންމުމަށެވެ.\nމިހާރު މި ހިނގަމުންދާ ކައުންސިލްތަކުގެ ދައުރަކީ5އަހަރު ކަމަށްވާއިރު، ކައުންސިލްތަކުގެ ބާކީ އޮތް4އަހަރާއި9މަސް ދުވަހު ރަނގަޅަށް، ހަރުދަނާ އަދި ރަށުގެ ތަރައްޤީއާއި ކުރިއެރުމަށް އެދެވޭ މަސައްކަތްތަކެއް ކުރެވޭނީ އޭރުންނެވެ.\nމި ކަން ނުކޮށްފިނަމަ އެއީ ޙަޤީޤަތުގައި މި ނިޒާމުން ލިބުނު ބާރާއި އިޚްތިޔާރު ވެސް ބޭނުންކުރަން ނޭނގުމެވެ. މި ނިޒާމް ކާމިޔާބުކަމާއެކު ކުރިއަށް ގެންދެވެން އޮތީ މި އިޚްތިޔާރުތަކުގެ އެދެވޭ ބޭނުން ހިފައި ރަށް ކުރިއަރައިގެން ދިޔުމުގެ ފުރުޞަތުތައް ޙަޤީޤަތަކަށް ހަދައި ނަތީޖާ ދެއްކޭ މިންވަރެއްގެ މައްޗަށެވެ.


ޝަރީފަކީ އަޅުގަނޑު ކުޑައިރުގެ މާ ގާތް ރައްޓެއްސެކެވެ. ދެމީހުން އެކުވެރިކަމުގެ ތެރިއިން އެކަކު އަނެކަކުގެ ސިއްރުވެރިއަކަށްވެސް ވަނީ ވެވިފައެވެ. ދެމީހުންވެސް އެކު އުޅުމާއި ކުޅުމުގައި ޅަދުވަސް ވޭތުކުރުމަށްފަހު\nއެހެން މީހުން ހީކުރާނީ ކީކޭބާވައެވެ.\n| 08 ޑިސެންބަރ 2012\nމިއީ ހިތާދޫ އޮންލައިން އަށް ކިޔުންތެރިއަކު ފޮނުވާފައިވާ ލިޔުމެކެވެ. މިލިޔުމުގެ ވެރިފަރާތުގެ ހުއްދަ ނެތި އެއްވެސް ސައިޓެއްގެ ޝާޢިޢްކުމަކީ މަނާކަމެކެވެ.\nޝަރީފަކީ އަޅުގަނޑު ކުޑައިރުގެ މާ ގާތް ރައްޓެއްސެކެވެ. ދެމީހުން އެކުވެރިކަމުގެ ތެރިއިން އެކަކު އަނެކަކުގެ ސިއްރުވެރިއަކަށްވެސް ވަނީ ވެވިފައެވެ. ދެމީހުންވެސް އެކު އުޅުމާއި ކުޅުމުގައި ޅަދުވަސް ވޭތުކުރުމަށްފަހު އެކަކު އަނެކަކާ ވަކިވުމުގެ ވަގުތު ޖެހިއްޖެއެވެ. އަޅުގަނޑު މާލެދާން ޖެހުނީއެވެ. މާލޭގެ ކޮންމެވެސް ހަރުކުލައިގެ ބޭފުޅެއްގެ ގެއަށެވެ. އެގޭގައި ޖެހޭ ކުދިކުދި ކަންތައްތައް ކޮށްލަދިނުމުގެ ނަމުގައެވެ. އަޅުގަނޑުވެސް ހުރީ މާލެ ދާހިތުންނެވެ. އަޑުއިވިފައިވާ ގޮތުން މާލެއަކީ ވަރަށް ބޮޑު އެހާމެ ރީތިވެސް ތަނެކެވެ. މިއީ މާލެ ދެވޭ ފުރަތަމަ ފަހަރެވެ. ޝަރީފަކީ އެތައްފަހަރަކު މާލެގޮސް ފައިވާ މީހެކެވެ. އޭނާބުނާގޮތުން ނަމަ މާލެދާން ވަރަށް ތައްޔާރުވާން ޖެހޭނެއެވެ. އާ ހެދުންފަހާ ފޮއްޓަށް އެޗެހިއަޅާ... މިހިރީކީ އަޅުގަނޑު ދުވަހަކުވެސް ކުރި ކަންތައްތަކެއް ނޫނެވެ. އާހެދުމެއް ނުލިބޭތާވެސް ދެތިން އަހަރު ވެއްޖެއެވެ. ދެން ފޮއްޓަށް އަޅަން ހުންނާނީ ކޮންހާ އެއްޗެއް ހެއްޔެވެ.\nއަޅުގަނޑުގެ އުމުރުން 18 އަހަރެވެ. އަދިވެސް މިއުޅެނީ މާލޭގެ އެބުނާ ބޭފުޅެއްގެ ގޭގައެވެ. 'ކުދިކުދި' ކަންތައް ކޮއްލަ ކޮއްލައެވެ. އެގޭގައި ކުރަންހުންނަ ކުދިކުދި ކަންތައްތައް ކުރުމުގެ ސަބަބުން ހަވީރުވާއިރު ހުންނަނީ ވަރުބަލިވެފައެވެ. އެގޮތަށް ވަރުބަލިވެ ހުރެ މާރުކޭޓަށް ދިޔަދުވަހެކެވެ. ރަށުއޮޑިޔެއް އޮތަތީވެ ޚަބަރު އޮޅުންފިލުވައިލިއިރު، ޝަރީފުވެސް މާލެއައިސް އުޅޭކަން އެގިއްޖެއެވެ. އޮޑިކަރީ މަޑުކޮށްލައިގެން ހުއްޓާ ކޯޓު ނަންބަރުތައް ހުންނަ އިމާރާތާ ދިމާލުން ޝަރީފު އަންނަތަން ފެނިއްޖެއެވެ. އެނާ އައިސް ވަރަށް ނުގޮތަކަށް ކިހިނެތްހޭ އަހާލުމުން އަޅުގަނޑުވެސް އެޔާއެކަށީގެންވާރާގެއްގައި ޖަވާބުދީފީމެވެ. އެނާ ދެންސުވާލު ކުރީ އަޅުގަނޑު ހުރިގޮތާ ބެހޭގޮތުންނެވެ. "ތިޔަހައި ޅައުމުރުގައި ތިޔަހެން ނޯކިރީ ހެދުމުގައި މާލޭ މަގުމަތީގައި ހިނގާއިރު ތިޔަފުރާގެ އަންހެންކުދިން އަހުމަދާ ދޭތެރެ ހީކޮށްފާނެ އެއްޗަކަށް އެއްވެސް ފަރުވާލެއްވެސް ނެތްދޮތަ؟!!" އަޅުގަނޑު ދޭނެ ޖަވާބެއްނޭގިފައި ހުރީއެވެ. އެކަހަލަ ކަމަކާ ވިސްނާވެސް ލެވިފައި ނެތީއެވެ. އަޅުގަނޑު އެހީ މެވެ. އެހެންމީހުން ހީކޮށްފާނެ އެއްޗަކާމެދު ޝަރިފު ވަރަށް ވިސްނަން ދޯއެވެ. ޝަރީފު ވަރަށް ހެވިލާފައި..ވާނީ އެހެންނޫންހޭ މިއުމުރުގައި އެކަހަލަ ކަންކަމާ ނުވިސްނިއްޔާ އިންނާނެ މީހަކުވެސް ނުވާނެ ނޫންހޭ ބުނުމަށްފަހު އޮޑިޔަށް އަރައިގެން ހިގައްޖެއެވެ.\nއޭގެފަހުން މިހާރު އެތައް ދުވަސްތަކެއް ފާއިތުވެއްޖެއެވެ. އަޅުގަނޑުގެ ދިރިއުޅުންވެސް އެނބުރެމުން ސެނބުރެމުން ގޮސް މިހިސާބަށް އާދެވުނުއިރު އުމުރުން 40 އަހަރު ފުރި ދެދަރިންވެސް ލިބިއްޖެއެވެ. އެތައްދުވަހަކު ޝަރީފާ ބައްދަލުނުވެހުރެފައި މިފަހަރު ދިމާވީ އަޅުގަނޑު މަސައްކަތްކުރާ އޮފީހުދޮރުމަތިން ނެވެ. ޝަރީފުހުރީ ވަރަށް ބަދަލުވެފައެވެ. މީހާ ހިކި އަނަރޫފަވެ، ދެލޯވަޅުވަދެފައެވެ. ލައިގެންހުރި ގަމީސް ވެސް ދަލާ ތަތްތެޅިފައެވެ.މުޅި ފައިތިލައާއި އަރައިގެން ހުރިފައިވާން ވެސް ހިރަފުހުގެ ކުލައިން އެއްކުލަވެފައެވެ. ފެންނަ ފެނުމަށް ވަރަށް މާޔޫސްވެފައި ހުރިހެންވެސް ހީވެއެވެ. ހާލު އޮޅުންފިލުވާލުމުން އެނގުނު ގޮތުގައި ޝަރީފުމެންގެ އާއިލާގެތެރޭ ޖެހުނު މައްސަލައެއްގެ ސަބަބުން ބައިބައިވެ ތަނަވަސްކަން ވެސް ގެއްލި އަތްމަތިވެސް ދަތިވީއެވެ. އަޅުގަނޑުގެ ހިތަށް ރަޙުމް ވަދެ، ކައިރި ހޮޓަލަކަށް ގެންގޮސް ކުޑަވަރެއްގެ ސައެއް ދީފީމެވެ. ހޮޓަލުގައި އިނދެފައި ޝަރީފު އެތައްދުވަހެއް ކުރިން އަޅުގަނޑާ ކުރި ސުވާލު ތަކުރާރު ކޮށްލައިފީމެވެ. ޝަރީފް ތިޔަހެން ހުރެ މީހުން އުޅޭތަންތަނަށް ދިއުމުން އެމީހުން ހީކުރާނެ އެއްޗަކަށް ނުވިސްނަން ހެއްޔެވެ. ހަމަ ތިޔަ އުމުރުގެވެސް އަންހެންވެރިން ތިބޭނެތާއެވެ. ޖަވާބުގައި ޝަރީފު ބުނެލިއެވެ. މިހާރު ޒުވާން އުމުރު ފަހަނައަޅައި ގޮސް ދަރިންލިބުނީމަ ދެން މީހަކު ކޮންމެ އެއްޗެކޭހީކުރިއްޔާ މަށަކާ ކީއްހެއްޔެވެ. ކޮންމެއަކަސް ސަލާމް ގަލާން ކުރުމަށްފަހު ދެމީހުން ވަކިވީއެވެ. ޝަރީފު ދިޔައީ ރަށަށެވެ. އަޅުގަނޑު އަދިވެސް މިއުޅެނީ މާލޭގައެވެ.\nއޭގެ އެތައްއަހަރެއް ފަހުން، ކުޑަޢީދުގައި އަނބިދަރިން ގޮވައިގެން ރަށަށް ހިގައްޖައީމެވެ. އޭރު އަޅުގަނޑުވެސް މުސްކުޅިވެ ގައިބާރު ދެރަވާއަތަށް ވަނީ އަޅާފައެވެ. އުމުރުން 60 އަހަރު ވެއްޖެއެވެ. ރަށަށްގޮސް އުޅުމުގެ ތެރޭގައި އެއްދުވަހަކު ޝަރީފުގެ ހާލު ބަލައިލަން އެގެޔަށް ވަދެލައިފީމެވެ. ގޯތީގެ އެއްކަނެއްގައި ހަދާފައިވާ ކުޑަ ކޮޓަރިއެއްގައި ޝަރީފު އެކަނި މާއެކަނި އޮތެވެ. ހާލު އަހުވާލު އޮޅުންފިލިވައިލުމުން ދެލޮލުން ކަރުނަ ފައިބާ ޙާލު ދިމާވެފައިވާ ދެރަގޮތްތައް ކިޔަިދީފިއެވެ. ދަރިންގެ އަޅާލުން ނުލިބޭކަމާއި، ދަރިންގެ މަންމަ ނިޔާވުމުން ދަރިންގެ ނުގަބޫލުގައި އެހެން މީހަކާ ކައިވެނިކުރި ވާހަކައާއި، އެމަންޖެގެ އުޅުންވެސް ވިޔައާނުދާވާހަކައެވެ. އެއްވެސް މީހަކު ޝަރީފުގެ ކަމަކާ އަޅައިނުލާ ވާހަކައާއި ޝަރިފާ ދޭތެރޭ ނުވިސްނާ ވާހަކައެވެ.\nކޮންމެއަކަސް ޝަރީފު ކައިރީގައި ކުޑަވަގުތުކޮޅަކު މަޑުކޮށްލާފައި ނުކުމެގެން ދަމުން ހިތަށް އެރިއެވެ. ޝަރީފުގެ އުމުރުގެ ޒުވާންދުވަސްވަރު އޭނާ އުޅުނީ އެހެން މީހުން އޭނާއާ ދޭތެރޭ ހީކޮށްފާނެ ނުވަތަ ދެކިފާނެ ގޮތަކާމެދު ވަރަށް ކަންބޮޑުވެގެންނެވެ. މެދު އުމުރުގައި އުޅުނީ އެހެން މީހުން ކޮންމެ އެއްޗެކޭ ހީކުރިއަސް ވަރިހަމަހެން ހީވާ ކަހަލަ ގޮތަކަށެވެ. މުސްކުޅި އުމުރު އައުމުން އެއްވެސް މީހަކު ޝަރީފުގެ ޚިޔާލުވެސް ނުކުރާކަމާއި ޝަރީފާމެދު ނުވެސް ވިސްނާކަން އެ ޔަގީންވަނީއެވެ. ދުނިޔެ އަކީ މިކަހަލަ ތަނެކެވެ.\nޒުވާން އުމުރުގައި އަބަދުވެސް ވިސްނެނީ އެފުރާގެ އެހެންކުދިން ތިމާއާ މެދު ދެކިފާނެ ގޮތަކާމެދު ނުވަތަ ހީކޮށްފާނެ އެއްޗަކާމެދުގައެވެ. މެދު އުމުރުޖެހުމުން އެހެން މީހުން ތިމާއާދޭތެރޭ ދެކިފާނެ ނުވަތަ ހީކޮށްފާނެ އެއްޗަކަށް ފަރުވާލެއް ނުހުރެއެވެ. މުސްކުޅިއުމުރު ޖެހުމުން މި އިނގެނީ އެއްވެސްމީހާކު ތިމާއާދޭތެރެ ނުވިސްނާކަމެވެ. ހަޤީޤަތުގައި ވިސްނަންވީވެސް ހަނދާންކުރަންވީވެސް ހެއްދެވިފަރާތުގެ މަތިންނެވެ. އެފަރާތުގެ އެންގެވުން ތަކަށް ފަރުވާތެރިވެ ނަހީތަކާ ދުރުވެ އުޅެވޭނަމަ އެހެންމީހުން ހީކޮށްފާނެ ގޮތަކާ ދޭތެރޭ ތިބާ ވިސްނައި ބޯގޮވާކަށް ނުޖެހޭނެއެވެ.


2000 ވަނަ އަހަރުން ފެށިގެން ޔުނެސްކޯގެ ފަރާތުން ގެންދަނީ 21 ފެބްރުއަރީ އަކީ ބައިނަލްއަޤްވާމީ މާދަރީ ބަހުގެ ދުވަހުގެ ގޮތުގައި ފާހަގަކުރަމުންނެވެ. 21 ފެބްރުއަރީ މިފަދަ ދުވަހެއްގެ ގޮތުގައި ފާހަގަ ކުރަން ނިންމީ 1999 ވަނަ އަހަރު ނޮވެންބަރު މަހުގައި ބޭއްވުނު ޔުނެސްކޯގެ އާންމު ބައްދަލުވުމަކުންނެވެ. 21 ފެބްރުއަރީ، މިފަދަ ދުވަހެއްގެ ގޮތުގައި، ދުނިޔޭގެ ފެންވަރުގައި، ފާހަގަކުރަން ހުށަހެޅީ ބަންގްލަދޭޝްގެ ފަރާތުންނެވެ. މި ގޮތަށް ބަންގްލަދޭޝްގެ ފަރާތުން ހުށަހެޅީ 21 ފެބްރުއަރީ އަކީ 1953 ވަނަ އަހަރުން ފެށިގެން ބަންގްލަދޭޝްގައި " ބަހަށްޓަކައި ޝަހީދުވި ޝަހީދުންގެ ދުވަސް" ގެ ގޮތުގައި ފާހަގަކުރަމުން އައިސްފައިވާ ދުވަހެއްކަމަށް ވާތީއެވެ.\nބައިނަލްއަޤްވާމީ ފެންވަރެއްގައި މާދަރީބަހުގެ ދުވަހެއް ފާހަގަ ކުރުމުގެ މަޤްޞަދަކީ ކޮންމެ ބައެއްގެ މާދަރީބަހަކީވެސް އަގުހުރި ތަރިކައެއްކަން މީހުންނަށް އަންގައިދީ އެބައެއްގެ މާދަރީބަސް ރައްކާތެރިކުރުމަށް މަސައްކަތްކުރުމަށް ހިތްވަރުދީ އެކަމަށް މީހުން ޙަރަކާތްތެރިކުރުވުމެވެ.\nމިއަހަރުގެ ބައިނަލްއަޤުވާމީ މާދަރީ ބަހުގެ ދުވަސް ފާހަގަކުރުމުގެ ގޮތުން ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުން ޙަރަކާތްތަކެއް ހިންގުމަށްވަނީ ކަނޑައަޅާފައެވެ. މި ޙަރާކާތްތަކުގެ ތެރޭގައި ދުވަހާއި ގުޅުވައިގެން ދުވަހު ނޫސް ހަވީރު، އާފަތިސް އަދި މިއަދު ނޫހުގައި ފެބްރުއަރީ 21 ވަނަ ދުވަހު ސަޕްލިމެންޓެއް ޝާއިޢުކުރާގޮތަށް ވަނީ ހަމަޖެހިފައެވެ. އަދި މިދުވަހާ ގުޅުވައިގެން ކުޑަކުދީންގެ ފޮތްލިޔުމާއި ބެހޭ މަސައްކަތު ބައްދަލުވުމެއް ބޭއްވުމަށް ވަނީ ހަމަޖެހިފައެވެ. މި ބައްދަލުވުން އޮންނާނީ ފެބްރުއަރީ 21 - 23 އަށް ކުލުނުވެހީގެ ސެމިނަރ ރޫމުގައެވެ. މަސައްކަތު ބައްދަލުވުން ފެށުމުގެ ރަސްމިއްޔާތު އޮންނާނީ ފެބްރުއަރީ 21 ވަނަ ދުވަހުގެ ހަވީރު 4:30 ގައެވެ.\nބައިނަލްއަޤުވާމީ މާދަރީބަހުގެ ދުވަސް 2008ގެ ސަޕުލިމެންޓު\nUNESCO ގެ ވެބުސައިޓު


TB nahthaalumah Raajje inn hifaafaivaa amaazah vaasiluvumah India ge ehee - One Online\n19 މެއި 2022، މާލެ، ޓީބީއަށް ފަރުވާދިނުމަށް ބޭނުންކުރާ ބޭސް އިންޑިއާއިން ރާއްޖެއަށް ހަދިޔާކޮށް އެތަކެތި ހަވާލުކުރަނީ -- ފޮޓޯ: އިންޑިއާ ހައި ކޮމިޝަން\nޓީބީ ބަލި ނައްތާލުމަށް ރާއްޖެއިން ހިފާފައިވާ އަމާޒަށް ވާސިލުވުމަށް އިންޑިއާގެ އެހީ\nއިންޑިއާ ސަރުކާރުން ރާއްޖެއަށް ހަދިޔާކުރާ އެންޓި-ޓިއުބަކިއުލޮސިސް (ޓީބީ) ބޭސް ހަވާލުކޮށްފިއެވެ.\nހެލްތު މިނިސްޓްރީގައި މިއަދު ބޭއްވި ރަސްމިއްޔާތެއްގައި އިންޑިއާ އިން ހަދިޔާކުރާ ޓީބީއަށް ފަރުވާދިނުމަށް ބޭނުންކުރާ ބޭސްތައް އިންޑިއާ ހައި ކޮމިޝަނުގެ ފަރާތުން ހަވާލުކޮށްދެއްވީ ޗާޖް ޑެ އެފެއާޒް ރޯހިތު ރަތިޝްއެވެ. އަދި ރާއްޖޭގެ ފަރާތުން އެތަކެއްޗާ ހަވާލުވެވަޑައިގެންނެވީ ހެލްތު މިނިސްޓްރީގެ ސްޓޭޓް މިނިސްޓަރު ޝާހު އަބްދުﷲ މާހިރެވެ.\nރާއްޖޭގައި ހުންނަ އިންޑިއާ ހައި ކޮމިޝަނުން ބުނީ މި އެންޓި-ޓީބީ ބޭސް ވެގެންދާނީ ރާއްޖެއިން 2025 ވަނަ އަހަރަށް ޓީބީގެ ބަލި ނައްތާލުމަށް ކުރަމުން އަންނަ މަސައްކަތަށް އިތުރު އެހީއެއްގެ ގޮތުގައި ކަމަށެވެ.\nއިންޑިއާ އިން މިއަދު ހަދިޔާކުރި ބޭސްތަކުގެ ތެރޭގައި އެންޓި-ޓީބީގެ އެކި ބާވަތުގެ 27،000 އަށްވުރެ ގިނަ ޓެބްލެޓް ހިމެނޭ ކަމަށް ހެލްތު މިނިސްޓްރީން ވަނީ ބުނެފައެވެ. މީގެ ތެރޭގައި މަލްޓި ޑްރަގް ރެސިސްޓަންޓް ޓިއުބަކިއުލޮސިސް (އެމްޑީއާރު-ޓީބީ) ވެސް ހިމެނޭ ކަމަށް އެ މިނިސްޓްރީން ބުންޏެވެ.\nއިންޑިއާ ހައި ކޮމިޝަނުން ބުނީ މި އެންޓި-ޓީބީ ބޭސްތައް ހަދިޔާކޮށްފައިވަނީ އިންޑިއާގެ "ނެއިބަހުޑް ފަސްޓް" ސިޔާސަތުގެ ދަށުން ނެޝަނަލް ޓިއުބަކިއުލޮސިސް އެލިމިނޭޝަން ޕްރޮގްރާމް (އެންޓީއީޕީ)ގެ ސްޓޮކްއިން ކަމަށެވެ.\nޓީބީ އަކީ ސަލާމަތްތެރިވެ އެއިން ފަރުވާ ހޯދޭ ފަދަ ބައްޔަކަށް ވިޔަސް، އެއީ ދުނިޔޭގައި އެންމެ ގަދައަށް ފެތުރި، އޭގެ ސަބަބުން އެންމެ ގިނަ މީހުން މަރުވަމުންދާ އެއް ބަލި ކަމަށް ދުނިޔޭގެ ސިއްހީ އިދާރާތަކުން ބުނެއެވެ.\nގުޅޭ ޓެގު މިނިސްޓްރީ އޮފް ހެލްތް އިންޑިއަން ހައިކޮމިޝަން


މިނިވަންޗެންޕިއަންޝިޕްގެ ހދ އަތޮޅުގެ ޗެމްޕިއަންކަން ކުޅުދުއްފުށީ ޓީމު ހޯދައިފި - Kumundhoo Online I www.kumundhoo.com\nHome ކުޅިވަރު މިނިވަންޗެންޕިއަންޝިޕްގެ ހދ އަތޮޅުގެ ޗެމްޕިއަންކަން ކުޅުދުއްފުށީ ޓީމު ހޯދައިފި\nމިނިވަންޗެންޕިއަންޝިޕްގެ ހދ އަތޮޅުގެ ޗެމްޕިއަންކަން ކުޅުދުއްފުށީ ޓީމު ހޯދައިފި\n/ 4/05/2017 08:22:00 PM\nމިނިވަން ޗެމްޕިއަންޝިޕް 2017 ހދ އަތޮޅު މުބާރާތުގެ ފައިނަލް މެޗުގައި ހދ.ކުޅުދުއްފުށީ ޓީމާއި ހދ.ހަނިމާދޫ ޓީމް ބައްދަލުކޮށް 3-1 ން ހަނިމާދޫ ޓީމް ބަލިކޮށް ކުޅުދުއްފުށީ ޓީމުން ޗެންޕިއަންކަން ހޯދައިފިއެވެ.\nމިމެޗްގެ ފުރަތަމަ ހާފްގެ ކުޅުމަށް ބަލާލާއިރު، ފުރަތަމަ ލަނޑު ޖަހާފައިވަނީ ހަނިމާދޫ ޓީމުންނެވެ. އަދި އެއަށްފަހު ކުޅުދުއްފުށީ ޓީމަށް ލިބުނު ޕެނަލްޓީއަކުން ލަނޑެއް ޖަހައި ނަތީޖާ 1-1 ން އެއްވަރު ކުރިއެވެ. ފުރަތަމަ ހާފްގެ ކުޅުން ނިމުނުއިރު ނަތީޖާއަކީ ކުޅުދުއްފުށި 1 އަދި ހަނިމާދޫ 1 އެވެ.\nމިމެޗްގެ ދެވަނަ ހާފްގެ ކުޅުމަށް ބަލާލާއިރު، ހަނިމާދޫ ޓީމަށް ޕެނަލްޓީއެއް ލިބި ނާކާމިޔާބުވިއިރު، ކުޅުމުގެ ތެރެއިން ކުޅުދުއްފުށީ ޓީމުން ލަނޑެއް ޖަހައި ނަތީޖާ 2-1 ށް ބަދަލުކޮށް ކުޅުދުއްފުށީ ޓީމުން ކުރި ހޯދިއެވެ. މިލަނޑާއެކު ކުޅުދުއްފުށީ ޓީމުގެ ކުޅުންތެރިޔާ ޖާޒީ ބޭލުމުގެ ސަބަބުން ދެއްކި ދެވަނަ ރީނދޫ ކާޑާއެކު ރަތް ކާޑު ދައްކައި ދަނޑުން ބެލުމުގެ ސަބަބުން ކުޅުދުއްފުށީ ޓީމުން ކުޅެފައިވަނީ 1 ކުޅުންތެރިޔަކު މަދުކޮށެވެ. އެހެންނަމަވެސް މިގޮތަށް ކުޅުމުގެ ތެރޭގައި އަނެއްކާވެސް ކުޅުދުއްފުށީ ޓީމުން ލަނޑެއް ޖަހައި ނަތީޖާ 3-1 ށް ބަދަލުކޮށް ކުޅުދުއްފުށީ ޓީމުން ކާމިޔާބު ހޯދިއެވެ.\nމިމެޗް ކުޅެފައިވަނީ މިއަދު ހަވީރު ހދ.ކުޅުދުއްފުށީ ޒޯން ސްޓޭޑިއަމްގައެވެ. ޒޯން ގައި ކުޅުދުއްފުށީ ޓީމުން ބައްދަލުކުރަން ޖެހޭނީ ހއ އަތޮޅު ޗެމްޕިއަން މާރަންދޫ އާއެވެ. މި މެޗް އޮންނަނީ 2017 އޭޕްރީލް 8 ވަނަ ދުވަހުގެ 15.45 ގައި ހއ.ހޯރަފުށީގައެވެ.


ޤާދިޔާނިންގެ ޢަޤީދާތައް – ޙެޔޮބަސް\nJun 14, 2015 1522 views0\nޤާދިޔާނީން އިޢުތިޤާދުކުރާ ގޮތުގައި މާތްﷲ ރޯދަ ހިއްޕަވަ އެވެ. ނަމާދުކުރައްވަ އެވެ. އަވަހާރަފުޅު ލައްޕަވަ އެވެ. ހޭފުޅު ލައްވަ އެވެ. ކުށްކުރައްވަ އެވެ.އަދި ޤާދިޔާނީން އިޢުތިޤާދުކުރާ ގޮތުގައި އެބައިމީހުންގެ ކަލާންގެއަކީ، އިނގިރޭސި ކަލާނގެއެކެވެ. މިހެނީ އެބައިމީހުންގެ ކަލާނގެ ބަސްފުޅު ވަޙީކުރައްވަނީ އިނގިރޭސި ބަހުންނެވެ.\nއަދި ޤާދިޔާނީން ޤަބޫލުކުރާ ގޮތުގައި ޤާދިޔާނަކީ، މައްކާއާއި މަދީނާ ފަދަ މާތް ރަށެކެވެ. އެބައިމީހުން ދެކޭ ގޮތުގައި އެއީ އެ ދެ ރަށަށްވުރެ ވެސް މާތްކަން ބޮޑުވެގެންވާ ރަށެކެވެ. އެއީ އެބައިމީހުންގެ ޤިބުލަ އެވެ. އަދި އެބައިމީހުން ޙައްޖުވަނީ ވެސް އެ ރަށަށެވެ.\nއެމީހުން ޤަބޫލުކުރާގޮތުގައި މާތްވެގެންވާ އިސްލާމްދީނުގައި ވަނީ ދީނީ މިނިވަންކަން ދެއްވާފަ އެވެ. އެމީހަކު އުޅެން ބޭނުން ދީނަކަށް ދީން ބަދަލުކުރުމަކީ މުސްލިމުންނަށް ކީރިތި ޤުރުއާނުގައި ދެއްވާފައިވާ ޙައްޤެކެވެ. އެހެންކަމުން، މުރުތައްދުވާ މީހަކު ޤަތުލެއް ނުކުރެވޭނެ އެވެ.\nޤާދިޔާނިން ބުނާގޮތުގައި އެމީހުން މުސްލިމުންނާ ތަފާތުވަނީ އެންމެ މައްސަލައެއްގައެއްނޫނެވެ. ﷲ އާއި ރަސޫލުﷲގެފާނާއި ޤުރުއާނާއިނަމާދާއި ރޯދަޔާއި ޙައްޖާއި ޒަކާތާބެހޭ މައްސަލްތަކުގައި މުސްލިމުންނާތަފާތެވެ.\nޤާދިޔާނިން ބުނާގޮތުގައި ޤާދިޔާނިން ނޫން ބަޔަކާ ކައިވެނި ކުރުމެއްނުވެއެވެ. އެގޮތުން މިރްޒާ އަޙްމަދު އޭނާގެ އަންހެންދަރިފުޅު أحمدى ނޫންމިހަކާ ކައިވެނިކޮށްދިނުމުން އޭނާ ޚަލީފާކަމުން ބޭރުކުރެވުނެވެ. އެމީހުން ޤަބޫލުކުރާގޮތުގައި ޤާދިޔާނިން ނޫންބަޔާކާ ކައިވެނިކުރާމީހަކު އިސްލާމްދީނުގެ ދާއިރާއިން ބޭރުވާނެއެވެ.\nބައެއް ޤާދިޔާނީން ގަބޫލުކުރާ ގޮތުގައިމިރުޒާ ޣުލާމަކީ ނަބީބޭކަލެކެވެ. އަނެއްބައި ޤާދިޔާނީން ގަބޫލުކުރާ ގޮތުގައި މިރުޒާ ޣުލާމަކީ މަހުދީގެފާނެވެ. އަދި އޭނާއަކީ ފަހުޒަމާނުގައި މާތް ﷲ ފޮނުއްވާނެ މަސީޙު(ޢީސާގެފާނު) ވެސްމެއެވެ.\nޖިހާދާމެދުދެކޭގޮތް: ޤާދިޔާނީން ގަބޫލުކުރާގޮތުގައި، ޖިހާދަކީ ވަރަށްމަތިވެރި އަޅުކަމެކެވެ. ނަމަވެސް ޤާދިޔާނިން ޤަބޫލުކުރާގޮތުގައި ހަތިޔާރުއަޅައިގެން ޖިހާދު ކުރަންނިކުމެ، ހަނގުރާމަ ކުރުމަކީ، ހަމައެކަނި ދުޝްމަނުންނާ ދެކޮޅަށް ކުރަންޖެހޭ ކަމެކެވެ. އެގޮތުން ކުރިމަތިލާން ޖެހޭނީ ހަމައެކަނި މުސްލިމުންނާ ހަނގުރާމަކުރާ ބަޔަކާއެވެ. މުސްލިމުންނާއެކު ޞުލްޙަވެރިކަން ޤާއިމުކޮށްގެން އުޅޭބަޔަކާ ދެކޮޅަށް ހަނގުރާމަ ކުރުމެއް ނެވެއެވެ.އެ ޙަރަކާތުގެ އަހުލުވެރިން މަސައްކަތްކުރީ، މުސްލިމުން ދީނާ ދުރުކޮށް، ޖިހާދުކުރުން އުވާލުމަށެވެ. އެކަމުގެ ބޭނުމަކީ، އިންޑިއާގެ މުސްލިމުން، އިނގިރޭސިންގެ އިސްތިޢުމާރާ ދެކޮޅަށް ޖިހާދުކުރުން ހުއްޓުވުމެވެ. އެގޮތުން އެބައިމީހުން ބުނާގޮތުގައި އިނގިރޭސިންނާ ދެކޮޅަށް ހަނގުރާމަކުރުން ހުއްދަވެގެންނުވެއެވެ. ޤާދިޔާނިންވަނީ އިނގިރޭސިންނާ ދެކޮޅަށް ހަނގުރާމަކުރުން މަނާކޮށް އިނގިރޭސިންނަށް ކިޔަމަންވުމުގެ އަމުރުނެރެފައެވެ. އެއަމުރުގައި ވާގޮތުން ކިޔަމަންތެރިވާން ޖެހޭނީ އިނގިރޭސި ސަރުކާރަށެވެ.އަދި އިނގިރޭސިންނަށް ކިޔަމަންވެ އިޚްލާޞް ތެރިވުން ކޮންމެ މުސްލިމަކަށްވެސް ވާޖިބުވެގެންވެއެވެ. އެބައިމީހުން ޤަބޫލުކުރާ ގޮތުގައި މުސްލިމުންގެ ވަލިއްޔުލް އަމްރަކީ، އިނގިރޭސި ސަރުކާރެވެ.\nختم النبوة އާމެދު ޤާދިޔާނިން ދެކޭގޮތް: ޤާދިޔާނީން ގަބޫލުކުރާ ގޮތުގައި، “ماكان محمد أبا أحد من رجال كم ولكن رسولا لله وخاَتَم النبيين” (އަލްއަހްޒާބް: 40) މިއާޔަތުގައި (خاتم النبيين) ގެ މާނައަކީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އެންމެ ފަހުގެ ނަބިއްޔާ ކަމުގައި ވުމެއް ނޫނެވެ. އެކަމަކު، އޭގެ މާނައަކީ އެންމެ މޮޅުއިތުރު، އެންމެ މާތް ނަބިއްޔާ ކަމުގައި އިތުރުއެކަލޭގެފާނު ވެވަޑައިގެންނެވުމެވެ. މާތް ﷲ މުޙައްމަދުގެފާނުންގެ އުއްމަތުގެ މީހަކަށް މާތްކަމާމަތިވެރިކަން ދެއްވާއިރު އިލްހާމާނަބީކަމުގެ ދަރަޖައަށް އުފުއްލަވައެވެ. މިފަދަބޭކަލަކަށް”ނަބީ” އެއްގެ ނަމުން ނަންދެވުނު ކަމުގައިވިއަސް ختم النبوة އަކާއި ތަޢާރަޟެއް ނުވެއެވެ. އެއީ އެފަދަމީހަކީ މުޙައްމަދުގެ ފާނުންގެ އުއްމަތުގެ މީހަކަށް ވާތީއެވެ. ނަމަވެސް ختم النبوة އާއި ތަޢާރުޟުވާހުށީ މުޙައްމަދުގެ ފާނުންގެ އުއްމަތްނޫން މީހަކަށް މިފަދަ ދަރަޖައެއް ލިބުމުންނެވެ. ختم النبوة ގެމުރާދަކީ މުޙައްމަދުގެފާނާށްފަހު އައުޝަރީޢަތަކާގެން މީހަކު ވަޑައިނުގަންނަވާނެކަމެވެ. އަދި ހަމައެހެންމެ އެއީ މުޙައްމަދު ޞައްލަﷲ ޢަލައިހި ވަސައްލަމް އަށްފަހު ނަބީބޭކަލުން ފޮނުއްވުން ލަސްކޮށްލުމެވެ. މިގޮތުން (މިސިލްސިލާ) 13 ޤަރުނު ވަންދެން ލަސްކޮށްލެއްވިއެވެ. އެއީ މުޙައްމަދުގެފާނުގެ މަތިވެރިކަން ބަޔާންކުރުމަށްޓަކައެވެ. ނަމަވެސް މުފައްސިރުންނާއި ބަހުގެ ޢިލްމުވެރިން އެބައިމީހުނަށް ރައްދުދެއްވާ ވިދާޅުވެފައިވަނީ އެއާޔަތުގައިވާ “خاَتَم” އެކަލިމައިގާ ތާގައި އެވަނީ އަބަފިއްޔެވެ. އެހެންކަމުން އެބަހުގެ މާނައަކީ ކަމެއްގެ ނިމުމެވެ. ވީމާ މިއާޔަތުގައި އޭގެމާނައަކީ ނަބީކަމާއި ރަސޫލުކަން ނިމިގެންދިޔަ އެންމެ ފަހުގެ ނަބިއްޔާކަމުގައި އެކަލޭގެފާނުވުމެވެ. މުޙައްމަދު ޞައްލަﷲ ޢަލައިހި ވަސައްލަމައަކީ އެންމެފަހުގެ ރަސޫލާ އަދި ނަބިއްޔާކަން ސާބިތުކޮށްދޭ އެތައްއާޔަތަކާއި އެތައް ޙަދީޘެއްވެއެވެ. އަދި އެކަމަކީ ކުރީގެ ނަބީބޭކަލުންގެ ފަތްފުށްތަކުންވެސް އެއްވެސް ޝައްކެއްނެތި ހާމަވާކަމެކެވެ.\nޤާދިޔާނީއެއްކަމުގައިވާ ބަޝީރު ބިން މަހްމޫދު ނަބީކަން ޚަތަމްނުވާކަން އަންނަނިވި އާޔަތްތަކުން އިސްތިދްލާލްކުރަން އުޅެފައިވެއެވެ. އެގޮތުން އޭނާ ބުނެފައިވަނީ “اهدنا الصراط المستقيم* صراط الذين أنعمت عليهم غير المغلوب عليهم ولا الضالين” (އަލްފާތިހާ:6-7) މިއާޔަތުގައި އެވަނީ ނަބީބޭކަލުންނާއި ޞިއްދީޤުންނާއި ޝުހަދާއިންނާއި ޞާލިޙުންގެ ޖަމާޢަތާގުޅުމަށް އެދެވިފައެވެ. ނަބީކަން އަހަރުމެންނަށް ޙަރާމްކުރައްވާފައި ވާނަމަ އެކަމަށް އެދި ދުޢާކުރުމަށް މާތް ﷲ އަހަރުމެނަށް ދަސްކޮށެއް ނުދެއްވާނެތެވެ. މިއިން ދޭހަވަނީ ކޮންމެ މުސްލިމަކަށްވެސް ނަބީކަން ދެއްވުމަށްއެދި ދުޢާކުރެވިދާނެކަމެވެ. މުޙައްމަދުގެފާނު ނަބީކަން ނިންމެވިކަމަށް ބުނުމަކީ މިސްތަކުން، ނަބީބޭކަލުންނަށް ބޭނުންވެފައިވުމާ ޚިލާފްކަމެކެވެ. އަޞްލުގައި ނަބީބޭކަލުން އަބަދުވެސް ތިއްބަވަން ޖެހޭނެއެވެ. ނަބީކަން ނިންމެވުން ދޭހަވަނީ މާތް ﷲގެ ޚަޒާނާ (އެބަހީ ރަސޫލުންނާއި ނަބީބޭކަލުން ފޮނުއްވުމުގެ ޚަޒާނާ) ހުސްވީކަމުގައެވެ. އަދި މާތްﷲ ރަސޫލުން ފޮނުއްވެވުމަށް ނުކުޅެދިވޮޑިގަތީއެވެ.” ވީމާ މިޤާދިޔާނީ ކަލޭގެ އޭނާގެ މިހީކުރުން އެއީ ތެދެއްކަމަށް ހެދުމަށްޓަކައި މާތްﷲ އެކަލާނގެ ދީން ފުރިހަމަކުރެއްވިކަމަށް އެންގެވި އެންގެވުން ދޮގުކުރެއެވެ.\nލިޔުމުގެ ފުރަތަމަ ބައި ކިޔުއްވުމަށް:


Enmme Fahun Habaru Aee Katrina Bandubodu Noon Kamah! - Vaguthu\nބޮލީވުޑްގައި އެންމެ ކަމިޔާބު ތަރިންގެ ތެރޭގައި ހިމެނޭ ކެޓްރީނާ ކައިފް ބަނޑުބޮޑުކަމަށް ދެކެވެމުންދާ ވާހަކަތައް ދޮގުކޮށްފިއެވެ.\nކެޓްރީނާ ކައިވެނިކޮށްގެން އުޅެނީ ބޮލީވުޑްގައި މިހާރު ވިދަން ފަށާފައިވާ ތަރި ވިކީ ކައުޝަލް އާއެވެ. ބޮލީވުޑް ހަންގާމާއިން އިއްޔެ ރިޕޯޓްކޮށްފައިވާގޮތުގައި، ކެޓްރީނާ ބަނޑުބޮޑެވެ. އަދި އޭނާގެ ބަނޑަށް ދެ މަސް ކަަމަށް ބުނެފައި ވެއެވެ.\nބޮލީވުޑް ހަންގާމާއިން ރިޕޯޓްކޮށްފައިވާގޮތުގައި، އޭނާ ބަނޑުބޮޑުކަން އެނގުމާއެކު ފިލްމްތަކުގެ ޝޫޓިންގތައްވެސް ވަނީ ފަސްކޮށްފައެވެ.\nއެހެން ނަމަވެސް މިހާރު އެ ހުރިހާ ވާހަކަތަކެއް މި ދަނީ ދޮގު ކަމަށް ބުނެފައެވެ. އެގޮތުން އީޓައިމްސް އިން ވަނީ އެކަމުގެ ތަފްސީލެއް ހޯދުމަށް ކެޓްރީނާގެ ޓީމާއި ވާހަކަ ދައްކާފައެވެ. އެގޮތުން އެފަދަ އުފާވެރި ހަބަރެއް ނެތްކަން އެ ޓީމުން ފާހަގަކޮށްފައި ވެއެވެ. ކެޓްރީނާގެ ޓީމުން ހާމަކުރި ގޮތުގައި އޭނާ މިވަގުތު ދަރިއަކަށް އިންތިޒާރު ނުކުރި ނަމަވެސް މިހާރު ބޮޑަށް ފޯކަސް ކުރަނީ އޭނާގެ ކެރިއަރަށް ކަމަށާއި، އަދި ކައިވެނި ކޮށްގެން ދިރިއުޅުމުގެ ފުރަތަމަ މަރުހަލާތަކުގައިވެސް އުފާވެރި ގޮތުގައި ހޭދަ ކުރުމަށް ކަމަށް ބުނެފައި ވެއެވެ.\nކެޓްރީނާއަކީ ކުޑަކުދިންދެކެ ވަރަށް ލޯބިވާ މީހެކެވެ. ކައިވެނިކޮށްގެން ދަރިން ހޯދަން ބޭނުންވާ ވާހަކަ ވަރަށް ގިނައިން މީޑިއާގައި ދައްކައެވެ.\nމިވަގުތު ދެމަފިރިން މިވަގުތު އެމެރިކާގައި ޗުއްޓީ ހޭދަކުރަމުން އަންނައިރު، ތަފާތު އެތައް ވާހަކަތަކެއް މީޑިއާ ތަކުން ދަނީ ދައްކަމުންނެވެ.\nމިވަގުތު ކެޓްރީނާ އުޅެނީ ތިން ފިލްމެއްގެ މަސައްކަތުގައި އަވަދިނެތިއެވެ. އެއީ "މެރީ ކްރިސްމަސް" އާއި "ޓައިގަރ 3" އަދި "ފޯން ބޫތު"ގެ މަސައްކަތެވެ. ވިކީ އަވަދިނެތި އުޅެނީ "ގޯވިންދާ ނަމް މެރާ" އާއި ވައިއާރްއެފްގެ ފިލްމެއްގެ އިތުރުން ޕްރޮޑަކްޝަންގެ މަސައްކަތް ކުރަމުން އަންނަ "ރައުލާ" އާއިގެންނެވެ.\nކެޓްރީނާ ބަނޑުބޮޑު، ބަނޑަށް ދެ މަސް؟\nމެއި 14, 2022 10:41\nފޯރިއެއް އެބަހުއްޓޭ ދޯ ކެޓްރީނާ ބަނޑުބޮޑު ތޯ ބެލުމުގަ ، ތިވަރުން ނޫޅުނަސް ބަނޑުބޮޑު ވާނެ އަދި ، ކަލެމެން އަ އެއި


vnews - AirAsia in Raajje ah kuraa dhathuruthah ithuru kurumah ninmaifi\nއެއާއޭޝިއާ އިން ރާއްޖެއަށް ކުރާ ދަތުރުތައް އިތުރުކުރުމަށް ނިންމައިފި\nއެއާއޭޝިއާ އިން ރާއްޖެއަށް ކުރާ ދަތުރުތައް އިތުރުކުރުމަށް ނިންމައިފި އެވެ.\nއެއާއޭޝިއާ އިން ނެރުނު ބަޔާނެއްގައި ބުނެފައިވަނީ މިއަހަރުގެ ފެބްރުއަރީ މަހުގެ ހަވަނަ ދުވަހުން ފެށިގެން އެއާ އޭޝިއާ އިން މެލޭޝިއާ އާއި ރާއްޖެއާ ދެމެދު ކުރާ ދަތުރުތައް އިތުރުކުރުމަށް ނިންމާފައިވާ ކަމަށެވެ.\nއެއާއޭޝިއާ އިން މިހާރު ވެސް ހަފްތާ އަކު ކޮންމެ ދުވަހަކު ރާއްޖެއަށް ދަތުރުކުރަމުންދާއިރު ފެބްރުއަރީ ހަވަނަ ދުވަހުން ފެށިގެން ހަފުތާއެކު ޖުމުލަ 11 ފްލައިޓް ރާއްޖެއަށް ދަތުރުކުރުމަށް ވަނީ ނިންމާފަ އެވެ.\nބަޖެޓް އެއާލައިނެއްގެ ގޮތުގައި މަޝްހޫރު އެއާލައިން، އެއާއޭޝިއާއިން ނެރެފައިވާ ބަޔާނެއްގައި ބުނެފައިވަނީ އެ އެއާލައިނުން ރާއްޖެއަށް ކުރާ ދަތުރުތައް އިތުރުކުރަން ނިންމީ ރާއްޖެއަށް ކުރާ ދަތުރުތަކުގެ ޑިމާންޑް ބޮޑުވުމުން ކަމަށެވެ.\nއެއާއޭޝިއާ އިން ރާއްޖެއަށް ކުރާ ދަތުރުތައް އިތުރުކުރުމަށް ނިންމުމަށްފަހު މިހާރު ވަނީ ހާއްސަ ޕްރޮމޯޝަނެއް ވެސް ފަށާފަ އެވެ. އެގޮތުން މި ޕްރޮމޯޝަންގެ ދަށުން އެއްކޮޅު ޓިކެޓެއް 199 ރިންގިޓް ނުވަތަ 767 ރުފިޔުާ އަށް ގަންނަން ލިބެ އެވެ. މި ޕްރޮމޯޝަންގެ ދަށުން ގަންނަ ޓިކެޓަށް މިއަހަރުގެ މެއި މަހުގެ ހަވަނަ ދުވަހުގެ ނިޔަލަށް ދަތުރުކުރެވޭނެ ކަމަށްވެސް އެއާއޭޝިއާ އިން ބުނެ އެވެ.\nއެއާއޭޝިއާ އިން ރާއްޖެއަށް ކުރާ ދަތުރުތަކުގައި ބޭނުންކުރަނީ އެއާބަސް އޭ320 ގެ 180 މީހުންގެ ޖާގައިގެެ މަތިންދާ ބޯޓް ތަކެވެ. ނަމަވެސް ދަތުރުތައް އިތުރުކުރަން ނިންމާފައިވާތީ ފެބްރުއަރީ ހަވަނަ ދުވަހުން ފެށިގެން 377 ސީޓްގެ ފްލައިޓެއް ރާއްޖެއަށް ދަތުރުކުރާނެ ކަމަށްވެސް އެއާއޭޝިއާ އިން މައުލޫމާތުދެ އެވެ.\nދިގު ދަތުރުތަކަށް ހާއްސަކޮށްގެން އެއާއެޝިއާ އިން އޮޕަރޭޓްކުރާ ސަބްސިޑަރީ އެއާލައިން "އެއާ އޭޝިއާ އެކްސް" އިން އެންމެ ފުރަތަމަ ރާއްޖެ އަށް އުދުހެން ފަށާފައި ވަނީ 2013 ވަނަ އަހަރުގެ ސެޕްޓެމްބަރު މަހުގެ ތެރޭގަ އެވެ. އެކަމަކު ވިޔަފާރި ދަށްވުމުގެ ސަބަބުން 2014 ވަނަ އަހަރުގެ މާޗް މަހު އެއާއޭޝިއާ އެކްސް އިން ވަނީ ރާއްޖެ އަށް ކުރާ ދަތުރުތައް ހުއްޓާލާފަ އެވެ. އަލުން އެއާ އޭޝިއާގެ ދަތުރުތައް ރާއްޖެއަށް ފަށާފައިވަނީ 2015 ވަނަ އަހަރުގެ އޮކްޓޫބަރު މަހުގެ 22 ވަނަ ދުވަހުގެ ރެ އެވެ.


Bappage 27 Anbinnaai, 150 Dharin - Vaguthu\nއާއިލާ ތެރޭގައި މައްސަލަތައް ބޮޑެވެ. ހާއްސަކޮށް ބޮޑު އާއިލާއެއްނަމަ އާއިލާ ތެރޭގައި ޖެހޭ މައްސަލަތައްވެސް ގިނަވެގެން ދެއެވެ. އެހެންކަމުން އެއް އާއިލާއެއްގައި 150 ކުދިން ތިބޭނެ ނަމަ ދެން ބާނެ ގޮތް ވިސްނާލާށެވެ.\nޓިކްޓޮކްގައި އުމުރުން 19 އަހަރުގެ މާލިން ބްލެކްމޯރް މި ވަނީ އޭނާގެ ބައްޕަގެ 27 އަނބިންނާއި، 150 ދަރިން ތިބޭކަމަށް ބުނެފައެވެ. އެއީ އޭނާގެ ބަހުން ނަމަ 27 މަންމަ އެވެ.\nމިއީ ކެނެޑާއަށް ނިސްބަތްވާ މިފަފަ އެންމެ ބޮޑު އާއިލާ އެވެ.\nއެ އާއިލާ ތެރޭގައި އެންމެ ބޮޑު މީހަކީ އުމުރުން 64 އަހަރުގެ ވިންސްޓަން ބްލެކްމީރް އެވެ. ރިޕޯޓްތައް ބުނާގޮތުގައި، އޭނާ ދިރިއުޅެމުން ދަނީ ބްރިޓިޝް ކޮލުމްބިއާގައި، އެ ބޮޑު އާއިލާއާއެކުގައެވެ. އޭނާގެ ތިން ދަރިން މި ވަނީ އާއިލާއާ ގުޅޭގޮތުން އާއްމުންނަށް މައުލޫމާތު ދީފައެވެ.\nއެގޮތުން މާލިން އިތުރުން، 19 އަހަރުގެ މުރޭ އާއި، 21 އަހަރުގެ ވަރެން މި ވަނީ އެ މީހުންގެ މީސް މީޑިއާގެ އެކައުންޓްތަކުގައި އާއިލާގެ ވާހަކަދައްކާފައެވެ. އެ މީހުންގެ ތެރެއިން ބައެއް ކުދިން މިކަމާއި ލަދުގަނެއެވެ. ނަމަވެސް މި ވާހަކަދައްކަން ބޭނުން ވެއެވެ.\nމި ތިން މީހުންގެ ތެރެއިން އެންމެ ހަގު މާލިން، އާއިލާއެކު މިހާރު ދިރިނޫޅޭއިރު، އޭނާ ވަނީ އާއިލާއާ ގުޅޭގޮތުން ޓިކްޓޮކް މެދުވެރިކޮށް ވާހަކަދައްކާފައެވެ.\n"އަހަރެން މި ވާހަކަދައްކަން ބޭނުންވާތާ އެތައް އަހަރެއްވެއްޖެ، މިހާރު އަހަރެން މި ހިރީ އެ ވާހަކަ މުޅި ދުނިޔެއަށް ކިޔާދެވޭނެ ހާލަތެއްގައި". އެމެރިކާއަށް ދިިރިއުޅުން ބަދަލު ކުރި މާލިން ބުނެފައި ވެއެވެ.\nއޭނާ ވަނީ އާއިލާ އުޅޭ ހާލަތުވެސް ކިޔާދީފައެވެ. އޭނާ ބުނީ 27 އަންހެެނުން ތިބި ކަމަށާއި، ބައްޕައާ އިނދެގެން އޭގެ ތެރެއިން ދަރިންތިބީ 22 އަންހެނުންގެ ކަމަށެވެ. އަދި އެ 22 މީހުންގެ ތެރެއިން މިހާރު ބައްޕައާ ކައިވެނިކޮށްގެން އުޅެނީ 16 އަންހެނުންނާއި ކަމަަށްވެސް ބުންޏެވެ. އަދި އެ މީހުންގެ އަސްލު މަންމަ އަށް މަމްގެ ނަމުން ގޮވަން ބުނެފައިވާއިރު، ދެން ތިބި މީހުންނަށް މަދާގެ ނަމުން މުހާތަބު ކުރުމަށް އެދިފައިވާކަމަށް މާލިން ބުންޏެވެ.\nއެ އާއިލާގެ ތިން މީހުން ވަކި ދިރިއުޅުނު ނަމަވެސް، އާއިލާގެ ދެން ތިބި މީހުންނާއި އެ މީހުންނާއި ގުޅުން އޮވެއެވެ.\nޖެނުއަރީ 24, 2021 20:15\nހޫ ކެއާރސް... ވައިޓްސް!!! ވައިޓްސުން ވީމަ ނިމުނީ\nޖެނުއަރީ 24, 2021 20:28\nމިއީ މުސްލިމުންނަށް4އަނބި ހުއްދަވީމާ ތެއަރުވާ މީހުންގެ ހާލު! ރީއްޗެއްނު!\nޖެނުއަރީ 25, 2021 09:39\nއެވެސް ޓުވިންގސް އެ އެބަ އުޅޭތައް؟\nޖެނުއަރީ 25, 2021 09:47\nހޫނ ކައިގެން ނިދަނީކީ ނޫން ދޯ !


Pickles restaurant in aa vahtharege shawarma eh tha'araf kohfi\nވިޔަފާރި - ޕިކްލްސް\nޕިކްލްސް ރެސްޓޯރަންޓް އިން މުޅިން އައު ވައްތަރެއްގެ ޝަވަރުމާއެއް ތަޢާރަފްކޮށްފި\nޕިކްސްލްގެ ކޮންމެ ޑިޝްއެއް ވެސް ޓޭކްއަވޭއަށް އޯޑަރކުރެވޭނެ\nކ. މާލެ 31 ޖެނުއަރީ 2019 | ބުރާސްފަތި 21:11 9,326\nޕިކްލްސްގެ ހާއްސަ ޝަވަރުމާ - ރާއްޖެއެމްވީ\nމަޝްހޫރު ޕިކްލްސް ރެސްޓޯރަންޓް އިން ރާއްޖެއަށް މުޅިން އައު ވައްތަރެއްގެ ޝަވަރުމާއެއް ތަޢާރަފްކޮށްފިއެވެ.\nރާއްޖެއެމްވީއާ ވާހަކަދައްކަވަމުން ޕިކްލްސް ރެސްޓޯރަންޓްގެ މާރކެޓިން މެނޭޖަރ މުހައްމަދު ފައިސަލް ވިދާޅުވީ މިއީ ރާއްޖެއަށް މުޅިން އަލަށް ތަޢާރަފްކުރި ޝަވަރުމާއެއް ކަމަށާއި މީގެ ހާއްސަ ކަމަކީ އެ މީހަކު ބޭނުންވާ ގޮތަކަށް އަމިއްލައަށް ޝަވަރުމާ ތައްޔާރުކޮށްލެވޭތީ ކަމަށެވެ.\nއެގޮތުން މިޝަވަރުމާގެ ތިން ޑިޝްއެއް ލިބެން އެބަހުރި ކަމަށާއި އެއީ ޗިކަން، ބީފް، އަދި މިކްސްގެ އިތުރުން މިއިން ކޮންމެ ޑިޝްއަކާއި އެކުވެސް ތިން ވައްތަރެއްގެ ސޯސް، ފްރައިސް، ސެލެޑް އަދި ޕިޓާ ބްރެޑް ހުންނާނެ ކަމަށް ފައިސަލް ވިދާޅުވިއެވެ.\nމި ތިން ވައްތަރެއްގެ ސޯސްއަކީ ވެސް ޕިކްލްސް ރެސްޓޯރަންޓްގެ އަމިއްލަ އުފެއްދުމެކެވެ. މިޝަވަރުމާގެ ރަހަ އެންމެ މީރުކޮށްދޭ އެއްޗަކީ ޕިކްލްސް ރެސްޓޯރަންޓްގެ ސިގްނޭޗަރ މިސޯސް ކަމަށް ފައިސަލް ވިދާޅުވިއެވެ.\nމި ޝަވަރުމާ ތަޢާރަފްކުރިތާ ހަފްތާއެއް ވެފައިވާއިރު، ކަސްޓަމަރުންގެ ބޮޑު ތަރުހީބެއް މިހާރު ވެސް ލިބެމުންދާ ކަމަށް އޭނާ ވިދާޅުވިއެވެ.\nދެ މީހަކަށް ކެވޭ ގޮތަށް ސާރވްކުރާ މި ޑިޝްއާ އެކު އެޑޯންސްގެ ގޮތުގައި، ޕިޓާ ބްރެޑް، ފްރައިސް، ޗީޒް ވެސް ލިބެން ހުންނާނެ ކަމަށް އޭނާ ވިދާޅުވިއެވެ.\nޕިކްލްސް ރެސްޓޯރަންޓްއިން ތަފާތު ގިނަ ވަތްތަރެއްގެ ޑިޝްތައް ތަޢާރަފްކޮށްފައިވާއިރު ކައިރި މުސްތަގްބަލުގައި ކަސްޓަމަރުންގެ ޑިމާންޑާ އެކު ހާއްސަ ޑިޝްއެއް ތަޢާރަފްކުރަން ނިންމާފައިވާ ކަމަށް ފައިސަލް ވިދާޅުވިއެވެ.\nޕިކްސްލް ރެސްޓޯރަންޓްގެ ކޮންމެ ޑިޝްއެއް ވެސް ޓޭކްއަވޭ އަށް އޯޑަރކުރެވޭނެއެވެ.


Argentina Worldcup 2022 Ah Qualify Vejje - Vaguthu\nއާޖެންޓީނާ ވޯލްޑްކަޕް 2022 އަށް ކޮލިފައިވެއްޖެ\n6 މަސް ކުރިން ( ނޮވެމްބަރު 17, 2021 )\nރޭ ބްރެޒިލް އާއި އާޖެންޓީނާ ބައްދަލުކުރި މެޗުގެ ތެރެއިން\nދެކުނު އެމެރިކާ ބައްރުގެ ވޯލްޑް ކަޕް ކޮލިފައިންގައި ރޭ ބްރެޒިލްއާއި އެއްވަރުކޮށް އެ ބައްރުން ވޯލްޑްކަޕަށް ކޮލިފައިވި ދެވަނަ ގައުމަކަށް އާޖެންޓީނާ ވެއްޖެއެވެ.\nބްރެޒިލްއާއި ލަނޑެއް ނުޖެހި އެއްވަރުވި މި މެޗާއެކު އާޖެންޓީނާއަށް ވޯލްޑްކަޕުން ޖާގައެއް ކަށަވަރުވީ ރޭ ފަހުން ޗިލީ އިން އެކުއެޑޯ ބަލިކުރުމުންނެވެ.\nމި ބައްރުން ވޯލްޑްކަޕަށް އެންމެ ފުރަތަމަ ކޮލިފައިވި ގައުމަކީ ބްރެޒިލް އެވެ. އާޖެންޓީނާއަށް ދެވަނަ ޖާގަ ލިބުނީ އެއް ކުޅުންތެރިއަކު މަދުކޮށް ކުޅުނު ޗިލީ 2-0 ގެ ނަތީޖާއަކުން އެކުއެޑޯ ބަލިކުރުމުންނެވެ.\nމި ނަތީޖާތަކާއެކު ދެކުނު އެމެރިކާ ބައްރުގެ ކޮލިފައިންގެ އެއްވަނައިގައި ބްރެޒިލް އޮތީ އެއްވެސް މެޗަކުން ބަލިނުވެ ކުޅުނު 13 މެޗުން ލިބުނު 35 ޕޮއިންޓާއެކު އެވެ. ހަމައެގޮތަށް އާޖެންޓީނާވެސް އެއްވެސް މެޗަކުން އަދި ބައްޔެއްނުވެއެވެ. އެއީ 13 މެޗުން 29 ޕޮއިންޓް ހޯދައިގެންނެވެ .\nތާވަލުގެ ތިންވަނައިގައި އެކުއެޑޯ އޮތީ ކުޅުނު 14 މެޗުން ލިބުު 23 ޕޮއިންޓާއެކު އެވެ. އަދި ކޮލަމްބިއާ އޮތީ ހަތަރުވަނައިގައި 14 މެޗުން 17 ޕޮއިންޓް އެއްކޮށްގެންނެވެ.\nއާޖެންޓީނާއާއި ބްރެޒިލް ބައްދަލުކުރި މެޗުގައި ލަނޑެއް ނުފެނުނުއިރު މި މެޗުގައި އަނިޔާގެ ސަބަބުން ނޭމާ ކުޅެފައެއް ނުވެއެވެ. ނަމަވެސް އާޖެންޓީނާ ޓީމުން ލިއޮނަލް މެސީ މި މެޗުގައި ކުޅުނެވެ. އަދި ލަނޑުޖަހާނެ ރަނގަޅު ފުރުސަތުތަކެއް ދެ ޓީމުންވެސް މި މެޗުގައި ތަނަވަސްކުރި އެވެ.\nމި ބައްރުގެ ކޮލިފައިންގައި ކޮންމެ ޓީމަކަށްވެސް އަދި ބާކީ ހަތަރު މެޗު އޮވެއެވެ. ވޯލްޑްކަޕަށް މި ބައްރުން ކޮލިފައިވާނީ ހަތަރު ގައުމެވެ. ބްރެޒިލް އާއި އާޖެންޓީނާ ކޮލިފައިވިއިރު ބާކީ ކޮލިފައިވާނެ ޖާގަ އޮތީ ދެ ގައުމަކަށެވެ.\nއާޖެންޓީނާގެ ޒުވާން ޓީމަށް މަޝެރާނޯގެ ހާއްސަ ގަވާއިދުތަކެއް\nނޯވޭ ބަލިކޮށް ނެދަލޭންޑްސް އަށްވެސް ވޯލްޑްކަޕުން ޖާގައެއް ޔަގީންވެއްޖެ\nނޮވެމްބަރު 17, 2021 13:13\nމެސީ ،އާޖެންޓީނާ ވޯލްކަޕަށް ކޮލި ފައި ކޮށްދީފި. މަރުހަބާ! ޕެނަލްދޯ އަށް ޕެނަލްޓީ އެއް ނުލިބުމުގެ ސަބަބުން ވޯލްޑްކަޕަށް ކޮލިފައި ނުކޮށްދެވުނު.! އެކަމްވެސް ބޮލެންޑިއޯ ލިބެންޖެހޭނެކަމަށް ޕެނަލްތިދޯ ވަކާލާތު ކުރޭ!! ބޮޑުޖޯކެއް!!\nނޮވެމްބަރު 17, 2021 20:15\nގޯޓް މެސީ 🔥🔥🔥


Epic shelter in hiya flat ah ummeedhu\nއެޕިކް ޝެލްޓާ އިން ހިޔާ ފްލެޓަށް އުންމީދު\nއެޕިކް ޝެލްޓާ އިން ތައާރަފުކޮށްފައިވާ ޕެކޭޖުތަކާ ބެހޭގޮތުން އަވަސް އަށް އިންޓަވިއު ދެނީ\n"ހިޔާ ފްލެޓަކީ" އެތައް ބައެއްގެ ބޯހިޔާވަހިކަމުގެ އުއްމީދުތަކާ ގުޅިފައިވާ ތަނެކެވެ. ފްލެޓު ހޯދަން ކުރި ދަތުރު ނިމި ހަވާލުވުމާ ގާތްވެފައިވީ ނަމަވެސް އަދިވެސް މި އުންމީދުތައް މުޅިން ފުރިހަމައެއް ނުވެ އެވެ. މި އުއްމީދުތައް އެއްކޮށް ފުރިހަމަވާނީ ފްލެޓް ތަކަށް ވަދެވިގެންނެވެ. އެކަމަށްޓަކައި އަދި ފައިސާ ތަކެއް ހަރަދުކޮށް އިންތިޒާރުތަކެއް ވެސް ކުރަން ޖެހެ އެވެ. ވަދެވޭއިރު އެތަނަކީ އެންމެ ފުރިހަމަ ތަނަކަށްވާން ޖެހެ އެވެ.\nއެހެންވެ ހިޔާ ފްލެޓްތައް ފުރިހަމަކޮށް ހަދައިދޭނީ ކޮން ބައެއް ހެއްޔެވެ؟ އެ ތަން ނިންމަން "ފުލް ސޮލިއުޝަން" ދޭނެ ބަޔަކީ ކޮބައި ހެއްޔެވެ؟ - އެ ބަޔަކީ ލަކްސް އިންވެސްޓްމަންޓުގެ އެޕިކް ޝެލްޓާ އެވެ.\nލަކްސް ކުންފުނީގެ އެންމެ ފަހުގެ ޕްރޮޑަކްޓް ކަމަށްވާ އެޕިކް ޝެލްޓާ އިން ވަނީ ފްލެޓުގެ ހައްގުވެރީންނަށް ހެޔޮ އަގުތަކެއްގައި ރަނގަޅު ފެންވަރުގެ ސާމާނާ އެކު އެޕާޓްމެންޓް ހެދޭނެ ޕެކޭޖްތަކެއް ތައާރަފް ކޮށްފަ އެވެ. އެ ކުންފުނިން ދެނީ މި ފްލެޓަށް ވަންނަ މީހުންނަށް އެންމެ ބޭނުންވާ އުއްމީދެވެ.\nއެއް ތަނަކުން ހުރިހާ ހިދުމަތެއް\nއެޕިކް ޝެލްޓާގެ ހިދުމަތް ތަކާއި އެކު ހިޔާ ފްލެޓްތަކަށް ބޭނުންވާ ހުރިހާ މަސައްކަތް ތަކަކާއި ތަކެއްޗެއް އެއްތަނަކުން ލިބިގެންދާނެ އެވެ. ހިޔާ ފްލެޓް ލިބުނު ފަރާތްތަކުގެ ތެރޭގައި ތަފާތު ޕެކޭޖުތަކެއް ބޭނުންވާ ފަރާތްތަކަށް ތަފާތު ޕެކޭޖުތަކެއް ލިބޭ ޕްރޮޑަކްޓް ތަކެއް ވެސް އެބަހުއްޓެވެ. އެޕިކް ޝެލްޓާ އިން ތައާރަފް ކޮށްފައިވާ ޕެކޭޖު ތަކުން މިހުރިހާ ފަރާތް ތަކަށް ވެސް ބޭނުން ހިފޭނެ އެވެ.\nފަރުނީޗަރު ހެދުމުގެ އިތުރުން ކަސްޓަމަރުންގެ އަތުގައި ހުރި ފަރުނީޗަރާއި އެހެން ތަކެތި އެޕާޓްމެންޓަށް ބަދަލުކުރުމުގެ ހިދުމަތް އެޕިކް ޝެލްޓާ އިން ފޯރުކޮށްދޭނެ އެވެ. އަދި ތަން ސާފު ކުރުމާއި އޭސީ ހަރުކުރުން ފަދަ ހިދުމަތްތައް ވެސް އެޕިކް ޝެލްޓާ އިން ވަނީ ތައާރަފް ކޮށްފަ އެވެ. މި ހުރިހާ ކަމެއް ވެސް އެޕިކް ޝެލްޓާ އިން ކުރިއަށް ގެންދާނީ އެކަމަކަށް ހާއްސަ ކުންފުނިތަކާއި ގުޅިގެންނެވެ.\nހިޔާ ފްލެޓެއްގެ އެތެރެ ހުންނާނެ ގޮތުގެ ކުރެހުމެއް\nޕެކޭޖްތައް ފަރުމާ ކޮށްފައިވަނީ އެންމެ އަސާސީ މަސައްކަތްތަކުން ފެށިގެން ކޮމްޕްލީޓް ސޮލިއުޝަން އަދި މޫވިން ސާވިސް ވެސް ހިމެނޭ ގޮތަށެވެ. އަދި އިންފިޔުޒް އާއި ގުޅިގެން ސަބްސްކްރިޕްޝަން ބޭސްޑް ހައުސްކީޕިން ސާވިސް އަދި އޭސީ ހަރުކުރުން ފަދަ ހިދުމަތްތައް ވެސް އެޕިކް ޝެލްޓާއިން ވަނީ ތައާރަފް ކޮށްފަ އެވެ. މި ހުރިހާ ކަމެއް ވެސް އެޕިކް ޝެލްޓާ އިން ކުރިއަށް ގެންދާނީ އެކަމަކަށް ހާއްސަ ކުންފުނިތަކާއި ގުޅިގެންނެވެ.\nމި މަސައްކަތުގައި އެޕިކް ޝެލްޓާ އައި އެކު ބައިވެރި ވަނީ ރެއިންބޯ، އަޒްމީލް ޑިޒައިން ހައުސް، މުނި ހޯމްކެއާ، ނެކްސްރޯ، ރެފް ކޫލް، ދިވެހި އިންޝުއަރެންސް، އެވޯން، ކަލާ ލޭންޑް، އާރުއޯ މޯލްޑިވްސް، އުނިކާ އަދި ލައިފްސްޓައިލް ބައި އިންފިއުސް އެވެ.\nހިޔާ ފްލެޓުގެ ބަދިގެ އޭރިއާ ހުންނާނެ ގޮތުގެ ކުރެހުމެއް\nތަނަށް ހާއްސަ ފަރުނީޗަރު\nމި ޕެކޭޖު ތަކުގެ ދަށުން ފަރުނީޗަރު ހެދުމާއި ތަނުގެ އިންޓީރިއާ ޑިޒައިންގެ މަސައްކަތް ކުރިއަށް ގެންދާ އެންމެ އިސް ޕާޓްނަރަކީ "އަޒްމީލް ޑިޒައިން" ހައުސް އެވެ. އަޒްމީލް ޑިޒައިން ހައުސް އަކީ މި މަސައްކަތުގައި 10 އަހަރުގެ ތަޖުރިބާ ހޯދާފައިވާ އުފެއްދުންތެރި ކުންފުންޏެކެވެ.\nހިޔާ ފްލެޓް ތަކުގެ އެޕާޓްމެންޓް ތަކަކީ ޖާގައިގެ ގޮތުން ކުޑަ ތަނަކަށް ވާތީ ފަރުނީޗަރު ހެދުމާއި އިންޓީރިއާ ޑިޒައިނިންގައި މިކަމަށް ހާއްސަ ސަމާލުކަމެއް ދީގެން ވީހާ ވެސް ތަނަވަސް ވާނެ ގޮތަކަށް ޑިޒައިންތައް ހަދާފައި ވާނެ ކަމަށް އަޒްމީލް ޑިޒައިން ހައުސްގެ ފައުންޑަރު އަދި މެނޭޖިން ޑިރެކްޓަރު މުހައްމަދު އަޒްމީލް ވިދާޅުވި އެވެ.\nއެޕިކް ޝެލްޓާގެ ޕެކޭޖު ތަކުގައި ފަރުނީޗަރުތައް ހުންނާނީ އެކައްޗަކުން ވީހާ ވެސް ގިނަ ބޭނުންތަކެއް ކުރެވޭ ގޮތަށެވެ. ޖާގައިގެ ދަތިކަން ހައްލު ކުރުމަށްޓަކައި ތަނަށް ހާއްސަކޮށް ހަދާފައިވާ މި ފަރުނީޗަރުތަކުގެ ތެރޭގައި ކަބަޑްސެޓް ފަދަ ތަކެތި ހުންނާނެ އެވެ. އެގޮތުން އެނދާއި ސޯފާ ސެޓުގައި ވެސް ކަބަޑުތަކާއި ވަތްގަނޑުތައް ހުންނާނެ އެވެ. އަދި އަލަށް ފްލެޓު ހަދައިގެން ވަންނަ އިރު ގެންދާ ހަރު މުދަލަކީ ގިނަ ދުވަހު ބޭނުން ކުރެވޭނެ ތަކެއްޗަށް ހެދުމަށްޓަކައި މި ކުންފުނިން ފޯރުކޮށްދޭ ތަކެތި ހަދާފައި ހުންނާނީ ފެންވަރު ރަނގަޅު ސާމާނު ބޭނުންކޮށްގެންނެވެ.\nހިޔާ މަޝްރޫއު އެޑްވަޓޯރިއަލް ހިޔާ މަޝްރޫއު\nސޯޝަލް ހައުސިންގައި ދިރިއުޅޭއިރު ވިސްނަން ޖެހޭ ކަންތައްތައް


Bathala Banita Covid-19 Ah Fassi, Ekamaku Sarukaaru Hospital Akah Dhaan Beynun Noon! - Vaguthu\nބަތަލާ ބަނީތާ ކޮވިޑް-19 އަށް ފައްސި، އެކަމަކު ސަރުކާރު ހޮސްޕިޓަލަށް ދާން ބޭނުން ނޫން!\nމިހާރު ބޮލީވުޑް ފިލުމު އިންޑަސްޓްރީގައި މަސައްކަތް ކުރަމުން އަންނަ ޔޫކޭގެ ބަތަލާ ބަނީތާ ސަންދޫ ކޮވިޑް-19 އަށް ފައްސިވެއްޖެއެވެ. ނަމަވެސް ސަރުކާރު ހޮސްޕިޓަލަކުން ފަރުވާ ހޯދުމަށް ބަނީތާ މި ވަނީ ދެކޮޅު ހަދައިފައެވެ.\nބޮލީވުޑުގެ ފިލުމު ''އޮކްޓޫބަރ'' އިން ވަރުން ދަވަންއާއި އެކު ފެނިގެން ދިޔަ ބަނީތާ ޑިސެމްބަރ 20 ވަނަ ދުވަހު އިންޑިޔާއަށް އައިސްފައިވަނީ ކޮވިޑް-19 އަަށް ފައްސިވެފައިވާ މީހަކާއި އެކުގައެވެ.\nބެލިގާޓާ އިންފެކްޝިޔަސް ޑިސީސް ހޮސްޕިޓަލަށް ގެންދިޔުމަށް އެންބިއުލެންސަށް އަރަން ބުނުމުން ބަނީތާ ވަނީ އެކަމަށް ދެކޮޅު ހަދާފައެވެ.\n''ބަނީތާ ކޮވިޑް-19 އަށް ފައްސިވެފައިވަނީ މިދިޔަ ހޯމަ ދުވަހު. މިހާރު އަލަށް ފެތުރެމުންދާ ކޮރޯނާ ވައިރަސްގެ ބާވަތްތޯ ބެލުމުގެ ފިޔަވަޅުތައް އަޅަން ފެށުނު. އެކްޓްރެސް އެމްބިއުލެންސަށް އެރުމަށް ދެކޮޅު ހެދުމުން އެކަން ސްޓޭޓް ހެލްތް ޑިޕާޓްމަންޓަށް އަންގަން ޖެހުނު'' އޮފިޝަލަކު ބުނެފައިވެއެވެ.\nބަނީތާ އެމްބިއުލެންސަށް އެރުމަށް ދެކޮޅު ހެދުމުން ބްރިޓިޝް ހައިކޮމިޝަނަށް ވެސް އަގަން ޖެހުނު ކަމަށާއި ފުލުހުންނަށް ވެސް އެންގި ކަމަށް އޮފިޝަލު ބުނެފައިވެއެވެ.\nފުލުހުން އެތަނަށް އައިސް އެމްބިއުލެންސް ކައިރީގައި ވަށައިގެން ތިބީ ބަނީތާއަށް އެތަނުން ނުދެވޭނެ ގޮތަށެވެ. އަދި ފަހުން ބަނީތާ ޕްރައިވެޓް ހޮސްޕިޓަލަކަށް ގެންގޮސްފައިވަނީ ހެލްތް ޑިޕާޓްމަންޓުގެ ހުއްދައާއި އެކު ކަމަށް ވެސް އެ އޮފިޝަލު ބުނެފައިވެއެވެ.\nބަނީތާގެ ސާމްޕަލް ނެގުމަށްފަހު އެއީ ކޮރޯނާ ވައިރަސްގެ އައު ބާވަތްތޯ ނުވަތަ ނޫން ތޯ ބެލުމަށް ކަލްޔާންގެ އިންސްޓިޓިއުޓް އޮފް ބަޔޯ މެޓިކަލް ގެނޮމިކްސް އަށް ފޮނުވާކަމަށް ވެސް އޮފިޝަލު ބުނެފައިވެއެވެ.


BML " Staff Awards 2017" baavaifi\nބީއެމްއެލް އިން "ސްޓާފް އެވޯޑްސް 2017" ގައި އެވޯޑް ދީފި\nދިގު މުއްދަތަކަށް ހިދުމަތްކޮށްފައިވާ ފަރާތްތަކަށްވެސް އެވޯޑެއް ދިން\nކ. މާލެ 14 މެއި 2017 | އާދީއްތަ 20:49 1,755\n"ސްޓާފް އެވޯޑްސް 2017" ގައި އެވޯޑް ހަލްފާ - ބީއެމްއެލް\nބަދުރުއްދީން ހަސަން (ރީޓެއިލް ބޭންކިންގ) އަށް އެމްޕްލޯއީ އޮފް ދަ އިޔަރ އެވޯޑް ލިބުނުއިރު އަބްދުލް އަލީމް އަބްދުލް ޣަފޫރު (ކާރޑް ސާވިސަސް) ވަނީ ބެސްޓް ލީޑަރ އެވޯޑް ހޯދާފައެވެ.\nސީއީއޯ އެވޯޑް ފޯރ އައުޓްސްޓޭންޑިންގ އެޗީވްމަންޓް ހޯދާފައިވަނީ ދިލްމާ އަހުމަދު (ކްރެޑިޓް) އަދި އިބްރާހިމް މުހައްމަދު ރަޝީދު (މާރކެޓިންގ) އެވެ.\nބޭންކްގައި 28 އަހަރު ޚިދުމަތްކުރުމަށްފަހު ރިޓަޔަރ ކުރައްވާ ހިދާޔާ އަހުމަދު (ރީޓެއިލް ބޭންކިންގ) އަށް، ބޭންކަށް ކޮށްދީފައިވާ ޚިދުމަތްތަކުގެ އަގު ވަޒަން ކުރުމުގެ ގޮތުން ސްޕެޝަލް ލައިފްޓައިމް އެޗީވްމަންޓް އެވޯޑެއްވެސް ވަނީ ދީފައެވެ.\nމި އެވޯޑްތައް ހަވާލުކޮށްދީފައިވަނީ ބޭންކުގެ ސީއީއޯ އެންޑްރޫ ހީލީގެ އިތުރުން ބޭންކުގެ އެގްޒެކެޓިވް ކޮމިޓީގެ މެންބަރުންނެވެ.\nސްޓާފް އެވޯޑްސް އާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ އެންޑްރޫ ހީލީ ވިދާޅުވީ ބޭންކް މިހާރު މިއޮތީ ވަރަށް ރަގަޅު ހާލަތެއްގައި އަދި މިހިސާބަށް ބޭންކް ގެނެސްދިނުމުގެ ފަހަތުގައި ތިބި ފަރާތްތައް ފާހަގަކޮށް އެފަރާތްތަކަށް ޝުކުރު އަދާކުރުމަށް ފުރުސަތު ލިބުމަކީ ވަރަށް ބޮޑު އުފަލެއް ކަމަށާއި އެވޯޑްތައް ހާސިލް ކުރި މުވައްޒަފުންނަށާއި އެވޯޑްތަކަށް ނޮމިނޭޓްވި މުވައްޒަފުންނަށް މަރުހަބާކިޔާ ކަމަށެވެ.\n"އަދި ބޭންކްގެ ހުރިހާ މުވަޒަފުން ކުރަމުންގެންދާ މިންނަތް މަސައްކަތަށާއި ބަހައްޓާ ފަރުވާތެރިކަމަށްޓަކައި ހުރިހާ މުވައްޒަފުންނަށް އަޅުގަނޑުގެ އެންމެ އިޚްލާސްތެރި ޝުކުރު ދަންނަވަން." ހީލީ ވިދާޅުވި އެވެ.\nސްޓާފް އެވޯޑް ހަފްލާއަކީ ބޭންކުގެ ހިއުމަން ރިސޯސަސް ސްޓްރެޓެޖީގެ ދަށުން ރާވާ މުހިންމު އެއް ހަރަކާތެވެ. މީގެ އިތުރުން ދާދި ފަހުން ބޭންކުންވަނީ ދިގު މުއްދަތަށް ބޭންކަށް ޚިދުމަތްކޮށްދީފައިވާ މުވައްޒަފުންގެ އަގުވަޒަންކުރުމުގެ ގޮތުން އެވޯޑް ދީފައެވެ.


Raees Yameen Athun5Million Dollar Hoadhan AG Court ah – Iru\nރައީސް ޔާމިން އަތުން5މިލިއަން ޑޮލަރު ހޯދަން އޭޖީ ކޯޓަށް\nކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ކުރިމިނަލް ކޯޓުން އިއްވި ހުކުމާ އެއްގޮތަށް މުއްދަތު ހަމަވިއިރު ވެސް ފައިސާ ދައްކާފައިނުވާތީ ބަންޑާރަ ނައިބު އިބްރާހިމް ރިފްއަތު ކޯޓަށް ދިޔުމަށް ނިންމަވައިފި އެވެ.\nބަންޑާރަ ނައިބު ވިދާޅުވީ ފަސް މިލިއަން ޑޮލަރު މީރާ މެދުވެރިކޮށް ދައުލަތައް ދައްކަން ރައީސް ޔާމީންގެ މައްޗަށް ކޮށްފައިވާ ހުކުމާ އެއްގޮތައް ފައިސާ ނުދައްކަވާތީ ކޯޓަށް ހުށައެޅުއްވުމުގެ މަސައްކަތް ފައްޓަވާފައިވާ ކަމަށެވެ.\n“ހުކުމާ އެއްގޮތައް ދައުލަތައް ލިބެން ޖެހޭ ފަސް މިލިއަން ޑޮލަރު ލިބިފައިނުވާތީ އެ ފައިސާ ހޯދުމަށް ކުރަން ޖެހޭ މަސައްކަތް ގާނޫނުގައިވާ ގޮތުގެ އަޅުގަނޑު ކުރަމުން ގެންދާނަން. އެ މައްސަލަ ކޯޓަށް ހުށައެޅުމުގެ ކުރަން ފުރިހަމަ ކުރަން ޖެހޭ ކަންކަން މި ދަނީ ކުރަމުން. އަދި އެކަން ނިމުމާއެކު އެ ފައިސާ ހޯދަން ކޯޓަށް ހުށައަޅާނަން.” ބަންޑާރަ ނައިބު ވިދާޅުވިއެވެ.\n5 ފަޑިޔާރެއްގެ ސުލޫކީ މައްސަލަ ބަލަން ފަށައިފި


"ޓުކު ޓުކު ރޭސް" ދުނިޔޭގެ ސަމާލުކަމަށް! "ޓުކު ޓުކު ރޭސް" ދުނިޔޭގެ ސަމާލުކަމަށް!\nލަންކާ ޓުކްޓުކް ރޭސް\nދިވެހިންގެ ތެރޭގައިވެސް މަޝްހޫރުކަން ހޯދާފައިވާ ޓުކް ޓުކް ނުވަތަ ދިވެހިން ކިޔާ ގޮތުންނަމަ ކުރޮޅި ޢާއްމު ގޮތެއްގައި ދިވެހިންނަށް ފެންނާނީ ސްރީލަންކާ އާއި އިންޑީއާއިންނެވެ.\nއެއީ ޢާއްމުގޮތެއްގައި އެންމެ ގިނަ ދިވެހިން ގޮސް އުޅޭނީވެސް މި ޤައުމަތަކަށް ކަމަށްވާތީއެވެ. ޢާމު ގޮތެއްގައި މި އުޅަނދު ބޭނުން ކުރަމުން އަންނަނީ އެއްތަނުން އަނެއްތަނަށް ދަތުރުކުރުމަށެވެ. ނަމަވެސް މާ ދުރު ހިސާބުތަކަށް ދަތުރުކުރުމަށް ނޫނެވެ. ކުރު ދަތުރުތަކަށެވެ.\nމިފަހަރު މި އުޅނަދު މިވަނީ ދުރު ތަންތަނަށް ދަތުރުކުރުމުގެ ޤާބިލުކަންވެސް އޭގައި ހުރިކަން މުޅި ދުނިޔެއަށް ދައްކާލާފައެވެ.\nޓުކް ޓުކް އަކީ ސްރީލަންކާއާއި ދެކުނު އޭޝިއާގައި ދުއްވުމަށް ބޭނުންކުރާ ތިން ފުރޮޅުލީ އުޅަނދެކެވެ. މި ސަރަޙައްދުގައި އާއްމުގޮތެއްގައި މި ބޭނުން ކުރިނަމަވެސް މިހާރު މި އުޅަނދަކީ ދުނިޔެއަށް މަޝްހޫރު އަދި މިހާރު އެފްރިކާއާއި މެދުއިރުމަތީގައިވެސް މަޝްހޫރުވެފައިވާ އުޅަނދެކެވެ.\nއާއްމު ގޮތެއްގައި ދުނިޔޭގެ ފެންވަރުގައާއި ޤައުމުތަކުގައި ބާއްވާ އެކި ކަހަލަ ރޭސްތަކުގައި ފެންނަމުން ދަނީ ބައިސްކަލާއި ކަރާއި މޯޓޯސައިކަލް ބޭނުންކުރާ މަންޒަރެވެ. އެހެންނަމަވެސް ސްރީ ލަންކާގެ ކުރޮޅި ދުއްވާ މީހުން މިވަނީ ހަމައެކަނި ރޭސްތަކުގައި ބައިވެރިކުރެވޭނީ ސައިކަލާއި ކާރު ފަދަ އުޅަނދު ނޫންކަން މުޅި ދުނިޔެއަށް ދައްކާލާފައެވެ.\nމިއަހަރުގެ ކުރީކޮޅު ރެޑްބުލްއިން ބޭއްވި ހަތަރުވަނަ ޓުކް ރޭހުގައި އެމީހުންވަނީ3ފުރޮޅުލީ ޓުކް ބޭނޫންކޮށްގެން ލަންކާގައި 80 މޭލަށް ދަތުރުކޮށްފައެވެ. ދެ ދުވަހަށް ކުރިއަށްގެންދިޔަ މި ރޭހުގައި ލާންކާއިން 200 ޓީމަކުން ވަނީ އެމީހުންގެ3ފުރޮޅުލީ ޓުކް ޓުކްތައް ބޭނުންކޮށްގެން ލަންކާގެ ކިސަޑުވެފައިވާ ޖަންގަލިތަކާއި އަޑި ގުޑަންތައް ހުންނާ މަގުތަކުގައި އެ ދުއްވާފައެވެ.\nރޭހުގެ ބައިވެރިން ފުރަތަމަ ދުވަހު ދަތުރުކޮށްފައިވަނީ ލަންކާގެ ކަލުއަގަލާ އިން ޑަންޑައިން ސްޓޭޓަށެވެ. އެއަށްފަހު ދެވަނަ ދުވަހު ގަލަހާއަށް ދަތުރުކޮށްފައިވާއިރު، ބައިވެރިން ރޭސް ނިންމާލާފައިވަނީ ޑަމްބުލާއަށެވެ.\nމި ރޭހުގައި ޑްރައިވަރުންނަށް އެންމެ ބޮޑު ދަތިކަކާ ކުރިމަތިލާންޖެހުނީ ދަތި އުނދަގޫ މަގުތަކުގައި ދަތުރުކުރަމުންދިޔަރު އިންޖީނަށް ދިމާވާ މައްސަކަތައް ހައްލު ކުރުމަށެވެ.


މައުމޫނުގެ އޮފް ކަނޑާލަން ޔާމީންގެ އިތުރު މަޅިއެއް!\nރައީސް މައުމޫނާ ދެކޮޅަށް ފުރަތަމ މަސައްކަތް ކުރެއްވީ އަދީބް ބޭނުން ކުރައްވައިގެން\nކ. މާލެ | 20 ޖެނުއަރީ 2017 | ހުކުރު 03:48 | 3,418\nރައީސް މައުމޫނާއި ރައީސް ޔާމީން: މިހާރު ތަފާތު ދެ ފިކުރެއްގައި - ގޫގުލް\nކާންދޭ އަތުގައި ދަތްއަޅައޭ މީހުން ބުނާތީ އަޑުއަހަމެވެ. ހެޔޮކަމުގެ ބަދަލުގައި ތެޔޮ ހަމެއް ވެސް ނުލިބޭ ހިސާބަށް ޒަމާން މިވަނީ ބަދަލުވެފައެވެ. ކަނާއަތުން ޖަހާ ވާއަތް ބުރިކޮށްލަން ފަސްނުޖެހޭނެ ހާލަތަކީ ވެސް އަންނަ ހާލަތެކެވެ. އަޑިއަށް ދާން ފެށީމާ މައިމަކުނު ބޮލުގައި އަޅާފައި ވެސް ފެންމައްޗަށް އަރަން އުޅޭ ބީދަ ދިވެހިންނަށް ވެސް އާދެއެވެ.\nމިއީކީ ތޯތޯ ވާހަކައެއް ނޫންކަން އެނގެނީ ބޭބޭފުޅުގެ މުއްފަތުން އެބޭބެގެ މޯހިރުގައި ހުންނަވައިގެން ރާއްޖޭގެ ރައީސުލް ޖުމްހޫރިއްޔާ ކަމަށް ވަޑައިގެންނެވުނު ރައީސް ޔާމީންގެ އަމަލްތަކުންނެވެ. އެވެރިކަމުގައި ހުންނަވާން އަދި އިތުރު ދައުރަކަށް ވެރިކަމަށް ވަޑައިގެންނެވުމަށް އެބޭބޭފުޅަށް ޖައްސަވާ ޙާލުންނެވެ. ރައީސް މައުމޫނުގެ އޮފް ކަނޑުއްވާލެއްވުމަށް ރައީސް ޔާމީން ޖައްސަވާ މަޅިތަކުންނެވެ. ކަމަކަށް ފަހު ކަމަކުންނެވެ. ހަރުފަތަކަށް ފަހު ހަރުފަތަކަށް އަރުއްވައިގެންނެވެ.\nފުރަތަމަ ކުޑަކުޑަ ސޮރަކު ބޭނުން ކޮށްގެންނެވެ. މާވަރުގަދަ ބާރަކާއި ހީނުކުރާވަރުގެ ބޮޑު މުއްސަނޖަކަށް އެސޮރު ހައްދަވައިގެންނެވެ. ކުރީގެ ނައިބު ރައީސް އަހުމަދު އަދީބެވެ. އަދީބުގެ ރަންޒަމާނުގައި ރައީސް މައުމޫނަށް ގޯނާ ކުރެއްވުމުގެ މަސައްކަތް ރައީސް ޔާމީން ވަނީ ފައްޓަވާފައެވެ. މަހާސިންތާތަކުންނެވެ. ބޮޑެތި ހަފްލާތަކުގައި ބާކީ ކޮށްގެންނެވެ. އިހުގައި ކިތައްމެ ބޭނުންތެރި މީހަކަށް ރައީސް މައުމޫނު ވިކަމުގައި ވިއަސް މިހާރު ކިފުޅި ކޮޅަކަށް ވެސް ބޭނުމެއް ނެތޭ ބުނާ ބީދައިންނެވެ. ކެޔޮގަނޑު ކަނޑާލީމާ ގަހުގެ ބޭނުން ނެތުނީހޭ ބުނެ ޕާޓީ މީހުންކޮޅު ލައުނަތް ދިނަސް އަޅާ ނުލާނެ ކަމަށް ބުނަމުންނެވެ.\nއެދުވަސްވަރު ވެސް ދިޔައީއެވެ. އޮއްސުނު ގޮތަކަށް އެތަރި އޮއްސުނުއިރު އެޚައްސާސީ ދަނޑިވަޅުގައި ވެސް ބޭބޭފުޅު މައުމޫނު ބޭނުން ކުރެއްވީ ކަރުތާ ފެނުން ބޯ ހިކިލަންދެންނެވެ. އަނެއްކާ ވެސް އިހުހުރި މިނަށެވެ.\nމިފަހަރު ސީދާ ރައީސް ޔާމީނެވެ. ބޭބޭފުޅުގެ ބާރު ޕާޓީގެ ތެރެއިން ކަނޑުވާލުމަށެވެ. ގާތުގައި ގެންގުޅޭ މަޖިލީސް ކުދިންކޮޅު ބޭނުން ކުރައްވައިގެން ކޯޓުތަކުގެ މަދަދު ހޯއްދަވައިގެން އެވަނީ އެމަޅި ވެސް ކާމިޔާބު ކުރައްވާފައެވެ. ރައީސް މައުމޫނަކީ މިއަދު ޕީޕީއެމްގައި ހަމަ ނަމެއްގައި ހުންނެވި ރައީސެކެވެ. އާރެއް ބާރެއް ނެތް މީހެކެވެ. އެންމެ އާދައިގެ މެންބަރަކަށް ވުރެ ހާލު ދެރަ މީހެކެވެ. ޕާޓީ ހިންގުމަށް ވައިވެސް ނޭޅެވޭނެ މަޤާމެއްގައި ހުންނެވި ރައީސް ޔާމީން އެވަނީ އެބާރު އަމިއްލަ ފައިކޭޓަށް ޖައްސަވާފައެވެ. ހެއްދެވި އާ ކައުންސިލްގައި ބައިވެރިވެ ވޯޓު ދިނުން ނޫން ގޮތއް ރައީސް މައުމޫނުގެ ދަރިކަލުންނަށް ވެސް ނޯންނާނެއޭ ބުނެ އުފަން ދަރިންކޮޅު ވެސް އެވަނީ ގެންދަވާފައެވެ. ސަރުކާރުން ނުކުންނަވާ ގަދަފައި ވިއްދެވި ދުންޔާ ސައިޒްވި ވަރު އެކަމުގެ ހެތްކަކަށް ފުދެއެވެ.\nގަދަބާރުން ނަމަވެސް އެހާލަތައް ގެނެވުނު ނަމަވެސް ރައީސް ޔާމީނަށް އަދިވެސް އޮތް ބިރުވެރިކަމެއް ހަމަ އެބައޮތެވެ. ރައީސް މައުމޫނުގެ ތާއީދެވެ. ވަތަށް ފައިބާ އެމަނިކުފާނު ކުޅުއްވަފާނެތީއެވެ. އެމަނިކުފާނަށް ތާއީދުކުރާ އާއްމު ރައްޔިތުންކޮޅު ބޭނުން ކުރައްވަފާނެތީއެވެ. ރައީސް މައުމޫނުގެ ފުއްޓަތްކަކަށް ތެދުވާން ތިބި އެމަނިކުފާނުގެ ސަޕޯޓަރުން ހަރަކާތްތެރިވެދާނެތީއެވެ.\nވެރިކަމުގައި ހުންނަވަން އަދި އިތުރު ދައުރަކަށް ވަޑައިގެންނެވުމަށް ކޮންމެ ފަދަ ކަމެއް ކުރެއްވުމަށް ފޫގަޅުއްވައިގެން ހުންނެވި ރައީސް ޔާމީން އެވަނީ އެމަޅިވެސް ޖައްސަވާފައެވެ. ޢާއްމު މެންބަރުންނާ ބައްދަލު ކުރައްވަން ރައީސް މައުމޫނު ކުރެއްވި މަސައްކަތް އެވަނީ ހުއްޓުވާފައެވެ. ޤާނޫނު އަސާސީއެއް ޤާނޫނުތަކެއްގައި ކަޅާހުދުން ލިޔެފައި އޮތަސް އެފުރުސަތެއް ނުދޭނަމޭ ބުނެ އެވަނީ ހަމަ އެންމެ ދެފުލުހަކު ލައްވާ އެކަން މަނާކޮށްފައެވެ. އެއީކީ ވެގެންވާނެ ގޮތެއް ނޫނޭ ވިދާޅުވެ ރައީސް މައުމޫނު ކިތައްމެ ސިޓީއެއް ޕޮލިސް ކޮމިޝަނަރަށް ފޮނުއްވިއަސް ކުނިވަށިގަނޑު ނޫން ޖާގައެއް އެއަށް ނޯންނާނެއޭ ބުނާފަދަ ގޮތަކަށެވެ. ކިތައްމެ ވަރަކަށް ބޭނުންވިއަސް ރައީސް މައުމޫނަކަށް އާއްމު މެންބަރުންނާ ބައްދލު ކުރެއްވޭނެ ގޮތެއް ވިޔަކަ ނުދޭނަމޭ އެވަނީ ރޯމާ ދުވާލު ބުނެފައެވެ.\nކޮންމެއަކަސް ކިތައްމެ ހައިބަތަކާ ބާރެއްގައި ކުރިން އުޅުއްވިއަސް ރައީސް މައުމޫނަކަށް މިއަދު ކުޑަވައި އިނގިލި ހިއްލާލައްވަން ވެސް ރައީސް ޔާމީނެއް ފުރުސަތެއް ނުދެއްވާނެއެވެ. ރައީސް މައުމޫން އާއްމު ރައްޔިތުންނާ ބައްދަލު ކުރެއްވުމަކީ ވެރިކަން ފުރޮޅިދާނެ ކަމެއްކަން އެނގިހުރެ އެފުރުސަތެއް ރައީސް ޔާމީން އެހުންނެވީ ދެއްވާކަށް ނޫނެވެ. ރައީސް މައުމޫނުގެ އޮފް ކަނޑުއްވާލެއްވުމަށް އެޖެއްސެވީ އިތުރު މަޅިއެކެވެ. ގަދަ ބަސް ވިދާޅުވެ އުޅުއްވައިފި ނަމަ ފަހަރިދައިތައާ ވެސް އަނގައިން ބުނެވޭނީ ތިމަން ނެރޭ އަމުރަކާ އެއްގޮތަށް ކަމަށް ކަނޑައަޅަން ޖެހިދާނެ ފަދަ ވަރުގަދަ އިންޒާރެއް ދޭ ފަދަ ގޮތަކަށެވެ.


AIMS ge Tele health clinic khidhuma fashaifi – adduLIVE\nއެއިމްސްގެ ޓެލެ ހެލްތު ކްލިނިކް ހިދްމަތް ފަށައިފި\nMay 15, 2019, 11:35 އަލީ ހުޒާމް\nސ. ފޭދޫގައި ހިންގަމުން އަންނަ އެއިމްސް ޑައިގޮނޮސްޓިކް ކެއަރގެ ޓެލެ ހެލްތް ކްލިނިކުގެ ހިދްމަތް މިއަދު ފަށައިފިއެވެ.\nއެއިމްސްއިން ބުނީ ޓެލެ ހެލްތު ކުލިނިކްގެ ހިދްމަތް ލަސްވީ ބައެއް އިދާރީ ކަންކަން ހަމަޖެހުން ލަސްވުމާއި ގުޅިގެންނެވެ. އިންޑިއާގެ އެޕޯލޯ ހޮސްޕިޓަލާއި ގުޅިގެން، އެޕޯލޯ އެއިމްސް ޓެލެހެލްތް ސެންޓަރގެ ޚިދުމަތް ރަސްމީކޮށް އިފްތިތާހު ކޮށްފައިވަނީ 11 މާޗު 2019 ގައެވެ.\nފޭދޫ ސްކޫލްގައި ބޭއްވި ހާއްސަ ރަސްމިއްޔާތެއްގައި މި ހިދްމަތް އިފްތިތާހުކޮށްދެއްވީ ހެލްތު މިނިސްޓަރ އަބްދުﷲ އަމީންއެވެ.\nޗެންނާއީގެ އެޕޯލޯ ޓެލެމެޑިސިން ސެންޓަރާއި ގުޅާލައި އެންމެ ތަޖްރިބާކާރު ޑޮކްޓަރުންނަށް ދައްކާލުމަށް މިހާރު އެެޕޮއިންޓްމަންޓު ހެދޭނެކަމަށް އެއިމްސްއިން ބުންޏެވެ.\nއެއިމްސްއިން ބުނީ މިއަހަރުގެ އޮގަސްޓު 15 ވަނަ ދުވަހާއި ހަމައަށް އެޕޯލޯ ހޮސްޕިޓަލްގެ ސުޕަ ސްޕެޝަލިސްޓުންނަށް ދެއްކުމަށް ނަގާނީ 495 ރުފިޔާކަމަށެވެ. އަދި އެޕޮއިންޓްމަންޓް ހަމަޖެއްސުމަށް 6898091 ނުވަތަ 6898092 ގުޅުއްވައިގެން ކުރިއަށް ގެންދެވޭނެކަމަށެވެ.\n* ޓެލެމެޑިސިން ހިދްމަތަކީ ކޮބާ؟\nޓެލެމެޑިސިން އަކީ އެތަށް ސަތޭކަ މޭލުގެ ދުރުމިނެއްގައި ތިބެ ބަލި މީހުން ބެލުމަށް ބަލިމީހާގެ ގާތުގައި ހުރި ތަމްރީނު ލިބިފައިވާ ނަރުހެއްގެ އެހީއާއެކު ބޭސްވެރިކަން މުވާސަލާތީ ގޮތުން ގުޅާލުމުގެ ހިދުމަތެކެވެ. ޓެލެމެޑިސިން ހިދުމަތް ފޯރުކޮށްދިނުމުން ބަލިމީހާ ކުރަންޖެހޭ ދިގު ދަތުރުން ސަލާމަތްވެ ބޭސްފަރުވާ ލިބުމުގައި އިތުރު ފަސޭހަތަކެއް ލިބިގެންދާނެއެވެ.\n"ޓެލެމެޑިސިން ކުރިއަށް ގެންދިޔުމަށްޓަކާ ލެޕްޓޮޕާއި ވެބްކެމް ބޭނުންކޮށްގެން ލަފާދޭ ޑޮކްޓަރު އެކޮޅުގައި ހުރެގެން އަޅުގަނޑުމެންގެ ތަމްރީނު ލިބިފައިވާ ނަރުހެއްގެ އެހީގައި ޑައިގްނޯސްޓިކް ސާމާނުތަށް ބޭނުންކޮށްގެން ހާއްސަ މެޑިކަލް އިމޭޖު ޑޭޓާއެއްގެ ގޮތުގައި ކޮމްޕްރެސްކުރެވި ފޮނުވޭ ފަދަ ނިޒާމެއްގެ ދަށުން ފަރުވާ ކުރިއަށް ގެންދެވޭނެ" އެއިމްސް އިން ބުންޏެވެ.\nމީގެއިތުރުން ފަރުވާ ހޯދުމަށް ބަލި މީހުން މެޑިކަލް ރިޕޯޓު ހިފައިގެން އެއިމްސް އަށް އައުމުން އެޕޯލޯ ހޮސްޕިޓަލުގައި ޓެލެކޮންސަލްޓޭޝަނަށް ދިޔުމުން ހުރި އެންމެ ފެންވަރު ރަނގަޅު ޑޮކްޓަރަކާ މަޝްވަރާ ކުރެވޭނެ ގޮތް ވެސް ހަމަޖައްސައިދޭނެ ކަމަށް އެއިމްސް އިން ބުނެއެވެ.\nއަދި ޑޮކްޓަރުންނަށް ބަލި މީހުންގެ ލޭގެ ޕްރެޝަރާއި، ވިންދު އަދި ބަލިމީހާގެ ވީޑިއޯ ވަގުތުން ބަލާލުމުގެ އިންތިޒާމު ވެސް ހަމަޖެހިގެންދާނެ ކަމަށް އެއިމްސް އިން މައުލޫމާތުދެއެވެ. މި މައުލޫމާތު އެޕޯލޯގައި ތިބި އެހެން ޑޮކްޓަރުންނާ ހިއްސާކޮށް އެ ފަރާތްތަކުގެ ލަފަ އާއި އިރުޝާދު ވެސް ލިބިގެންދާނެ ކަމަށް އެއިމްސް އިން ހާމަކުރެއެވެ.\nމި ނިޒާމުގެ ދަށުން ބަލިމީހުންނަށް ލިބޭނެ އެންމެ ހާއްސަ ހިދުމަތަކީ އެ ކްލިނިކުގެ އޭރަކު ތިބޭ ހާއްސަ ޑޮކްޓަރުންގެ އިތުރުން އެވަގުތު އެ ކްލިނިކުން ލިބެން ނެތް ހާއްސަ ފަރުވާގެ ޑޮކްޓަރުންނާއި ވަގުތުން ގުޅާލެވޭ ގޮތްވުން ކަމަށްވެސް އެއިމްސް އިން ބުނެއެވެ


ޖަޕާނު - ވިކިޕީޑިއާ\nAnthem: Kimi ga Yo (君が代)\nand largest city Tokyo1\n- Meiji Constitution November 29 1890\n- Current constitution May31947\nHDI (2004) 0.949\nYen (International ¥)\nޖަޕާނަކީ އިރުމަތީ އޭޝިޔާއަށް ނިސްބަތްވާ ޖަޒީރާ ޤައުމެކެވެ. މި ޖަޒީރާ ޤައުމު އެކުލެވިގެންވަނީ 6852 ރަށުގެ މައްޗަށެވެ. ޖަޕާނަކީ އާބާދީގެ ގޮތުން ބަލާއިރު ދުނިޔޭގައި 10 ވަނައަށް އެންމެ އާބާދީ ބޮޑު ޤައުމެވެ. ޖަޕާނުގެ ވެރިރަށް ޓޯކިޔޯއަކީ، މުޅި ދުނިޔޭގައި ވެސް އޮތް އެންމެ ބޮޑު މެޓްރޮޕޮލިޓަން އޭރިޔާއެވެ. މި ސަރަޙައްދުގައި އެކަނި 30 މިލިޔަން މީހުން ދިރިއުޅެއެވެ.\nޖަޕާނުގެ ރަސްމީ ބަހެއް ކަނޑައެޅިފައެއް ނޯވެއެވެ. އެހެން ނަމަވެސް ޤައުމީ ބަހަކީ ޖަޕަނީޒް ބަހެވެ. މީގެ އިތުރުން ވެސް ސަރަޙައްދީ ބައެއް ބަސްބަސް ރިކޮގްނައިޒް ލެންގުއޭޖަސްގެ ގޮތުގައި ބެލެވެމުންދެއެވެ. އެންމެ ބޮޑު ޝަހަރަކީ ޓޯކިޔޯއެވެ. އަދި ވެރިކަން ކުރަނީ ވެސް ޓޯކިޔޯގައެވެ. ޖަޕާނަކީ ދުސްތޫރީ ރަސްކަމެއް އޮންނަ ބަރުލަމާނީ ޑިމޮކްރަސީއެކެވެ. ޖަޕާނުގެ އެމްޕެރަރ ކަމުގެ މަޤާމުގައި މިވަގުތު އިންނެވީ އަކިހީޓޯއެވެ. ބޮޑުވަޒީރަކީ ޔުކިޔޯ ހަޓޮޔާމާއެވެ.ޖަޕާނުގެ އާބާދީއަކީ 128 މިލިއަނެވެ. ޤައުމުގެ ޖީ.ޑީ.ޕީ ޕަރކެޕިޓާއަކީ 38457 ޑޮލަރެވެ. ބިމުގެ ބޮޑުމިނަކީ 0.38 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ވާތްފަރާތުންނެވެ. އިންޓަނެޓް ކޯޑަކީ jp. އެވެ. ކޯލިން ކޯޑަކީ +81 އެވެ. ފައިސާގެ ގޮތުން ބޭނުންކުރަނީ ޖަޕަނީޒް ޔެންއެވެ.\nޖަޕާނުގެ ނަމުގައި ހިމެނޭ ކެރެކްޓަރތަކުގެ މާނައަކީ “އިރަށް ނިސްބަތްވާ” ނުވަތަ “އިރުން އުފެދިގެންވާ” އެވެ. ޖަޕާނަށް “ލޭންޑް އޮފް ދަ ރައިޒިން ސަން” އޭ ކިޔަނީ ވެސް އެހެން ވެގެންނެވެ. ޖަޕާނަށް އެ ޤައުމުގެ ބަހުން ކިޔަނީ “ނިއްޕޮން”ނުވަތަ “ނިއްހޮން” އެވެ.މި ދެނަން ވެސް އިނގިރޭސި ބަހުން ތަރުޖަމާ ކުރެވިފައިވަނީ “ލޭންޑް އޮފް ދަ ރައިޒިން ސަން” މި ގޮތަށެވެ. ޖަޕާނު މީހުންނަށް އެމީހުންގެ ބަހުން ކިޔަނީ “ނިހޮންޖިން” އެވެ. އެމީހުންގެ ބަހަށް ކިޔަނީ “ނިހޮންގޯ”އެވެ.\nޖަޕާނު އޮތީ ޕެސިފިކްގެ ކަނޑުގައި ޗައިނާ އާއި އުތުރު ކޮރެއާ އާއި ދެކުނު ކޮރެއާ އާއި ރަޝިޔާގެ އިރުމަތީގައެވެ.\nއާސާރީ ހޯދުންތަކުން ދައްކާ ގޮތުގައި ޖަޕާނުގައި އަޕަރ ޕެލިއޮލިތިކް ޒަމާނުގައި ވެސް މީހުން އުޅެފައިވެއެވެ. އެންމެ ފުރަތަމައަށް ޖަޕާނުގެ ވާހަކަ ނަންގަނެވިފައިވަނީ ޗައިނާގެ ތާރީޚީ ލިޔުންތަކުގައެވެ. އެއީ މީލާދީން ފުރަތަމަ ޤަރުނުގެ ތެރޭގައެވެ. ޖަޕާނަށް ބުދިޒަމް އައިސްފައިވަނީ ކޮރެއަން ޕެނިންސޫލާއިިންނެވެ. ޖަޕާނުން ވަނީ 1937 ވަނަ އަހަރު ޗައިނާގެ ބައެއް ތަންތަނަށް ޙަމަލާދީފައެވެ. މި ގޮތުން ޖަޕާނު ޗައިނާ ހަނގުރާމަ 1937 އިން 1945 އަށް ހިނގިއެވެ. ޖަޕާނުން އެ ޤައުމުގެ ފައުންޑޭޝަން ދުވަހެއްގެ ގޮތުގައި ބަލަނީ 11 ފެބްރުއަރީ 660 މ.ކ. އެވެ. މ.ކ ގެ މަޠުލަބަކީ ޢީސާއީ މީލާދުގެ ކުރި، ނުވަތަ ބީ.ސީ އެވެ. ދެން އޮތީ އެ ޤައުމުގެ ކުރީގެ ޤާނޫނު އަސާސީ ހިންގަން ފެށި ދުވަހެވެ. އެއީ ނޮވެންބަރު 29، 1890 އެވެ. މިހާރުގެ ޤާނޫނު އަސާސީ އަކީ3މެއި 1947 ގައި ހިންގަން ފެށުނު ޤާނޫނު އަސާސީއެކެވެ. މީގެ އިތުރުން ޖަޕާނުގެ ތާރީޚުގައި މުހިއްމު އެކައްޗަކީ ސެންފްރާންސިސްކޯ ޓްރީޓީއެވެ. އެޕްރީލް 28، 1952 ގައި ސޮއިކުރެވުނު ޓްރީޓީއެކެވެ.\nޖަޕާނުގެ މީހުންނަކީ ބަހުގެ ގޮތުންނާއިި ސަގާފީ ގޮތުން މާ ބޮޑަށް އިތުރުވެގެން ދިއުމުގެ މައްސަލައެވެ.\nޖަޕާނުގެ 36 އިންސައްތަ މީހުންނަކީ ބުޑިސްޓުންނެވެ.2އިންސައްތައަކީ ނަޞާރާއިންނެވެ. އާބާދީގައި މުސްލިމުން ހިއްސާކުރަނީ 0.5 އިންސައްތައަށް ވުރެ ވެސް މަދުންނެވެ. ބައިމަދު ދީންތަކުގެ މީހުން ފިޔަވައި ދެން ބާކީތަބި ގިނަ މީހުންނަކީ މުލްހިދުންނެވެ.\nޖަޕާނުގެ އާބާދީއަކީ ވަރަށް ގިނަ ޒަމާންތަކެއް ވަންދެން ދުނިޔޭގެ އެހެން މީހުންނާ މާބޮޑު ގުޅުމެއް ނެތި، އެކަހެރިކޮށް އުޅުނު ބަޔަކަށް ވާތީ، އެ ޤައުމުގެ ސަގަފީ ކަންތައްތަކުން ވެސް މި އެކަހެރި ކަމާއި ތަފާތު ފެންނަން އެބައޮތެވެ.\nއިޤްތިޞާދީ ގޮތުން ބަލާއިރުގައި ޖަޕާނަކީ މުޅި ދުނިޔޭގައި ވެސް ދެވަނައަށް އެންމެ ބޮޑު އިޤްތިޞާދެވެ. ޖަޕާނުގެ ޖީ.ޑީ.ޕީ ޕަރކެޕިޓާ އަކީ 38457 ޑޮލަރެވެ. އިޤްތިޞާދީ ގޮތުން ޖަޕާނަށް ލިބިފައިވާ އެންމެ ބޮޑު ކުރިއެރުމަކީ އެ ޤައުމުގައި ސައިންސާއި ޓެކްނޮލޮޖީ ކުރިއަރައިގެން ގޮސްފައި އޮތް މިންވަރު ވަރަށް ބޮޑަށް ކުރިޔަށް ގޮސްފައިވާތީއެވެ. މީގެ އިތުރުން މަސްވެރިކަމާއި ދަނޑުވެރިކަމަކީ ވެސް ޖަޕާނުގެ އިޤްތިޞާދުގައި މުހިއްމު ދައުރެއް އަދާކުރަމުންދާ ދެ ޞިނާޢަތެވެ.\nޖަޕާނާއި ރާއްޖޭގެ ގުޅުމަށް 50 އަހަރު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ2ނޮވެމްބަރު 2021، 22:55 ގައެވެ.


SunOnline: Nabee Beykalun ge Binthah7- Salih gefaanu 2\nނަބީ ބޭކަލުންގެ ބިންތައް7- ޞާލިޙުގެފާނު 2\nއިޔާޒު ނަސީމް 12 May 2019, 16:41\nޞާލިޙުގެފާނުގެ މަހާނަފުޅެއް ކަމަށް ބުނެވޭ މަހާނަފުޅެއް --\nﷲ ގެ ނަބިއްޔާ ޞާލިޙުގެފާނަށް ވަނީ އެކަލޭގެފާނުގެ ގައުމުގައި ވަރަށް މަތިވެރި ދަރަޖައެއް ލިބިވަޑައިގެންފައެވެ. އެކަލޭގެފާނަކީ އެޤައުމުގެ ރަސްކަމަށް ވެސް އެންމެ އެކަށީގެންވާ ބޭފުޅާ ކަމުގައި ވެސް އެމީހުން ޤަބޫލުކުރިއެވެ. އެހެންނަމަވެސް ނަބިއްޔެއްގެ ގޮތުގައި އެކަލޭގެފާނު ބަލައިގަންނާން އެމީހުން އެއްބަސްނުވީއެވެ. އަރަބި ބައްރުގެ އުތުރުގައި، ސަމޫދު ބާގައިގެ މީހުންގެ ވަޒަން އޮތް ތަނަށް އަޒާބު ފޮނުއްވުމުން، ﷲ ގެ ނަބިއްޔާ ޞާލިޙުގެފާނާއި އެކަލޭގެފާނަށް އީމާން ވީ މީހުން ހިޖުރަ ކުރެއްވީ ޞާލިޙުގެފާނުގެ ގައުމުގެ މީހުންގެ ކާބަފައިން ކަމުގައިވާ އާދު ބާގައިގެ މީހުންގެ ވަޒަން ކަމުގައިވާ ޔަމަނަށެވެ. އެއީ ޞާލިޙުގެފާނުގެ ވެސް އަޞްލު ވަޒަނެވެ. ޞާލިޙުގެފާނުގެ ޙަޔާތްޕުޅުގެ ދެވަނަ ބައި ހޭދަ ކުރެއްވީ ޔަމަނުގެ ޙަޟްރަމައުތުގައެވެ.\n"ސައްޔިދުނާ ޞާލިޙު ޢަލައިހިއްސަލާމަކީ އަރަތްބެއް. އެކަލޭގެފާނުގެ ގައުމުގެ މީހުންނަކީ އަރަބީން. އެމީހުން ދިރިއުޅުނީ މަދީނާގެ އުތުރުން އޮތް ބިމުގައި. އެއީ ތައިމާ އާއި ތަބޫކު ސަރަޙައްދު. ފަހަރެއްގައި އެގައުމުގެ މީހުންގެ ސަރަޙައްދު އުރުދުންގެ ޕެޓްރާއާ ހަމަޔަށް ދެމިގެން ވުމަކީ ވެސް އެކަށީގެންވާ ކަމެއް. އެމީހުންނަކީ ވާދީތަކުގައި ހިލަކަނޑައިގެން ގެދޮރު ހަދައި އުޅުނު ބައެއް." ޑރ. ޢަލީ އަލްފަޤީރް ވިދާޅުވިއެވެ.\n"ޞާލިޙުގެފާނު ނިސްބަތްވެވަޑައިގަންނަވަނީ އެގައުމުގައި ވަރަށް ގަދަރު ލިބިގެންވީ އާއިލާއަކަށް. އެކަލޭގެފާނަކީ ހައިބަވެތި ބޭފުޅެއް. އެކަލޭގެފާނުން ފެންނަ ކޮންމެ މީހަކަށް ވެސް އެކަލޭގެފާނަކީ ޞާލިޙު އަދި ޙިކުމަތްތެރި ބޭފުޅެއްކަން މޫނުފުޅު މަތީން ވެސް ހާމަވާ ކަމަށް ތާރީޚީ ފަތްފުށްތަކުގައިވޭ. އެމީހުންގެ ތެރޭގައި ބުނަމުން ދިޔަ ތިމަންނަމެންގެ ރަސްކަލަކަށް ދެން ވެވަޑައިގަންނަވާނީ ޞާލިޙުގެފާނޭ. މި ކަމަށް ކީރިތި ޤުރުއާނުގައި ވެސް އިޝާރަތް ކުރައްވައިފައިވޭ." ޑރ. ޠާރިޤް އައްސުވައިދާން ވިދާޅުވިއެވެ.\nﷲ ގެ ނަބިއްޔާ ޞާލިޙުގެފާނު ފަހުން ވަޑައިގެން ވަޒަންވެރިވި ތަނާ އެންމެ ކައިރީގައި އޮތީ ޙަޟްރަމައުތުގެ މަދީނަތު ސީޔޫންއޭ ކިޔޭ ރަށެވެ. އެހެންކަމުން މިއީ ޢާދު ބާގައިގެ މީހުން ދިރިއުޅު ހިސާބުގަނޑަށް ނިސްބަތްވާ ރަށެކެވެ. ސީޔޫންއަކީ ވަރަށް ހިތްގައިމު ރަށެކެވެ. މިއީ ޙަޟްރަމައުތުގެ ޢަރޫސާގެ ނަމުން މަޝްހޫރުވެފައި އޮންނަ ރަށް ވެސްމެއެވެ. މި ރަށް އޮންނަނީ ފަރުބަދަތަކުގެ ސިލްސިލާއެއްގެ މެދުގައެވެ. މިރަށުގެ އިމާރާތްތަކަކީ ގަދީމީ އަސަރުތައް ހުރި އަދި އިމާރާތްކުރުމުގެ ގަދީމީ ފަންނުވެރިކަން ފެންނާން ހުރި ތަންތަނެވެ.\nސީޔޫންގެ މަޝްހޫރު ގަނޑުވަރު ކައިރީގައިވާ ބާޒާރުތައް ހިންގައި ބަލަހައްޓަނީ ހިތްވަރުގަދަ އަދި މުރާލި ޙަޟްރަމީންނެވެ. ހަޟްރަމީ ވިޔަފާރިވެރީން ވަނީ ދުނިޔޭގެ ވަރަށް ގިނަ ތަންތަނުގައި ވަޒަންވެރިވެފައެވެ. އެފްރިކާގެ އިރުމަތީ ބަޔާއި އިރުމަތީ އޭޝިޔާގެ ދެކުނު ބައިގައި އިސްލާމްދީން ފެތުރީ ވެސް ޙަޟްރަމީ ވިޔަފާރިވެރީންނެވެ.\nމިއީ މި ރަށުގެ ތާރީޚީ ބިނާއެއް ކަމަށް ވާ ޙިޞްނުލް ފަލްސްއެވެ. މިއީ އިރުމަތީ ފަރާތުން މި ރަށް ޙިމާޔަތް ކުރާން ޤާއިމުކުރެވިފައި ހުރި ކިއްލާއެކެވެ. މި ކިއްލާއެކޭ އެއްފަދައިން މި ރަށުގެ ހުރިހާ އިމާރާތްތަކަކީ ވެސް އިމާރާތް ކުރުމުގެ ގަދީމީ އާސާރުތައް ދައްކުވައިދޭ ތަންތަނެވެ.\nމިހާރު މި އޮތީ މި ރަށަށް ރޭގަނޑުވެފައެވެ. ﷲ ގެ ނަބިއްޔާ ޞާލިޙުގެފާނުގެ މަޤްބަރާ ހުންނަނީ މި ރަށާ މާ ދުރު ނޫން ހިސާބެއްގައެވެ. ފަތިސްނަމާދުގެ ބަންގީގެ ކުޑަ އިރުކޮޅެއް ކުރީން އަހަރެމެން ދަތުރު މި ފަށަނީ މި ތަނާ ގާތްގަނޑަކަށް 63 ކިލޯމީޓަރުގެ މަސާފަތެއްގައި ހުރި ޞާލިޙުގެފާނުގެ މަޤްބަރާއަށެވެ. އެ މަޤްބަރާ ހުންނަނީ މި ރަށުގެ އިރުއުތުރުގައެވެ. ޙަޟްރަމައުތުގެ އެންމެ މުހިންމު ހިސާބުގައެވެ.\n"މިއީ އަރަބި ބައްރުގައި ހިމެނޭ އެންމެ ބޮޑު އެއް ވާދީ. މި ވާދީގެ އުތުރު ބިތުގައި އޮތީ ރުބުޢުލްޚާލީގެ ސަޙަރާ. ދެކުނުގައި އޮތީ ޢަރަބި ކަނޑު. އެހެންކަމުން މިއީ ވަރަށް ވެސް މުހިންމު ސިފަތަކެއް ލިބިފައިވާ ވާދީއެއް. މި ވާދީގައި ހިމެނޭ ޚާއްޞަ ސިފަތަކަކީ ސަހަރާއަކާ ކައިރީގައި ބަޔަކު ދިރިއުޅުމަށް ބޭނުންވާ އަސާސީ ބައިތައް އެކުލެވިގެންވުން. އެހެންކަމުން އެންމެ ގަދީމީ ޒަމާނުއްސުރެ މި ތަނުގައި ދަނީ މީހުން ދިރިއުޅެމުން." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nއާންމު ކޮށް މިފަދަ މަސާފަތެއްގައި ދަތުރަށް ނަގާ ވަގުތަށް ވުރެ މި މަގުން ކުރާ ދަތުރުތަކަށް ވަގުތު ނަގާލެއް އިތުރުވާނެއެވެ. އެއީ މި މަގުތައް އޮތް ގޮތުންނެވެ. މިއީ ރާޅު އަދި ފަރުބަދަމަތީގެ މަގުތަކެކެވެ.\n"މި ވާދީއަށް ކިޔަނީ ވާދީ ސަރް. މިއީ މި ހިސާބުގަނޑުގެ ދިގު ތާރީޚުގައި ވަރަށް މުހިންމު ސަރަޙައްދެއް. މިތަނުން މިހާރު ފެންނާން ހުރި އާސާރުތަކުން ވެސް އެކަން ތަޞައްވަރު ކުރެއްވޭނެ." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nމިހާރު މިވަނީ މިހިސާބަށް އަވި ދީފައެވެ. މި ހިސާބުގައި ބައިވަރު ޝިޢުބުތައް އެބަ ހުށްޓެވެ. ޝިޢުބު އަސްނަބަކީ ވެސް މީގެ ތެރޭގައި ހިމެނޭ ތަނެކެވެ. ސައްޔިދުނާ ޞާލިޙު ޢަލައިހިއްސަލާމް ފަސްދާނުލެވިފައިވަނީ މި ތަނުގައެވެ. ވާދީ ސަރްގެ މެދުގައެވެ.\n"ތާރީޚީ ހެކިތައް އިޝާރާތް ކުރަނީ ﷲ ގެ ނަބިއްޔާ ޞާލިޙުގެފާނު މި ހިސާބުގައި އުޅުއްވި ކަމަށް. ޙިޖާޒުކަރައިގެ އުތުރުގައި އުޅުއްވުމަށް ފަހު ވަޑައިގެން އުޅުއްވީ މި ހިސާބުގައި ކަމަށް. މަދާއިން ޞާލިޙް ސަރަޙައްދުން އެބޭފުޅުން ނުކުމެވަޑައިގެން ދަތުރު ކުރެއްވީ ދެކުނަށް. ބައެއް މުފައްސިރުން ވިދާޅުވަނީ އެއީ 4000 ބޭފުޅުން ކަމަށް. އެ ބޭފުޅުން ވަޑައިގެން ވަޒަން ވެރިވީ މި ސަރަޙައްދުގައި." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nއަޅުގަނޑުމެންނަށް މިހާރު އާދެވިފައި މި ތިބީ ސައްޔިދުނާ ޞާލިޙު ޢަލައިހިއްސަލާމުގެ މަޤްބަރާއާ ހަމަޔަށެވެ. މި މަޤްބަރާގެ މަހާނައިގެ ދިގު މިނުގައި 10 ވަރަކަށް މީޓަރު އެބަ ހުށްޓެވެ. ހަގީގަތުގައި ވެސް އެކަލޭގެފާނަކީ އެހައި ދިގު ބޭފުޅަކީ ބާވައެވެ؟ މިއީ ހޫދު ޢަލައިހިއްސަލާމުގެ ޤަބުރުފުޅާ މެދު ވެސް އަޅުގަނޑުމެން ކުރި ސުވާލެކެވެ.\n"މިހާ ދިގު ކޮށް މި މަހާނަފުޅު ހުރުމުގެ ސިއްރަކީ ކޮބައި ކަމެއް ނޭނގޭ. މިއީ އިސްލާމް ދީން އައުމުގެ ކުރީގައި މި ހިސާބުގަނޑުގައި ތިބި މީހުންގެ އަގީދާއާ ގުޅުން ހުރި ކަމަކަށް ވުމަކީ ވެސް އެކަށީގެންވާ ކަމެއް. ނުވަތަ ގަދަރު ދިނުމުގެ ގޮތުން މަހާނަފުޅު ދިގު ކޮށްފައި ވަނީ ކަމަށް ވެސް ވެދާނެ. އަޅުގަނޑު ގަބޫލު ކުރަނީ ޞާލިޙުގެފާނުގެ އިސްކޮޅު ވެސް ވާނީ އާންމު އިންސާނެއްގެ އިސްކޮޅާ މާ ބޮޑު ތަފާތެއް ނެތް އިސްކޮޅަކަށް ކަމަށް. އެހެންނަމަވެސް އެ ޒަމާނުގެ އިންސާނުންގެ އިސްކޮޅު ތަފާތުވުން ވެސް އެކަށީގެންވޭ. ސަމޫދު ބާގައިގެ މީހުންނަކީ އާދު ބާގައިގެ މީހުންނާ ގުޅުން ހުރި ބަޔަކަށް ވުމުން، އާދު ބާގައިގެ މީހުން ފަދައިން ހަށިގަނޑު ވަރުގަދަ ބަޔަކަށް ވުމަކީ ހަމަ އެކަށީގެންވާ ކަމެއް. އެކަމަކު ސުވާލަކީ އެމީހުންގެ އިސްކޮޅު ވެސް ހަމަ ދިގީ ބާވައޭ." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nމި ޤަބުރުފުޅުގެ ސަރަޙައްދުގައި ވަރަށް ދުވަސްވީ ހިލަތައް އެބަ ހުށްޓެވެ. މި ހިލަތަކުގައި ކަނޑައި ނަގައިފައިވާ ވަރަށް ދުވަސްވީ ލިޔުންތަކެއް ފާހަގަ ކުރެވެއެވެ. އެއީ ޔަމަނުގެ ބޯދާ މުސްނަދު އަކުރުން ލިޔެފައިވާ ލިޔުންތަކެކެވެ.\n"މި ހިލައިގައި މިވާ ލިޔުމުގައި މި ވަނީ ކޮންމެހެން މީހެއްގެ ނަމެއް ކަމެއް އެހެން ކަނޑައަޅައި ބުނާ ކަށް ނޭނގޭ. އެހެން ނަމަވެސް ފާހަގަ ކުރެވެނީ މި ލިޔުމަކީ ބޯދާ މުސްނަދު އަކުރުން ލިޔެވިފައިވާ ލިޔުމެއް ކަން. ފަހަރެއްގައި ވެދާނެ، މިއީ މި ތަނާ ކައިރީގައި ހުރި އާސާރީ އެހެންތަނަކުން ގެނެސް ޖަހައިފައިވާ ހިލައެއް ކަމަށް ވެސް. ކޮންމެއަކަސް މިހާ ތަނަށް ކުރެވިފައިވާ ދިރާސާތަކަށް ބަލާއިރު، މި ހިލައަކީ މި ގަބުރުފުޅާ ސީދާ ގުޅުން ހުރި ހިލައެއް ކަމަކަށް ނުބެލެވޭ." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nމި ޤަބުރުފުޅާ ބެހޭ ގޮތުން މި ހިސާބުގެ މީހުން ދައްކާ ހުރިހާ ވާހަކައަކާ ގުޅޭ މާއްދީ ހެކިތަކެއް ނެތްކަން ފާހަގަ ކުރެވެއެވެ. އެހެން ނަމަވެސް ޒަމާނުއްސުރެ މި ޤަބުރުފުޅު މަޝްހޫރުވެފައި ވަނީ ޞާލިޙުގެފާނުގެ ޤަބުރުފުޅުގެ ގޮތުގައެވެ.\n"މި ހިސާބުގައި ދިރިއުޅޭ މީހުންގެ ދޫދޫ މަތިން މުތަވާތިރުކޮށް ޒަމާނުއްސުރެ ވާރިދު ވެފައިވަނީ މިއީ ޞާލިޙު ނަބީ ކަލޭގެފާނުގެ މަގްބަރާ ކަމަށް. ތަވާތުރުގެ މަގުން މި ގޮތަށް ވާރިދުވެފައި ހުންނަ ވާހަކަތަކަކީ މާއްދީ ހެތްކެއް ފެންނަން ނެތް ކޮންމެ ކަމެއްގައި އެންމެ ބޮޑަށް ތާރީޚީ ގޮތުން އިތުބާރު ކުރާން ޖެހޭ މަސްދަރުތައް. ތާރީޚީ ގޮތުން ކަމެއް ސާބިތު ކުރުމަށް ކޮންމެހެން ބޭނުންވާ ފަދަ ހެކިތަކެއް ނެތް ކަމުގައި ވިޔަސް ޒަމާނުއްސުރެ އެނގިފައިވަނީ މި ތަނުގައި މިހިރަ އާސާރުތައް ނިސްބަތްވަނީ ޞާލިޙުގެފާނަށް ކަމަށް. ޞާލިޙުގެފާނުގެ މަގްބަރާގެ ގޮތުގައި މިތަން ފާހަގަ ކުރެވިފައި ވަނީ ކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ ޒަމާނުގެ ވެސް ކުރީން. އެހެންކަމުން އިސްލާމްދީނުގެ ޒަރީއާއިން ޞާލިޙުގެފާނުގެ އެނގުމުގެ ކުރީގައި ޞާލިޙުގެފާނަށް ނިސްބަތްކޮށް މި ތަން ބަލަހައްޓަމުން ގޮސްފައިވުމަކީ ފާހަގަ ކޮށްލާން ޖެހޭ ނުގުތާއެއް. ތާރީޚީ ގޮތުން އަޅުގަނޑުމެންނަށް އެނގިފައި ވަނީ މަދާއިން ޞާލިޙުން ނުކުމެވަޑައިގެން ދެކުނަށް، ޙަޟްރަމައުތާ ދިމާއަށް ކަން ޞާލިޙުގެފާނު ދަތުރު ކުރެއްވީ. އެހެންކަމުން މި ހުރިހާ ކަމަކުން ވެސް ބާރު ލިބެނީ މިއީ ޞާލިޙުގެފާނުގެ ގަބުރުފުޅު ކަމަށް." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nމި މަޤްބަރާ ކައިރީގައި ވަޅެއް ހުރެއެވެ. އެ ވަޅަކީ މިތަނަށް ޒިޔާރަތް ކުރާ މީހުންނާއި، މިތަނުގެ ކައިރީގައި ދިރިއުޅޭ މީހުން ފެން ބުއިމަށް ބޭނުން ކުރާ ވަޅެކެވެ. ބައެއް މީހުން ބުނާ ގޮތުގައި ރައްސުގެ އަހުލުވެރީންގެ ސަރަޙައްދާ ގާތުގައި ހުރި ކަމަށް ޤުރުއާނުގައި ވާރިދުވެފައިވާ ބިއުރުލްމުޢައްޠަލާ އަކީ މި ވަޅެވެ.\n"ﷲ ގެ ނަބިއްޔާ ޞާލިޙުގެފާނު އަވަހާރަވުމުން މި ސަރަޙައްދަށް ޙަޟްރަމައުތުގެ ނަން ލިބިގެން ދިޔަ. އަދި މި ތަނުގައި ބިއުރުލްމުޢައްޠަލާގެ ނަން ކިޔޭ ވަޅު ކޮޅެއް ވެސް އެބަ ހުރި. ގުރުއާނުގައި ވެސް ބިއުރުލްމުޢައްޠަލާގެ ވާހަކަ އައިސްފައިވޭ. އެހެންކަމުން މި ތަނުގައި މިހުންނަ ވަޅުކޮޅަކީ ގުރުއާނުގައި ނަންގަނެވިފައިވާ ވަޅުކޮޅަށް ވުން އެކަށީގެންވޭ. އަދި މިތަނާ ޙަޟޫރާގެ މީހުންނާ ވަނީ ގުޅިފަ. އެއީ ރިއްސުގެ އަހުލުވެރީން. އެމީހުންގެ ވާހަކަ ގުރުއާނުގައި އައިސްފައިވޭ. މި ވާދީއަށް މި ކިޔަނީ ވާދީ ސަރް. ވެދާނެ މިއީ ރިއްސުގެ ނަމުގެ އަކުރުތައް ބަދަލުވެގެން އުފެދުނު ނަމަކަށް." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nޞާލިޙުގެފާނުގެ މަޤްބަރާއަކީ މި ސަރަޙައްދުގެ މީހުން ވަރަށް އަހައްމިއްޔަތުކަން ދޭ ތަނެކެވެ. މި ތަނަށް ވަރަށް ގިނަ މީހުން ތަފާތު އެކިއެކި ބޭނުމުގައި ޒިޔާރަތް ކުރެއެވެ. ބައެއް މީހުން ޚުރާފީ ސަބަބުތަކާ ހުރެ ޒިޔާރަތް ކުރެއެވެ. އަދި ބައެއް މީހުން ނުބުއްވަތުގެ ތާރީޚުގެ ހަނދާންތައް އައު ކުރުމުގެ ގޮތުން ޒިޔާރަތް ކުރެއެވެ.\n"މި ސަރަޙައްދުގެ މީހުންގެ ދީނީ އަދި އިޖްތިމާއީ ހަޔާތުގައި މި ތަނަކީ ވަރަށް ވެސް މުހިންމު ތަނެއް. ވަރަށް ދުރުން ވެސް މީހުން މި ތަނަށް ޒިޔާރަތް ކުރޭ. މި ތަނަށް ޒިޔާރަތް ކުރާ މީހުންނަށް ހާއްސަކޮށް އިމާރާތްތަކެއް މި ވަނީ ހަދައިފައި. އެއީ ޒިޔާރަތް ކުރާ މީހުން މަޑު ކޮށްލުމަށާއި ކައިބޮއި ހެދުމަށް ޓަކައި. މި ތަނަށް ޒިޔާރަތް ކުރާ މީހުންނަށް ގަހުވަ އާއި ސައި ލިބޭ ގޮތް އިންތިޒާމު ކުރެވިފައި ހުރޭ. މިއީ މި ސަރަހައްދުގެ މީހުން ވަރަށް ބޮޑު އިސްކަމެއް ދީގެން ބަލަހައްޓާ ކަންކަން. އެހެންނަމަވެސް މިއަދު މިދަނީ މިތަނަށް ދެވޭ ސަމާލުކަން ކުޑަވަމުން." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\nޞާލިޙުގެފާނުގެ މަޤްބަރާ ހުންނަ ސަރަޙައްދަކީ ވަރަށް ކުރީއްސުރެ އާބާދުވެފައިވާ ތަނެއްކަން މިތަނުގެ އާސާރުތަކުން އެނގެއެވެ. އަދިވެސް މިހިސާބުގެ އިމާރާތް ކުރުމުގެ ވައްޓަފާޅީގައި ހުރީ ބޯދާ ގޮތެވެ.\n"މިއީ ޙަޟްރަމައުތުގެ ސަރަޙައްދުތަކުގެ ތެރެއިން އެންމެ މުހިންމު އެއް ތަން. މި ތަން ވަނީ ޙަޟްރަމައުތުގެ ތާރީޚުގައި މުހިންމު ދައުރެއް އަދާ ކޮށްފައި. މިއީ ޞުލްޙަ އާއި އަމާންކަން ރަމްޒުކޮށްދޭ ސަރަޙައްދެއް." އުސްތާޒު ޢަބްދުއްރަޙްމާން ސައްޤާފް ވިދާޅުވިއެވެ.\n"ޞާލިޙުގެފާނަކީ ނޫޙުގެފާނާއި ހޫދުގެފާނުންގެ ފަހުން އަދި އިބްރާހީމްގެފާނުންގެ ކުރީން ފޮނުއްވި ނަބީބޭކަލެއް. ޢާދު ބާގައިގެ މީހުން ހަލާކު ކުރެއްވުމަށް ފަހު ﷲ ސުބުޙާނަހޫ ވަތަޢާލާ ހޫދުގެފާނު ނަޖާ ކުރެއްވި. އަދި ޢާދު ބާގައިން ވެސް ބަޔަކު ސަލާމަތްވި. އެ ނަސްލުން ސަމޫދު ބާގަ އުފެދުނީ. ހޫދުގެފާނުގެ ވާހަކަ އާއި ޞާލިޙުގެފާނުގެ ވާހަކައިގައި ވަރަށް ބޮޑު އެއްގޮތް ކަމެއް ހުރޭ. މިއީ ޒަމާން ތަފާތު ވިޔަސް އެއްބަޔަކަށް ވާތީ. ޢާދުގެ މީހުން އުޅުނީ ޙަޟްރަމައުތާއި އޮމާނާ ދެމެދު. ޢާދު ބާގައިން ސަލާމަތް ވީ މީހުން ދިޔައީ މަދީނަތުލްމުނައްވަރާގެ އުތުރުގައި އޮތް މަދާއިން ޞާލިޙް ސަރަޙައްދަށް. ޞާލިޙުގެފާނު ފޮނުއްވީ މަދާއިން ޞާލިހަށް. އަޒާބަށް ފަހު އެކަލޭގެފާނު ދެން ވަޑައިގަތީ ޙަޟްރަމަތަށް." ޑރ. ޠާރިޤް އައްސުވައިދާން ވިދާޅުވިއެވެ.\n"ސަމޫދު ބާގައިގެ މީހުންނަކީ ބިނާ ކުރުމާއި އިމާރާތް ކުރުމުގެ ފަންނުގައި ވަރަށް ބޮޑަށް ކުރި އަރައިގެން ދިޔަ ބައެއް. އެމީހުން ވަނީ ހިލައިގައި ކަނޑައިގެން ގެދޮރު ބިނާ ކުރުމުގެ މަސައްކަތް ކުރި ބައެއް. އެމީހުން ދުށް ގޮތުގައި އެމީހުންނަށް ވުރެ ވަރުގަދަ ބައެއް އެޒަމާނުގައި އެހެން އެއްވެސް ތާކު އުޅެފައެއް ނުވޭ. އެމީހުން ވަނީ ބޭނުމެއް ނެތް ގޮތުގައި ވެސް އެތައް އިމާރާތެއް ކޮށްފައި. މިއީ އެ ފަންނުގައި އެމީހުން ކުރި އަރައިފައި ތިބި ވަރު ދައްކައިދިނުމުގެ ގޮތުން ކުރި ކަންކަން." އިސްލާމީ ތާރީޚުގެ އިލްމުވެރިޔެއް ކަމުގައިވާ ޑރ. ޢަބްދުލްމަޤްޞޫދު ބާޝާ ވިދާޅުވިއެވެ.\n"ޞާލިޙުގެފާނުގެ ވާހަކައަކީ އެއިން ވަރަށް ބޮޑު އިބްރަތްތަކެއް ލިބިގެންދާ ވާހަކައެއް. އިންސާނާ ﷲ އަށް ތަޙައްދީ ކޮށް އުޅެން ފަށައިފި ނަމަ އޭގެ ނަތީޖާ ނުކުންނާނެ ގޮތް މި ހާދިސާއިން އެނގިގެންދޭ. ﷲ ގެ ނަބީ ރަސޫލުންގެ ތެދުކަން ދެއްކެވުމުގެ ގޮތުން ދައްކަވާ ހެކިތަކާއި މުޢުޖިޒާތަކަކީ އެކަން ގަބޫލު ނުކުރިޔަސް ދުނިޔޭގެ އަޒާބަށް ހުށަހޮޅިގެންދާ ކަމެއް ނޫން. އެހެން ނަމަވެސް އަމިއްލައަށް މުއުޖިޒާތަކަށް އެދިގެން އެ މުޢުޖިޒާތެއް ދެއްކެވުމުން އެ މުޢުޖިޒާތަކަށް އިންކާރުކޮށް ދެން ވެސް ތަޙައްދީ ކުރުމަކީ ދުނިޔޭގައި ވެސް މުޞީބާތާ އެމީހުން ކުރިމަތިލާން ޖެހޭ ކަމެއް. މިކަން ނުބުއްވަތުގެ ތާރީޚުން ވަރަށް ސާފުކޮށް އަޅުގަނޑުމެންނަށް ފެނޭ. ޞާލިޙުގެފާނުގެ ހާދިސާއިން ވެސް މި އިބްރަތް ހާސިލުވޭ. ޞާލިޙުގެފާނުގެ ގައުމަށް ފޮނުއްވި އަންހެން ޖަމަލުކޮޅަކީ އެ ގައުމުގެ މީހުން އެދިގެން ފޮނުއްވި ޖަމަލުކޮޅެއް. އެމީހުންނަށް ފޮނުއްވި އަޒާބުގެ ސަބަބަކަށް ވެގެން ދިޔައީ އެ ޖަމަލުކޮޅާ މެދު އެމީހުން ޢަމަލުކުރި ގޮތް." މައްކާގެ އުއްމުލްޤުރާ ޔުނިވަރސިޓީގެ އުސްތާޒެއް ކަމުގައިވާ ޑރ. ޢާދިލް ބާނާޢިމާ ވިދާޅުވިއެވެ.\nޞާލިޙުގެފާނުގެ ޤައުމަށް ފޮނުއްވުނު އަޒާބުގެ ފަހުން އެކަލޭގެފާނު ދިރިއުޅުއްވީ ޙަޟްރަމައުތުގައި ކަމަށް ބުނެވޭ ފަދައިން، އެކަލޭގެފާނު ދިރިއުޅުއްވީ ފަލަސްޠީނުގެ ބިމުގައި ކަމަށް ވެސް ބުނެވެއެވެ. ފަލަސްޠީނުގެ ބިމުގައި ވެސް ޞާލިޙުގެފާނަށް ނިސްބަތް ކުރެވޭ އަސަރުތަކެއް އެބަ ހުށްޓެވެ. މި އަސަރުތަކުގެ މާނައަކީ ކޮންމެވެސް އެއް ދުވަސްވަރެއްގައި، ޞާލިޙުގެފާނު ފަލަސްޠީނުގެ ބިމުގައި އުޅުއްވިއޭއެވެ. އެހެންނަމަވެސް އެކަލޭގެފާނު އަވަހާރަވެ ފަސްދާނުލެވިފައިވަނީ ފަލަސްޠީނުގައި ކަމަށް ތާރީޚީ ގޮތުން ހެތްކެއް ފެންނާކަށް ނެތެވެ. ތާރީޚީ ގޮތުން ބުރަވެވެނީ ޔަމަނުގެ ޙަޟްރަމައުތުގައި އެކަލޭގެފާނު އަވަހާރަވެ ފަސްދާނުލެވިފައިވާ ކަމަށެވެ.


މޫސުން ގޯސްނަމަވެސް “އާ ބާރެއް” ކެމްޕެއިން ދަތުރު ހުއްޓުމެއްނެތި ބާރަށް ކުރިއަށް – Maldivian Democratic Party\nމޫސުން ގޯސްނަމަވެސް “އާ ބާރެއް” ކެމްޕެއިން ދަތުރު ހުއްޓުމެއްނެތި ބާރަށް ކުރިއަށް\n“އާ ބާރެއް” ނަމުގައި ރައްޔިތުންގެ މަޖިލީހުގެ ރައީސް އަބްދުﷲ ޝާހިދު އިސްވެހުންނަވައިގެން ރިޔާސީ އިންތިޚާބުގެ ދެވަނަ ބުރުގައި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ކެނޑިޑޭޓު ރައީސް މުޙައްމަދު ނަޝީދަށް ތާއީދު ހޯދުމުގެ ދޮތުން ހއ، ހދ އަތޮޅުގައި ކުރިއަށް ގެންދަވާ ކެމްޕެއިން ދަތުރުފުޅު މޫސުން ގޯސް ނަމަވެސް ހުއްޓުމެއްނެތި ބާރަށް ކުރިއަށް އެބަދެއެވެ.\nއިއްޔެ (16 ސެޕްޓެމްބަރ 2013)ގައި ކެމްޕެއިން ޓީމު ހަރަކާތްތެރިވެފައިވަނީ ހއ. އިހަވަންދޫގައެވެ. މިގޮތުން އެރަށަށް ވަޑައިގެން ދޮރުން ދޮރަށް ހިންގަވައި ރައްޔިތުންނާއި ބައްދަލުކުރައްވައިފައިވެއެވެ. އަދި އެރަށުގައި ހުރި އެމްޑީޕީގެ ހަރުގޭގައި ޖަލްސާއެއް ބާއްވަވައިފައިވެއެވެ. މިޖަލްސާގައި ވާހަކަފުޅުދައްކަވައިފައިވަނީ އަބްދުﷲ ޝާހިދު އާއި ބާރަށު ދާއިރާގެ މެންބަރު މުޙައްމަދު ޝިފާޒެވެ.\nއިހަވަންދޫގައި ހަރަކާތްތެރިވުމަށްފަހު ރޭ (16 ސެޕްޓެމްބަރ 2013)ގައި ކެމްޕެއިން ޓީމު ދަތުރުކުރެއްވީ ހއ. ހޯރަފުށްޓަށެވެ. ވިއްސާރަވުމާއި ގުޅިގެން އެރަށުގައި ބޭއްވުމަށް ހަމަޖެހިފައިވާ ކަންމަތީ ޖަލްސާ ކެންސަލްކުރެއްވުމަށްފަހު ކެމްޕެއިން ޓީމުވަނީ ދޮރުން ދޮރަށް ހިނގާ އެމްޑީޕިގެ މެނިފެސްޓޯއާއި ބެހޭ މައުލޫމާތު ދެއްވައިފައިވެއެވެ.\nމިއަދު (17 ސެޕްޓެމްބަރ 2013) “އާ ބާރެއް” ކެމްޕެއިން ޓީމު ޒިޔާރަތްކުރެއްވީ ހއ. މޮޅަދޫއަށެވެ. އެރަށުގައި ބޭއްވުނު ކަންމަތީ ބައްދަލުވުމުގައި ވާހަކަދެއްކެވީ އަބްދުﷲ ޝާހިދުއާއި، މުޙައްމަދު ޝފާޒްގެ އިތުރުން ޑީއާރޕީގެ ޕަރލިމެންޓްރީ ގްރޫޕް ލީޑަރ ޑރ. މައުސޫމްއެވެ. އެރަށު ރައްޔިތުން ވަނީ އެރަށުގައި ބަނދަރެއް ނެތުމުގެ ސަބަބުން ދިމާވެފައިވާ ދަތިތައް ކެމްޕެއިން ޓީމާއި ހިއްސާކުރައްވާފައެވެ. އަދި ބަޣާވާތުގެ ސަބަބުން މަޝްރޫއުތައް ހުއްޓިފައިވިޔަސް އެމްޑީޕީގެ ސަރުކާރުން އެކަންތައްތައް ފަށައި މޮޅަދޫގެ ލަފާފުރުމުގެ ދަތިތަކަށް ހައްލެއް ހޯދަވައިދެއްވާނޭކަމުގެ ޔަގީންކަން އަބްދުﷲ ޝާހިދު ދެއްވިއެވެ. އެރަށު ހެލްތް ސެންޓަރަށް ވަޑައިގެން އެތަނުގައި ހުރި އުނދަގޫތައްވެސް އެމަނިކުފާނު އޮޅުންފިލުވައިފައިވެއެވެ. ކެމްޕެއިން ޓީމު އެރަށުން ފުުރުމުގެ ކުރިން ޒުވާނުންނާއި އެކު ވަގުތުކޮޅެއް ހޭދަކޮށްފައިވެއެވެ.\nމިހާރު ދަތުރުގެ ބައިވެރީން ހަރަކާތްތެރިވަމުން އަންނަނީ ހދ. ނެއްލައިދޫގައެވެ. އެރަށަށް ވަޑައިގެން އެމްޑީޕީގެ ޖަގަހަ އަބްދުﷲ ޝާހިދު ހުޅުވައިދެއްވިއެވެ. އަދި ރަށު ކައުންސިލްގެ ރައީސް އާއި ބައްދަލުކުރައްވައިފައިވެއެވެ.


Dhiraagun hissaa akah 12 rufiyaa bahan faaskohfi\nދިރާގުގެ ވާޗުއަލް އޭޖީއެމްގެ ތެރެއިން -- ފޮޓޯ: ދިރާގު\nދިރާގުން އެ ކުންފުނީގެ ވޭތުވި އަހަރުގެ ފައިދާ އިން ހިއްސާއަކަށް 12 ރުފިޔާ ބަހަން ނިންމައިފި އެވެ.\nމިއަދު އޮންލައިންކޮށް އެ ކުންފުނީގެ 68 ހިއްސާދާރުންނާއި އެކު ބޭއްވި އެ ކުންފުނީގެ އަހަރީ އާއްމު ޖަލްސާގައި މިގޮތަށް ވަނީ ނިންމާފަ އެވެ.\nދިރާގުން މިދިޔަ އަހަރު އެ ކުންފުންޏަށް ލިބުނު ފައިދާ އިން ހިއްސާ އަކަށް 12 ރުފިޔާ ބަހަން މިއަދު ފާސްކޮށްފައިވާއިރު އެއީ އިންޓެރިމް ޑިވިޑެންޑުގެ ގޮތުގައި 4.14 ރުފިޔާ އަދި ފައިނަލް ޑިވިޑެންޑުގެ ގޮތުގައި 7.86 ރުފިޔާ އެވެ.\nދިރާގުގެ ވާޗުއަލް އަހަރީ އާންމު ޖަލްސާ އާއި ގުޅޭގޮތުން ދިރާގުގެ އެމްޑީ އަދި ސީއީއޯ އިސްމާއިލް ރަޝީދު ވިދާޅުވީ ދިރާގުން އަލަށް އަހަރީ އާންމު ޖަލްސާ ވާޗުއަލްކޮށް ބޭއްވުމަކީ ތަފާތު ތަޖުރިބާ އެއް ކަމަށާއި ކުރިއެރުމެއްގެ ކަމަށެވެ.\nދިރާގުން ބުނީ މިދިޔަ އަހަރު ކުންފުނީގެ މޯބައިލް ފިކްސްޑް ބްރޯޑްބޭންޑް، އެންޓަޕްރައިޒް އަދި މެނޭޖްޑް ސާވިސް ކެޓެގަރީތަކުގެ ކަސްޓަމަރުން އިތުރުވެ ޓެލެ ކޮމިއުނިކޭޝަންސް ސިނާއަތުގައި ދިރާގުގެ މާކެޓް ޝެއާ ހިފެހެއްޓިފައިވާ ކަމަށެވެ.\nފާއިތުވެދިޔަ އަހަރަކީ ދިރާގަށް އެކި ގޮތްގޮތުން ކާމިޔާބު އަހަރެކެވެ. އެގޮތުން، މިދިޔަ އަހަރު އެ ކުންފުނި ވަނީ ދެކުނު އޭޝިއާ ސަރަހައްދުގައި 5ޖީގެ ހިދުމަތް ތައާރަފު ކުރި ފުރަތަމަ ކުންފުންޏަށް ވެފަ އެވެ. އަދި ބްރޯޑްބޭންޑް އިންޓަނެޓް ސްޕީޑް މަތިކުރުމަށްޓަކައި 1ޖީބީޕީއެސްގެ އަލްޓްރާ ފާސްޓް އިންޓަނެޓް ގޭބިސީތަކާއި ވިޔަފާރި ކަސްޓަމަރުންނަށް ދިރާގުން ވަނީ ފޯރުކޮށްދީފަ އެވެ. މިވަގުތު މި ހިދުމަތް ފޯރުކޮށްދެމުން ދަނީ 13 ރަށެއްގަ އެވެ.\nއަދި މިދިޔަ އަހަރުގެ އޭޕްރިލް މަހު ތަޢާރަފުކުރި "ޑިޖިޓަލް ރާއްޖެ" ޕްރޮގުރާމް ވެގެންދިޔައީ ދިރާގުން ފޯރުކޮށްދޭ ހިދުމަތްތަކުގެ ސަބަބުން ރައްޔިތުންގެ ދިރިއުޅުމުގެ ފެންވަރަށް ހެޔޮ ބަދަލުތަކެއް ގެނެސްދިން ފްރޮގުރާމަކަށެވެ. އެގޮތުން ދިރާގުން ވަނީ "ހައި ސްޕީޑް ފައިބާ ޓު ދަ ހޯމް"ގެ ހިދުމަތް ރާއްޖޭގެ 75 ޕަސެންޓު ގޭބިސީ އަށް މިހާރު ފޯރުކޮށްދީފަ އެވެ. ދިރާގުގެ ފައިބާ ނެޓްވޯކް ދިވެހިރާއްޖޭގެ 58 ރަށަކަށް ފުޅާ ކުރުމުގެ މަޝްރޫއުގެ ނަތީޖާއެއްގެގޮތުން މި ނެޓްވޯކަކީ މިހާރު ރާއްޖޭގައި އޮތް އެންމެ އަވަސް، އެންމެ ބޮޑު ފައިބަ ނެޓްވޯކު ކަމަށް ދިރާގުން ބުނެ އެވެ.


Raajje himeney Islamee lashkarakun askaree thamreen thakah thahyaaru vanee\nރާއްޖެ ހިމެނޭ އިސްލާމީ ލަޝްކަރުން އަސްކަރީ ތަމްރީންތަކަށް ތައްޔާރުވަނީ\nސައުދީ އިސްވެ އޮވެ. ރާއްޖެ ވެސް ހިމެނޭ ގޮތުން 20 ގައުމެއް އެކުވެގެން އެކުލަވާލާފައިވާ، އިސްލާމީ ލަޝްކަރުގެ ހާއްސަ ތަމްރީންތަކެއް ބޭއްވުމަށް ތައްޔާރީތައް ވާން ފަށައިފި އެވެ.\nބަރުހަތިޔާރާ އެކު ބާއްވާ މި އަސްކަރީ ތަމްރީންތައް އޮންނަނީ ސައުދީގެ، ހަފްރް އަލް ބާތިންގެ ކިންގް ހާލިދް މިލިޓަރީ ސިޓީގަ އެވެ. މި ތަމްރީންރަކަށް ގައުމުތަކުގެ ސިފައިން އެ ގައުމަށް މިހާރު އަންނަނީ ޖަމާވަމުންނެވެ. ރާއްޖެއިން ސިފައިން ފޮނުވާކަން އަދި ކަށަވަރެއް ނުވެ އެވެ.\nމި ލަޝްކަރުގެ ކޮމާންޑަރުކަން ކުރާ ސައުދީ އަރަބިއްޔާ އިން ބުނަނީ، މި އަސްކަރީ ތަމްރީންތަކުގެ ބޭނުމަކީ ހަނގުރާމަކުރާމައިގެ އުކުޅުތަކާއި ގައުމުތަކުގެ މެދުގައި އޮންނަ ގުޅުން ވަރުގަދަކޮށް މައުލޫމާތާއި ތަޖުރިބާ ހިއްސާ ކުރުން ކަމަށެވެ. އަދި މި ލަޝްކަރުގައި ހިމެނޭ 20 ގައުމުން ވެސް ސިފައިން ބައިވެރިވާކަން ސައުދީ އިން ވަނީ ހާމަކޮށްފަ އެވެ.\nސައުދި އަރަބިއާގެ އިތުރުން މި ލަޝްކަރުގައި ހިމެނެނީ ކުވެރި އަރަބި އިމާރާތް، ޖޯޑަން، ބަހުރެއިން، ސެނެގާލް، ސޫދާން، ކުވެއިތު، ދިވެހި ރާއްޖެ، މޮރޮކޯ، ޕާކިސްތާނު، ޗެޑް، ޓިއުނީޝިއާ، ކޮމޮރޮސް، ޖިބޫތީ، އޮމާން، ގަތަރު، މެލޭޝިޔާ، މިޞްރު، މައުރިޓޭނިއާ، މޮރީޝަން އަދި ޕެނިންސިއުލާގެ ޝީލްޑް ފޯސް އެވެ.\nލަޝްކަރު އެކުލަވާލި އިރު ސައުދީ އިން ބުނެފައި ވަނީ، އެ ލަޝްކަރުގެ ބޭނުމަކީ ޓެރަރިޒަމާ ދެކޮޅަށް މަސައްކަތް ކުރުމާއި އިސްލާމީ އުންމަތަށް ކުރިމަތިވަމުން އަންނަ އެކި ޒާތުގެ ގޮންޖެހުންތަކުން މުސްލިމުން ސަލާމަތް ކުރުމާއި މުސްލިމުންގެ އެއްބައިވަންތަކަން ގާއިމް ކުރުން ކަމަށެވެ. އެ ލަޝްކަރުގެ ކޮމާންޑް ސެންޓަރު ހުންނަނީ ސައުދީގެ ވެރިރަށް ރިޔާޒްގަ އެވެ.\nއައިއެމްސީޓީސީގެ ސެކްރެޓަރީ ޖެނެރަލް ރާއްޖެ ވަޑައިގެންފި\nއުމުރާއަށް ދިޔަ ދިވެއްސަކު މަރުވެއްޖެ\nކްރިސްމަސް ޓްރީ އިމްޕޯޓެއް ނުކުރަން: ސައޫދީ


SunOnline: Dheebaajaa mahsalaigai Civil Court in minister ge baheh hoadhan ninmaifi\nދީބާޖާ މައްސަލައިގައި ސިވިލް ކޯޓުން މިނިސްޓަރުގެ ބަހެއް ހޯދަން ނިންމައިފި\nމުއާވިޔަތު އަންވަރު 22 Jan 2020, 15:56\nސިވިލް ކޯޓު: ދީބާޖާ މައްސަލައިގައި އެއްބަސްވެފައިވާ ގޮތަށް ފައިސާ ދައްކަމުން ނުދާތީ އެ ކަމާއި ގުޅޭ މިނިސްޓަރު ސިވިލް ކޯޓަށް ހާޒިރު ކުރުމަށް ވަނީ ނިންމާފައި --- ސަން ފައިލް ފޮޓޯ/ އިހްތިޝާމް މުހައްމަދު\nކުރީގެ ރައީސް މުހައްމަދު ނަޝީދުގެ ވެރިކަމުގައި އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށް ހަވާލުކުރި ދީބާޖާ އިންވެސްޓްމަންޓް ޕްރައިވެޓް ލިމިޓެޑަށް ގެއްލުމުގެ ބަދަލުގެ ގޮތުގައި 174 މިލިއަން ރުފިޔާ ދިނުމަށް ވެފައިވާ އެއްބަސްވުމާއި އެއްގޮތަށް ފައިސާ ދިނުމުގެ މަސައްކަތް ކުރަމުން ނުދާތީ އެކަމާ ގުޅުން ހުރި މިނިސްޓަރުގެ ފަރާތުން މައުލޫމާތު ސާފު ކުރުމަށް ސިވިލް ކޯޓުން ނިންމައިފި އެވެ.\nދީބާޖާ މައްސަލައިގައި މިއަދު ބޭއްވި އަޑުއެހުމުގައި މައްސަލަ ބައްލަވާ ގާޒީ ވަނީ ދައުލަތުގެ ފަރާތުން ބަދަލު ދިނުމުގެ ކަންކަން ގޮސްފައި އޮތް ހިސާބެއް ސާފު ކޮށްދިނުމަށް އެދިފަ އެވެ. ޖަވާބުގައި ދައުލަތުގެ ވަކީލް އަހްމަދު ނަޝާތު ވިދާޅުވީ، ބަދަލު ދިނުމުގެ މަސައްކަތް ކުރިއަށް ނުދާ ކަމަށާއި އެ މައްސަލަ ރިވިއުކޮށްދިނުމަށް އޭޖީގެ ފަރާތުން ސުޕްރީމް ކޯޓަށް ހުށަހެޅުމަށް ނިންމާފައިވާ ކަމަށެވެ.\nއެހެން ކަމުން ސިވިލް ކޯޓުގައި ދީބާޖާގެ މައްސަލަ މަޑު ޖައްސާލުމަށް ދައުލަތުގެ ފަރާތުން އެދުނެވެ. ނަމަވެސް މައްސަލަ ބައްލަވާ ގާޒީ ވިދާޅުވީ، ރިވިއު ކުރުމުގެ މައްސަލަ ހުށަހެޅުމަށް ސިވިލް ކޯޓުގައި ކުރިއަށްދާ މައްސަލަ މަޑުޖައްސާ ނުލެވޭނެ ކަމަށެވެ. ނަމަވެސް ދައުލަތައް އެ މައްސަލަ ރިވިއު ކުރުމަށް ފުރުސަތު އޮތް ކަން ގާޒީ ވަނީ ފާހަގަކުރައްވާފަ އެވެ.\nއެކަމާއި ގުޅޭ ގޮތުން ދީބާޖާއިން ދެކޭ ގޮތެއް ހާމަ ކުރުމަށް ވެސް ގާޒީ ފުރުސަތު ދެއްވި އެވެ. އަޑުއެހުމުގައި ވާހަކަ ދައްކަވަމުން ދީބާޖާގެ އެމްޑީ އިބްރާހިމް ރަޝީދު ވިދާޅުވީ، އެ މައްސަލައިގައި ދައުލަތަށް އެކަށީގެންވާ ފުރުސަތު ދެވިއްޖެ ކަމަށާއި ނަމަވެސް ދެން އެ ފުރުސަތު ދޭން ބޭނުން ނުވާ ކަމަށެވެ. އަދި ބަދަލު ނުދެވިގެން އުޅޭ ސަބަބު ސާފު ނުވާ ކަމަށާއި އެކަމަށް ބޭނުންވާ ފައިސާ ވެސް ދައުލަތުގައި އެބަހުރި ކަން އިބްރާހިމް ރަޝީދު ފާހަގަ ކުރެއްވި އެވެ.\nބަދަލު ދިނުމުގެ ކަންކަމާއި ގުޅޭ މައުލޫމާތު ސާފު ކުރުމަށް ކަމާއި ގުޅޭ މިނިސްޓަރު ސިވިލް ކޯޓަށް ހާޒިރު ކުރާނެ ކަމަށް ގާޒީ ވިދާޅުވި އެވެ. ނަމަވެސް އެއީ ކޮން މިނިސްޓަރެއް ކަމެއް ގާޒީ ވިދާޅެއް ނުވެއެވެ.\nދީބާޖާ މައްސަލާގައި ކޮށްފައިވާ ހުކުމް މުރާޖައާ ކުރަން ސުޕްރީމް ކޯޓަށް ހުށަހަޅުއްވާނެ ކަމަށް އެޓާނީ ޖެނެރަލް އިބްރާހިމް ރިފްއަތު ވަނީ މީގެ ތިން މަސް ކުރިން ވެސް ވިދާޅުވެފަ އެވެ. ނަމަވެސް ރައީސް ސޯލިހުގެ އެންގެވުމަކަށް އަނެއްކާ ވެސް އެ މައްސަލަ ރިވިއުއަށް ހުށަހަޅުއްވާނެ ކަން މިއަދު ވަނީ އޭޖީ އިއުލާނު ކުރައްވާފަ އެވެ.\nސިވިލް ކޯޓުން އެންމެ ފުރަތަމަ ދިބާޖާއާ އެއްކޮޅަށް 348 މިލިއަން ރުފިޔާ ދިނުމަށް ހުކުމް ކުރި އެވެ. ނަމަވެސް ހައިކޯޓުން އެ ހުކުމް ވަނީ ބާތިލްކޮށްފަ އެވެ. އަދި ސުޕްރީމް ކޯޓުން ފަހުން ވަނީ ހައިކޯޓްގެ ހުކުމް ބާތިލްކޮށް ސިވިލް ކޯޓުގެ ހުކުމް ދަމަހައްޓާފަ އެވެ. ސުޕްރީމް ކޯޓުން ނިންމީ، ހައިކޯޓުން މައްސަލަ ބަލައިގަތީ އިސްތިއުނާފުގެ މުއްދަތު ހަމަވި ފަހުން ކަމަށްވާތީ ހައިކޯޓްގެ އިޖުރާއަތްތައް ނުބައިވުމުން އެ ހުކުމް ބާތިލް ކަމަށެވެ. އަދި ސިވިލް ކޯޓުގެ ހުކުމް ސުޕްރީމް ކޯޓުން ދެމެހެއްޓީ އެވެ.\nއެކަން އެގޮތަށް އޮއްވައި ދައުލަތާއި ދީބާޖާއާ އެކު ސެޓަލްމަންޓަކާ މެދު މަޝްވަރާ ކުރެވި އެއްބަސްވެވުނީ ބަދަލުގެ ގޮތުގައި 174 މިލިއަން ރުފިޔާ ދިނުމަށެވެ. ސެޓަލްމެންޓް ކޮމިޓީގެ ލަފަޔާ އެއްގޮތަށް ރައީސް އިބްރާހިމް މުހައްމަދު ސޯލިހު ވަނީ ދީބާޖާއަށް 174 މިލިއަން ރުފިޔާ ދިނުމަށް ނިންމަވައިފަ އެވެ.\nޓެސްޓުކުރަން ދެކޮޅު ހެދި ބައެއްގެ މައްޗަށް ކޯޓު އަމުރު\nއަނެއްކާވެސް ސިވިލް ކޯޓުގެ އިސް ގާޒީގެ މައްސަލައެއް


މިއަހަރުގެ ބަޖެޓަށް ބައެއް ބަދަލުތައް ގެންނަނީ މިއަހަރުގެ ބަޖެޓަށް ބައެއް ބަދަލުތައް ގެންނަނީ\nމިއަހަރުގެ ބަޖެޓަށް ބައެއް ބަދަލުތައް ގެންނަނީ\nއަހަރުގެ ބަޖެޓް އަލުން މުރާޖަޢާކޮށް އެކުލަވާލެއްވުމަށް ބޭއްވި ކެބިނެޓް ވަރކިން ސެޝަންގެ ތެރެއިން. ފޮޓޯ: ރައީސް އޮފީސް\nކޯވިޑް-19 އާއި ގުޅިގެން ބަޖެޓަށް ބައްދަލުތައް ގެންނައިރު ރައްޔިތުންނަށް އެންމެ ފައިދާ ހުރި ގޮތްތަކަށް އިސްކަންދެއްވައިގެން ބަދަލުތައް ގެނައުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަޒީރުންގެ ކިބައިން އެދިވަޑައިގަންނަވައިފިއެވެ.\nރައީސް މިގޮތަށް އެދިވަޑައިގަތީ ކޯވިޑް-19 އަށްފަހު މި އަހަރުގެ ބަޖެޓް އަލުން މުރާޖަޢާކޮށް އެކުލަވާލެއްވުމާއި 2021 ވަނަ އަހަރުގެ މެދުރާސްތާގެ ބަޖެޓާއި ގުޅޭ ގޮތުން މަޝްވަރާކުރުމަށް މިއަދު ބޭއްވެވި ކެބިނެޓް ވަރކިން ސެޝަނުގައެވެ. މި ބައްދަލުވުމުގެ ރިޔާސަތު ބަލަހައްޓަވާފައިވަނީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ.\nކޯވިޑް-19 އަށްފަހު ރާއްޖޭގެ މާލީ ހާލަތަށް އައި ބަދަލުތަކާއެކު މިއަހަރުގެ ބަޖެޓަށް ބަދަލު ގެންނެވުމަށް ފިނޭންސް މިނިސްޓްރީން ހުށަހަޅުއްވާ ކަންތައްތަކުގެ މަޢުލޫމާތު، މިނިސްޓަރ އޮފް ފިނޭންސް އިބްރާހީމް އަމީރު ވަނީ މި ސެޝަނުގައި ހިއްސާ ކުރައްވާފައެވެ. އަދި، ވަކިވަކި އިދާރާތަކުގެ ބަޖެޓަށް ގެންނަވާ ބަދަލުތަކާއި ބެހޭގޮތުން މި ސެޝަންގައި ވަނީ މަޝްވަރާކޮށްފައެވެ.\nމި ސެޝަންގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ ކޯވިޑް-19 އަށްފަހު ޤައުމު އާރާސްތުކޮށް އިޤްތިޞާދު އިޢާދަ ކުރުމަށް ކުރަންޖެހޭ މަސައްކަތްތަކަށް އަލިއަޅުއްވާލައްވާފައެވެ. އަދި ކޯވިޑް-19 އާއި ގުޅިގެން ބަޖެޓަށް ގެންނަންޖެހޭ ބަދަލުތައްވެސް ރައީސުލްޖުމްހޫރިއްޔާ ފާހަގަކުރައްވާކަމަށް ރައީސް އޮފީހުން ވިދާޅުވެއެވެ.\nކޯވިޑްއާ ގުޅިގެން މާލެ ސަރަހައްދަށް އިތުރު ލުއިތަކެއް ދިނުމަށް ސަރުކާރުން މި ވަނީ ނިންމަވާފައެވެ. މިގޮތުން ސްކޫލް މަދަރުސާތަކާއި އޮފީސްތައް މާދަމާ ހުޅުވާލާނެއެވެ. އަދި ކެފޭ ރެސްޓޯރަންޓްގެ އިތުރުން މާލޭ ސަރަހައްދުގައި ޖަމާއަތުގައި ނަމާދުކުރުންވެސް މާދަމާއިން ފެށިގެން ވަނީ ހުއްދަދީފައެވެ.\nއެގްރޯ ނެޓްގެ "ކޮންޓްރެކްޓް ފާމިން" މަޝްރޫޢު ރާއްޖޭގެ އިތުރު 11 ރަށެއްގައި ފަށަނީ


Alifushee Airport suvaalah Aslam javaabeh nudhehvi\nއަލިފުށީ އެއާޕޯޓްގެ ސުވާލަށް އަސްލަމް ޖަވާބެއް ނުދެއްވި\nހައުސިން މިނިސްޓަރު އަސްލަމް މިއަދު މަޖިލީހުގައި\nރ. އަލިފުށީގައި އެއާޕޯޓް އެޅުމާ ގުޅޭގޮތުން ހައުސިން މިނިސްޓަރު މުހައްމަދު އަސްލަމާ ރައްޔިތުންގެ މަޖިލީހުގައި އަމާޒުކުރި ސުވާލުތަކަށް ޖަވާބެއް ނުދެއްވި އެވެ.\nށ. އަތޮޅުގެ ބައެއް ރަށްތަކުގައި ފެނާއި ނަރުދަމާގެ މަސައްކަތް ލަސްވާތީ އަސްލަމް މިއަދު މަޖިލީހަށް ހާޒިރުކޮށް ވަނީ ސުވާލު ކޮށްފަ އެވެ. އަދި އެ ފުރުސަތުގެ ތެރެއިން ރ. އަލިފުށީގައި އަޅަން ނިންމި އެއާޕޯޓާ ގުޅޭ ގޮތުން މަޑުއްވަރީ ދާއިރާގެ މެމްބަރު އާދަމް ޝަރީފް އަސްލަމާ ސުވާލު ކުރެއްވި އެވެ.\nއަލިފުށީގައި އެއާޕޯޓެއް އަޅަން ބަޖެޓު ވެސް ކުރެވިފައި ނެތް އިރު ކުއްލިއަކަށް އެ ރަށުގައި އެއާޕޯޓެއް އަޅަން ނިންމުމުން އެއީ ރައްޔިތުންނަށް ލަނޑެއް ދިނުން ނޫންތޯ އާދަމް ޝަރީފް ސުވާލު ކުރެއްވި އެވެ. އަދި ރ. އަތޮޅުގެ ދެކުނުގައި މިހާރުވެސް 12،000 މީހުންގެ އާބާދީ އަކާއެކު 15 ރިސޯޓް އޮޕަރޭޓް ކޮށް އަދި ތިން ރިސޯޓު ވެސް ތަރައްގީ ކުރަމުންދާ އިރު، އެ އަތޮޅުގެ ދެކުނުގައި ވެސް އެއާޕޯޓެއް އެޅުމުގެ ވިސްނުން ގެންގުޅޭތޯ އާދަމް އެއްސެވި އެވެ.\nނަމަވެސް އާދަމް ޝަރީފްގެ ސުވާލުތަކަކަށް ޖަވާބު ދެއްވަން އަސްލަމް ދެކޮޅު ހެއްދެވި އެވެ. ވިދާޅުވީ މިއަދު މަޖިލީހަށް ވަޑައިގަތީ ފެނާއި ނަރުދަމާއާ ގުޅޭ މައްސަލަތަކާ ގުޅޭގޮތުން ޖަވާބު އަރުވަން ކަމަށެވެ. ފެނާއި ނަރުދަމާއާ ނުގުޅޭ ސުވާލުތައް މަޖިލީހުގެ އެހެން މެމްބަރުން ވެސް މިއަދު ކުރެއްވި އިރު އެ ސުވާލުތަކަށް ވެސް އަސްލަމް ޖަވާބެއް ނުދެއްވަ އެވެ.\nރ. އަލިފުށީގައި އެއާޕޯޓެއް އަޅަން މިދިޔަ ބުދަ ދުވަހު އެމްޓީސީސީއާ ވަނީ ހަވާލު ކޮށްފަ އެވެ. އެ މަސައްކަތް ސަރުކާރުން އެމްޓީސީސީ އާއި ހަވާލުކުރީ 750 ދުވަހުގެ ތެރޭގައި އެ މަސައްކަތް ނިންމާ ގޮތަށެވެ. މި މަޝްރޫއަށް އެރަށު ބިން ހިއްކުން ވެސް ހިމެނެ އެވެ. ސަރުކާރުން އެމްޓީސީސީ އާއި ހަވާލުކުރި މި މަސައްކަތަށް 451،615،528.48 ރުފިޔާ ހަރަދު ވާނެ އެވެ.\nއަލިފުށީގައި އެއާޕޯޓެއް އަޅަން ނިންމި އިރު އެ ޕްރޮޖެކްޓަށް ގިނަ ބައެއްގެ ފާޑުކިޔުން ވެސް އަމާޒުވެފައި ވެއެވެ. އެގޮތުން ރ. އަތޮޅު އިފުރުގައި އެއާޕޯޓެއް އޮންނައިރު އަލިފުށިން ފުރައިގެން އެ އެއާޕޯޓަށް 20 މިނެއް ދެވޭއިރު ކުއްލިއަކަށް އަލިފުށީގައި އެއާޕޯޓެއް އެޅުމުގެ މަގްސަދާމެދު ގިނަ ބަޔަކު ދަނީ ސުވާލު އުފައްދަމުން ނެވެ.\nރައްޔިތުންގެ މަޖިލިސް އަލިފުށި މުހައްމަދު އަސްލަމް\n"ޒިންމާގައި ނެތް ކަމެއް ކުންފުންޏަކަށް ކުރެވިގެން ނުވާނެ"\nމާލޭގައި އަޅާ ހައުސިން ޔުނިޓްތަކުގެ ތަފްސީލު ދީފި


MP Ilham aai MP Latheef ge bahuge hoonu hamalaa thakeh sarukaarah! | Mihaaru\nދިއްދޫ ދާއިރާގެ މެމްބަރު އަބްދުއްލަތީފް މުހައްމަދާއި (ވ) ދަނގެތި ދާއިރާގެ މެމްބަރު އިލްހާމް އަހުމަދު. --- ފޮޓޯ: މިހާރު\nއިލްހާމާއި ލަތީފްގެ ބަހުގެ ހޫނު ހަމަލާތަކެއް ސަރުކާރަށް!\n25 އެޕްރީލް 2019 - 08:33 126 comments\nމިއީ އާންމު އިންތިޚާބަށް ފަހު، ސަރުކާރު ހިންގާ ކޯލިޝަންގެ މެމްބަރުންތަކެއް މިހާ ބޮޑަށް ސަރުކާރަށާއި ރައީސަށް ރައްޔިތުންގެ މަޖިލިހުގައި ބަހުގެ ހޫނު ހަމަލާތަކެއް ފޮނުވާލި ފުރަތަމަ ފަހަރެވެ.\nމި މަހުގެ ހަ ވަނަ ދުވަހު ބޭއްވި އާންމު އިންތިޚާބުގައި ބަލިވި ދެ ބޭފުޅުން، ރައީސަށާއި ސަރުކާރަށް ބޮޑެތި ފާޑުކިޔުންތަކެއް އަމާޒު ކުރެއްވީ ރައްޔިތުންގެ މަޖިލިހުގެ އިއްޔެގެ ޖަލްސާގަ އެވެ. ފަނޑިޔާރުންގެ ގާނޫނަށް ވިލުފުށީ ދާއިރާގެ މެމްބަރު ރިޔާޒް ރަޝީދު ހުށަހެޅުއްވި އިސްލާހަށް ބަހުސް ކުރައްވަމުން އިލްހާމާއި ލަތީފްގެ އިތުރުން، ސަރުކާރު ކޯލިޝަންގެ ބައެއް އެހެން މެމްބަރުން ވެސް ވަނީ ސަރުކާރަށް ވަރަށް ބޮޑަށް ފާޑުވިދާޅުވެފަ އެވެ.\n"އަޅުގަނޑު ހުރީ ޖަލުގައި، އަޅުގަނޑުގެ އާއިލާ އޮތީ ތިޔަ ބޭފުޅުންނާ އެކީގައި ކެމްޕެއިންގައި. އަންހެނުން ލައްވައި އިންޓަވިއު ނަގައިގެން އިލްހާމަށް، އާއިލާ އަށް އަނިޔާ ކުރަމުންދާ ކަމަށް، ރައީސް ޔާމީންގެ ވެރިކަން ވައްޓަން ވޯޓު ދޭށޭ ކިޔާފައި އަންހެނުންނާއި ދަރިން ލައްވައި އިންޓަވިއު ނެގީ. މި ހަގީގަތްތަކެއް އޮޅުވައެއް ނުލެވޭނެ،" ކުރީގެ ރައީސް އަބްދުﷲ ޔާމީންގެ ވެރިކަމުގައި އަށް މަސް ދުވަސް ވަންދެން ޖަލަށް ލާފައި ހުރި އިލްހާމް ވިދާޅުވި އެވެ.\nއޭނާ ވިދާޅުވި ގޮތުގައި، މި ސަރުކާރުގެ ވިސްނުމަކީ ކޮމިޝަންތައް އުފައްދައިގެން، ބަދަލު ހިފައި މީހުން ޖަލަށްލުމެވެ. އެކަމަކު، ޔާމީންގެ ސަރުކާރު ބަދަލުކުރީ ގާނޫނާ ޚިލާފަށް މީހުން ހައްޔަރުކުރަން ފެށުމުންކަން އިލްހާމް ފާހަގަ ކުރެއްވި އެވެ.\n"އެންމެން ބޭނުންކޮށްގެން، ގާސިމްގެ ޖޭޕީ ބޭނުންކޮށްގެން ވެރިކަމަށް އައީ. ދެހާސް އަށެއްގައި ވެސް އެހެން [ވެރިކަމަށް] އައީ. ހަނދާނެއް ނެތް ވައުދާއި އަހުދެއް،" މަޖިލިހުގެ އިއްޔެގެ ޖަލްސާގެ ރިޔާސަތުގައި އިންނެވި މަޖިލިހުގެ ރައީސް އަދި މާމިގިލީ ދާއިރާގެ މެމްބަރު ގާސިމަށް އިޝާރާތް ކުރައްވައި އިލްހާމް ވިދާޅުވި އެވެ.\nއަބަދުވެސް މިހާރު ދައްކަނީ މީހުން "ކޮމިޝަނަށް ހާޒިރުކުރާ ވާހަކަ" އާއި މީހުން "ޖަލަށްލާ ވާހަކަ" ކަމަށް އޭނާ ވިދާޅުވި އެވެ.\n"މިއާ ދެކޮޅަށް ވާހަކަ ދައްކައިގެން ނޫންތޯ ރައީސް ޔާމީންގެ ސަރުކާރު ބަދަލުކުރީ. ބަދަލުކޮށްފައި ބަހައްޓާފައި އަނެއްކާ މި ވާހަކަތައް ދައްކަން ފެށީ." މި ފަހަރުގެ އާންމު އިންތިޚާބުގައި ޖޭޕީގެ ޓިކެޓުގައި އުނގޫފާރު ދާއިރާ އަށް ވާދަކުރައްވައި ބަލިވި އިލްހާމް ވިދާޅުވި އެވެ.\nމި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީ އަށް އާންމު އިންތިޚާބުގައި އަށް 65 ގޮނޑި ލިބުނަސް، ރައްޔިތުން އަދިވެސް ތިބީ އެ ޕާޓީއާ އެއްކޮށް ނޫން ކަމަށް އިލްހާމް ވިދާޅުވި އެވެ. އޭނާ ވިދާޅުވި ގޮތުގައި މަޖިލިހުގެ އިންތިޚާބުގައި އެމްޑީޕީ ފިޔަވައި އެހެން ފިކުރުތަކަށް ވޯޓު ދިން ރައްޔިތުންގެ އަދަދު މާ ގިނަ އެވެ.\n"އެންމެން ބޭނުންކޮށްގެން، ގާސިމްގެ ޖޭޕީ ބޭނުންކޮށްގެން ވެރިކަމަށް އައީ. ދެހާސް އަށެއްގައި ވެސް އެހެން [ވެރިކަމަށް] އައީ. ހަނދާނެއް ނެތް ވައުދާއި އަހުދެއް،" އިލްހާމް\nޕީޕީއެމްގެ މެމްބަރެއްގެ ގޮތުގައި ވެސް ކުރިން ހުންނެވި އަދި ގާސިމް އެންމެ ބޮޑަށް އިތުބާރު ކުރައްވާ ބޭފުޅުންގެ ތެރޭގައި ހިމެނިވަޑައިގަންނަވާ އިލްހާމް ވިދާޅުވީ، އެމްޑީޕީ އަށް ގިނަ ގޮނޑިތަކެއް ލިބުނަސް، ކުރިމަގުގައި މަޖިލިހުގައި ކަންކަން ކުރާ ގޮތް ވަރަށް ގާތުން ބައްލަވާނެ ކަމަށެވެ.\nލަތީފް ވެސް ވިދާޅުވި ގޮތުގައި މި ސަރުކާރު ވެރިކަމަށް އައީ ގާސިމްގެ ބުރަ މަސައްކަތްޕުޅުންނެވެ. އަދި މި ކަމުގައި އެންމެ ބޮޑު ގުރުބާނީއެއް ވެވަޑައިގެންނެވި އެއް ބޭފުޅަކީ ގާސިމް ކަމަށް ވިދާޅުވި އެވެ.\nއެކަމަކު، ސަރުކާރު ހިންގަމުން ދަނީ ޅ. ހިންނަވަރުގެ ފަޅުތެރޭގައި އަޅާފައި އޮތް ވަކަރު ދޯންޏެއްގައި "ޓޫޓީ އިންޖީނެއް" އަޅައިގެން ހިންގާ ގޮތަށް ކަމަށް ވެސް ލަތީފް ވިދާޅުވި އެވެ.\nމި ފަހަރުގެ އިންތިޚާބުގައި ވެސް ދިއްދޫ ދާއިރާ އަށް ވާދަކުރެއްވި ލަތީފް ވިދާޅުވީ، ރައީސް އިބްރާހިމް މުހައްމަދު ސޯލިހް ވެވަޑައިގެންނެވި ވައުދު ނުފުއްދަވާ ކަމަށެވެ. އަދި ސަރުކާރުން ވި ވައުދުތައް ރައްޔިތުންނަށް ފުއްދައި ނުދެވޭނެ ކަމަށް ވިދާޅުވި އެވެ.\n"މި ސަރުކާރެއް ނުހިނގާ. ހިނގަންވާ މިންވަރާ ގާތަށް ވެސް،" އާންމު އިންތިޚާބުގައި އެންމެ ބޮޑު ތަފާތަކުން ބަލިވި ކެންޑިޑޭޓުންގެ ތެރޭގައި ހިމެނޭ ލަތީފް ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު ރައްޔިތުންގެ މަޖިލިސް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް މެމްބަރު އިލްހާމް އަހުމަދު މެމްބަރު އަބްދުއްލަތީފް އިއްތިހާދުގެ ހަމަނުޖެހުން މެމްބަރު ގާސިމް އިބްރާހިމް (މާމިގިލި)


Koala Aunu Futsal Cup fashaifi, Enme fahuge Champion NYG ah faseyha molheh - One Online\nދަރަނބޫދޫގައި ކުރިއަށްދާ ދިހަވަނަ ކޯލަ އައުނު ކަޕްގެ ތެރެއިން -- ފޮޓޯ/ ޑީޒެޑްސީ\nކޯލަ އައުނު ކަޕް\nކޯލަ އައުނު ފުޓްސަލް ކަޕް ފަށައިފި، އެންމެ ފަހުގެ ޗެމްޕިއަން އެންވައިޖީއަށް ފަސޭހަ މޮޅެއް\nކޮންމެ އަހަރެއްގެ އަލްހާ އީދާ ދިމާކޮށް، ފ. އަތޮޅުގެ ރަށްތަކަށް އަމާޒުކޮށްގެން ބާއްވާ ކޯލަ އައުނު ފުޓްސަލް ކަޕް ފަށައިފިއެވެ.\nދަރަނބޫދޫ ޒުވާނުންގެ ކްލަބު (ޑީޒެޑްސީ) އިން އިންތިޒާމުކޮށްގެން ފ. ދަރަނބޫދޫގައި ބާއްވާ ދިހަވަނަ ކޯލަ އައުނު ކަޕް ފެށުނީ އިއްޔެއެވެ.\nއެ މުބާރާތުގައި ރޭ ތިން މެޗެއް ކުޅުނެވެ. ރޭގެ ފުރަތަމަ މެޗަކީ 'ގްރޫޕު އޭ'ގެ މެޗެކެވެ. އެ މެޗުގައި ބައްދަލުކުރީ ކަނބުލޮ އެފްސީ އާއި އެންމެ ފަހުގެ ރަނަރަޕް ގަޓް ސިޓީއެވެ. އެ މެޗުގައި ގަޓް ސިޓީގެ މައްޗަށް 1-0ގެ ނަތީޖާއަކުން ކަނބުލޮ އެފްސީން ވަނީ ކުރި ހޯދައިފައެވެ. މެޗުގެ މޮޅު ކުޅުންތެރިޔާގެ މަގާމަށް ހޮވުނީ ކަނބުލޮ އެފްސީގެ އަނީސް ޒާހިރެވެ.\nރޭ ކުޅުނު ދެވަނަ މެޗަކީ 'ގްރޫޕު ބީ'ގެ މެޗެކެވެ. އެ މެޗުގައި ބައްދަލުކުރީ ވެސްޓް ސިޓީ އާއި އެންމެ ފަހުގެ ޗެމްޕިއަން ނިލަންދޫ ޔޫތު ޖެނެރޭޝަން (އެންވައިޖީ) އެވެ. އެ މެޗު ފަސޭހަކަމާއެކު 12-2ގެ ނަތީޖާއަކުން ކާމިޔާބުކުރީ އެންވައިޖީއެވެ. މެޗުގެ މޮޅު ކުޅުންތެރިޔާގެ މަގާމަށް ހޮވުނީ އެންވައިޖީގެ އިސްމާއިލް އީސާ (މެސީ) އެވެ.\nރޭ ކުޅުނު ފަހު މެޗަކީ 'ގްރޫޕު ސީ'ގެ މެޗެކެވެ. އެ މެޗުގައި ބައްދަލުކުރީ އެސޯސިއޭޝަން ފޯރ ވެސްޓް ޔުނައިޓެޑް (އޭޑަބްލިއުޔޫ) އާއި އެފްސީ ސިއްސުވާލިއެވެ. އެ މެޗު 9-1ގެ ނަތީޖާއަކުން ކާމިޔާބުކުރީ އޭޑަބްލިއުޔޫއެވެ. މެޗުގެ މޮޅު ކުޅުންތެރިޔާގެ މަގާމަށް ހޮވުނީ އޭޑަބްލިއުޔޫގެ މުހައްމަދު ޔަފާއުއެވެ.\nއެ މުބާރާތުގައި ފުރަތަމަ ކުރިއަށްދާނީ ގްރޫޕު ސްޓޭޖެވެ. ތިން ގްރޫޕަކަށް ބަހާލައިގެން ކުރިއަށްދާ އެ މުބާރާތުގެ 'ގްރޫޕު އޭ'ގައި ހިމެނެނީ ކަނބުލޮ އެފްސީ އާއި ގަޓް ސިޓީ އަދި ބީސީ ސްޕޯޓްސް ކްލަބެވެ. 'ގްރޫޕު ބީ'ގައި ހިމެނެނީ ނިލަންދޫ ޔޫތު ޖެނެރޭޝަން (އެންވައިޖީ) އާއި ވެސްޓް ސިޓީ އަދި އޭކްސްއެވެ. 'ގްރޫޕު ސީ'ގައި ހިމެނެނީ އެސޯސިއޭޝަން ފޯރ ވެސްޓް ޔުނައިޓެޑް (އޭޑަބްލިއުޔޫ) އާއި އެފްސީ ސިއްސުވާލި އަދި އެފްސީ ޒަލްޒަލާއެވެ.\nއެ މުބާރާތުގައި މިއަދު ވެސް ތިން މެޗު ކުޅުމަށް ހަމަޖެހިފައިވެއެވެ. މިއަދު ހަވީރު 4:00 ކުޅޭ 'ގްރޫޕު ބީ'ގެ މެޗުގައި އެންވައިޖީ އާއި އޭކްސް ބައްދަލުކުރާ އިރު، މިއަދު ހަވީރު 5:00ގައި ކުޅޭ 'ގްރޫޕު ސީ'ގެ މެޗުގައި ބައްދަލުކުރާނީ އޭޑަބްލިއުޔޫ އާއި އެފްސީ ޒަލްޒަލާއެވެ. އަދި މިރޭ 8:30ގައި ކުޅޭ 'ގްރޫޕު އޭ'ގެ މެޗުގައި ބައްދަލުކުރާނީ ކަނބުލޮ އެފްސީ އާއި ބީސީ ސްޕޯޓްސް ކްލަބެވެ.\nއެ މުބާރާތުގެ ކުއާޓާ ފައިނަލަށް ދަތުރުކުރާނީ ތިން ގްރޫޕުގެ އެއްވަނަ އަދި ދެވަނަ ޓީމުގެ އިތުރުން ގްރޫޕުތަކުގެ ފުލުފައި އޮންނަ ޓީމުތަކުގެ ތެރެއިން އެންމެ ރަނގަޅު ނަތީޖާ ހޯދާ ދެ ޓީމެވެ. ކުއާޓާގެ މެޗުތަކުން މޮޅުވާ ޓީމުތައް ސެމީ ފައިނަލުގައި ވާދަކޮށް، މޮޅުވާ ދެ ޓީމަށް އަންނަ ބުރާސްފަތި ދުވަހު ކުޅޭ ފައިނަލުން ޖާގަ ލިބޭނެއެވެ.\nގުޅޭ ޓެގު ފުޓްސަލް ކޯލަ އައުނު ކަޕް


ލޯބިވެވުނީ އެވެ. – 11 – Esfiya – Dhivehi Vaahaka Site\nލޯބިވެވުނީ އެވެ. – 11\n- by zaa-na - 38- December 7, 2018\nނަގައިގަތް ދިލައާއިއެކު ޔުނާން އަށް އަތުގައި ފިރުމާލެވުނެވެ. ކަމީލާ ހުރީ ކަޅިވެސް ޖަހައިނުލާ ޔުނާން އަށް ބަލާށެވެ. އޭނާގެ ކަރުނުން ފުރިފައިވާ ދެލޮލުންނެވެ.\n“އިނގޭ މިހާރު އަހަރެން އަތް ލަން ޔުނާންއަށް ކަމުނުދާކަން. އެކަމަކު ތީ މަގޭވެސް ފިރިމީހާ.”. ކަމީލާ ޔުނާން އަށް ފުރަގަސްދިނެވެ.\n“ކިހިނެއް ކަމީލާ އަށް އެނގުނީ އަހަރެން މެރީ ކުރިކަމެއް.” ޔުނާން އެހާ ސިއްރުން ކުރި ކަމެއް ކަމީލާއަށް އެނގެންވީ ކީއްވެ ހެއްޔެވެ؟\n“އިނގޭނެ ދޯ ހޯދަން އުޅެންޏާ. ޔުނާންއަށް ނޭނގޭ ބައިވަރު ކަންތައްތައް އަހަންނަށް އިނގޭ.” ކަމީލާ ޔުނާން އާ ދިމާއަށް އެނބުރެމުން ސީދާ ޔުނާންގެ ލޮލަށް ބަލާލިއެވެ. އެދެލޮލުގެ ތެރެއިން ފެންނަމުންދަނީ ކޮންއެއްޗެއްތޯ ކަމީލާ ދެނެގެންނަން ބޭނުންވާ ކަހަލައެވެ.\n“އަހަރެން ކަމީލާ ދެކެ އަދިވެސް ލޯބިވޭ. ވަރަށް އިންތިޒާރުކުރިން.” ޔުނާންގެ އަޑުގައިވާ ރިހުން ކަމީލާގެ ހިތް ތޮރުފާލިކަހަލައެވެ. ޔުނާންގެ މޭތެރެއަށް ކަމީލާ ބޮޑިވެގަތެވެ. ރޮމުންނެވެ. ހިތުގައި ހުރި އުދާސްތައް ކަރުނައިގެ ސިފައިގައި ބޭރުވަމުންދަނީއެވެ.\n“އަހަރެން މީ މީހެއްގެ ފިރިއެއް.” ޔުނާން ކަމީލާ ދުރުކޮށްލިއެވެ. މޫނުގައި ދެއަތް އަޅައިގެން ހުރެ ކަމީލާ ދުއްވައިގަތެވެ. ކަމީލާ ދިޔަ ދިމާއަށް ބަލަހައްޓައިގެން ހުރި ޔުނާންގެ ހިތް އެދެމުން ދިޔައީ ފަހަތުން ގޮސް ކަމީލާ ހުއްޓުވާށެވެ. ނަމަވެސް ޔުނާންގެ ފައިގައި އެޅިފައިވާ ކަސްތޮޅުގެ ސަބަބުން އެކަން ކުރަން ކިތައްމެ ބޭނުންވިޔަސް އެކަން ކުރެވޭކަށްނެތެވެ. ޔުނާންގެ ހަށިގަނޑަކީ އިޝާ ގެ މިލްކެކެވެ. އެހެންވެ ޔުނާން މިސްރާބު ޖެހީ ގެޔާއި ދިމާއަށެވެ.\nޔުނާން ކޮޓަރިއަށް ވަދެ އެނދުމަތީގައި އިށީނދެލިއެވެ. ދެއަތުން ބޮލުގައި ހިފަހައްޓާލަމުން ފުން ނޭވާއެއް ބޭރުކޮށްލިއެވެ. ފިކުރުތައް ޔުނާން ގެ ސިކުނޑި ވަށާލާފައިވާތީ ޔުނާންއަށް އުނދަގޫވަނީއެވެ.\nއެވަގުތު އިޝާ ކޮޓަރީގެ ދޮރު ހުޅުވާލާފައި އައިސް ވަނެވެ.\n“އިޝާ. އަދި ކިރިޔާތަ ގެއަށް ތި އައީ. މިހާރު އެހެރަ އެކެއް ޖަހާ ދިޔައީ.” ޔުނާން ފުރަތަމަ ފަހަރަށް ނުރުހުން ފާޅުކުރިއެވެ.\n“ކޮބާ މައްސަލައަކީ. ޔުނާންވެސް ތިއައީނު އަދި.” އިޝާ ކޮނޑުގައި އޮތް ދަބަސް ނަގާ ސައިޑް ޓޭބަލްމަތީގައި ބަހައްޓާލިއެވެ.\n“މަށާއި އިޝާ އާ ހަމަހަމަތަ؟ މިރޭ އަހަރެން މިދިޔައީ ދާން ޖެހިގެން. ހޮސްޕިޓަލަށް.” އިޝާގެ ވާހަކަ ހުރި ގޮތުން ޔުނާން ގާތަށް ރުޅި އަންނަ ގޮތް ވިއެވެ.\n“ހަމަ ހަމަ ވާނެ. ހަމަ ހަމަ ވާންޖެހޭނެ. އަހަރެން ވެސް މިއައީ ރައްޓެހިންނާއެކު ބޭރުގައި އުޅެފައި.” ޔުނާންއަށް އެއްވެސް ގަދަރެއް އިޝާގެ ހިތުގައި ނެތެވެ. ވާނީވެސް އެހެން ނޫންހެއްޔެވެ؟ އިޝާ އަށް ޔުނާން މުހިއްމުވީ ހިނދުކޮޅަކަށެވެ.\nއިތުރަށް ޒުވާބުކުރަން ބޭނުންނުވާތީ ޔުނާން ވަނީ ފާހާނާއަށެވެ. އެއްޗެހި ބަދަލުކޮށްގެން ޔުނާން އެނދުގައި އޮށޯވެލީ ނިދޭތޯއެވެ.\n“ހާދަ ވަސްގަނޑު ރަނގަޅޭ.” ހެނދުނު ހެނދުނާ އޮފީހަށް ދާން ތައްޔާރުވެގެން ނިކުތް ޔާސިރުގެ ނޭފަތުގައި ފުރަތަމަވެސް ޖެހުނީ ދީމާ ގެ މީރު ކެއްކުންގަނޑުގެ ވަހެވެ. ނޭފަތް އެތެރެއަށް ދަމާލަމުން އައިސް ޔާސިރު ބަދިގެ ތެރެއަށްވަނެވެ.\n“އިޝާ ނުހޭލަނީތަ؟” ބަދިގެ ތެރޭގައި އިޝާ ފެންނަންނެތްކަން ޔާސިރު ފާހަގަކުރިއެވެ.\n“ޔާސިރު އަށް ހަމަ އެއްވެސް ކަމެއް ފާހަގައެއް ނުވޭތަ؟” ދީމާ ހިތްހަމަނުޖެހިފައި ހުރިވަރު މޫނުމަތިން ފެންނަން ހުއްޓެވެ.\n“ތިބުނީ؟” ނިތްކުރި މައްޗަށް ގިނަވެގެން ދިޔަ ރޫތަކާއިއެކު ޔާސިރުގެ ދެލޯ ކުޑަވިއެވެ.\n“މިބުނީ ޔުނާން އުޅޭ ހާލު ޔާސިރުއަށް ފެނޭހޭ. އިޝާ ޔުނާންގެ އެއްވެސް ކަމެއް ނުކުރެއޭ. ގޭގަވެސް މަޑުކޮށްނުލައޭ.” ދީމާ އަށް އައި ރުޅިން ވާހަކަ ދެއްކުނީ ވަރަށް ބާރަށެވެ.\n“ބަލަ އިޝާ ގެންގުޅެފަ ހުރިގޮތުން އަދި ދިރިއުޅުމަކީ ކޯޗެއްކަމެއް ނޭނގެނީއޭ. ދީމާ ނިކަން އޭނަ ޒިންމާދާރު ކޮށްބަލަ.” ޔާސިރު އިޝާ ގެ ދިފާޢުގައި ވާހަކަދެއްކުމުން ދީމާ ގެ ރުޅި ވީ ހައްތަހާ ގަދައެވެ.\n“ބުނަންތަ ޔާސިރު. އަހަންނަކީ ރާއްޖެތެރޭގެ މީހަކަށް ވިޔަސް އަހަރެންގެ މައިންބަފައިން ވެސް އަހަރެން ގެންގުޅުނީ ރަނެއް މަލެއްހެން. ގޭތެރޭގެ އެއްވެސް ކަމެއް ނުޖައްސާ. އެކަމަކު އަހަރެން އުޅުނީ އެހެންތަ؟ ކިތަންމެ މޮޑަން ވިޔަސް ކޮންމެ އަންހެނަކަށްވެސް ދިރިއުޅުމުގެ އުސޫލުތައް އެނގޭނެ.” ޔާސިރުގެ އަނގަ ބެދުނީ ކަންނޭނގެއެވެ. ދީމާ ދެއްކީވެސް ހުސް ރަނގަޅު ވާހަކައެވެ.\n“ތިބުނީ ދީމާ އަބަދުވެސް ތިގޮތުގަ ހުންނާނަމޭތަ؟ މަށަށްޓަކާ؟” ޔާސިރު ދީމާގެ މޫނަށް ބަލާލީ ލޯބިން ފުރިގެންވާ ފަދައިންނެވެ.\n” ނޭނގެ. އިންސާނުން ދޯ މިއީ. ބަދަލުވެސް ވާ ބައެއް އިންސާނުންނަކީ. ބަދަލުވާނީވެސް ސަބަބަކާ ލައިގެން. ކޮންމެ މީހަކަށްވެސް އުފާ ހައްޤުވާނެ. ފިރިމީހާގެ ވަގުތުވެސް.” ދީމާ ޖަޒުބާތުގައި ޖެހި ގެބެމުންދަނީއެވެ. ފެންކަޅިވެފައިވާ ދެލޮލުން ކަރުނަ އޮހެނީއެވެ.\n“ކިހިނެއްވީތަ މަގޭ ބުލްބުލް.” ޔާސިރު ދީމާގެ ދެކޮނޑުގައި ހިފަހައްޓާލިއެވެ. އެވަގުތު ޔުނާންވެސް އެތަނަށް އައިސް ހުއްޓުނެވެ.\n“ދަރިފުޅު އާދޭ ސައިބޯން.” ޔުނާން ފެނުމުން ދީމާ އަވަސް އަވަހަށް ދެލޯ ފޮހެލިއެވެ.\nޔުނާން ކާމޭޒުކައިރީގައި ހުރި ގޮޑި ދަމާލަމުން އިށީނެވެ.\n“ދަރިފުޅު. ހާދަ ނެގިމަޑުވެފަ ތިހުންނަނީ. އިޝާ ދަރިފުޅަށް ރަނގަޅުތަ؟” ޔާސިރު ޔުނާން އާއި ޖެހިގެން އިށީނދެލިއެވެ.\n“އާން. އިޝާ ރަނގަޅު.” ޔުނާންގެ ޖަވާބު ކުރެވެ.\nކުއްލިއަކަށް އިވުނީ އެއްޗެއް ވެއްޓި ފުނޑުފުނޑުވި އަޑުފައްގަނޑެވެ. ދީމާ އާއި ޔާސިރުއަށް ދުއްވައިގަނެވުނީ އެކުއެކީގައެވެ.\n“ޔާރައްބީ. ކިހިނެއް މިހެން ވާނީ.” ޓީވީ ރެކް މަތީގައި އަތުރާފައި ހުރި ހުރިހާ އެއްޗެއް ހުރީ ބިންމަތީގައި ފުނޑުފުނޑުވެފައެވެ.\nދީމާއާއި ޔާސިރު ތިބީ ބުނާނެ އެއްޗެއް ނޭނގި ބަސް ހުއްޓިފައެވެ. ޔުނާން އަށް ވެސް އެމަންޒަރު ފެނިފައި ވީ ހައިރާނެވެ. ޓީވީރެކް މަތީގައި އެއްޗެހިތައް ތަރުތީބުކޮށްފައި ހުންނަނީ އެއްވެސް އެއްޗެއް ވެއްޓޭ ފަދަ ގޮތަކަށް ނޫނެވެ.\nދީމާ އަވަސްވެގަތީ ފިހިގަނޑު ނަގައިގެން ބިއްލޫރިތައް ސާފުކުރުމަށެވެ.\nއިރު އޭގެ ހޫނު އަލި ފަތުރަމުންދަނިކޮށް ކަޅު ބޯ ވިލާތައް އުޑުމައްޗަށް ސަވާރުވެގަތެވެ. މުޅި ދުނިޔެ އަނދިރިކޮށްލިއެވެ. މެންދުރުގެ އެވަގުތުގައިވެސް ހީވަނީ އިރުއޮއްސެން އުޅޭހެންނެވެ.\nޔުނާންގެ ކޮޓަރީގެ ބެލްކަނީގެ ދޮރު ދެފަރާތަށް ކެހިގެން ދިޔައެވެ. އެއްވެސް މީހެއްގެ ބާރަކާނުލައެވެ. އަރާމު ފުން ނިންޖެއްގައި ނިދާފައި އޮތް އިޝާ އަށް ރޭކާވެސްނުލައެވެ. ކޮޓަރި ތެރޭގައި ބަރު ފިޔަވަޅުތަކެއް ނެގެމުންދާ އަޑުވެސް އިޝާއަށް ނީވެނީއެވެ. ޗަކަ ކުލައިގެ ފިޔަވަޅުތައް އެންމެ ފަހުން ހުއްޓުނީ އިޝާ ނިދާފައި އޮތް އެނދާއި ހަމައިންނެވެ. ކުއްލިއަކަށް އިޝާގެ އުނަގަނޑާއި ހަމައަށް އަޅާފައި އޮތް ބޯރަޖާގަނޑު މައްޗަށް އަރަމުން ދިޔައެވެ. ފަޅި ސިކުންތެއްގެ ތެރޭގައި އިޝާގެ ހަށިގަނޑު އެއްކޮށް ރަޖާގަނޑުން އޮޅާލިއެވެ. ނޭވާ ނުލެވިގެން ތެޅި ފޮޅެމުންދާ އިޝާ ރޯމަހެއް ހެން ތެޅެމުންދެއެވެ. އިޝާއަށް ހަޅޭލަވައިގަނެވޭނީވެސް ނޭވާ ލެވިގެންނޫންހެއްޔެވެ؟\nބާރުގަދަ ދެއަތަކުން އިޝާގެ ބަނޑުގައި ހިފާ ފިތާލުމާއެކު ރަޖާގަނޑުން އިޝާގެ ހަށިގަނޑު ސަލާމަތްވިއެވެ. އަނގައިން ނިކުތް ބިރުވެރިއަޑާއެކު އިޝާގެ ދެލޯވެސް މެރިއްޖެއެވެ.\nމަޑުމަޑުން ޗަކަ ކުލައިގެ ހުރި ފިޔަވަޅުތައް ފޮހެވިގެން ދިޔުމާއެކު ހީވީ ކޮޓަރިތެރެއަށް ތޫފާނެއް އައިހެންނެވެ. ބާރުގަދަ ވައިރޯޅިއެއް މުޅި ކޮޓަރި ތެރޭގައި ބޫންއަޑުލައްވަމުން ދިޔައެވެ. ހަރުގަނޑާއި ސައިޑް ޓޭބަލްމަތީގައި ހުރި ކަރުދާސްތަކާއި ހެދުންތައް ބިންމަތީގައި ހޫރެން ފެށިއެވެ. ހީވަނީ ކުޑަވަރެއްގެ ހަނގުރާމައެއް ފެށިގެން އުޅޭހެންނެވެ.\nބެލްކަނީގެ ދޮރު ލެއްޕިގެން ދިއުމާއެކު ކޮޓަރި ތެރޭގެ ހުރިހާ އެއްޗެއް ކުރިން ހުރި ގޮތައް ތަރުތީބުވެގެން ދިޔައެވެ. އުޑުމަތީގައިވާ ކަޅު ބޯ ވިލާތައް ފިލައިގޮސް އަވިދިއްލާލިއެވެ.\nގޭތެރޭގައި ހިނގަމުންދާ އެއްވެސް ކަމެއް ނޭނގޭ ހާލު ދީމާ އޭނާގެ އެއްވެސް ފޭރާމެއް ނެތް ހަށިގަނޑަށް ހެދުން ހެޔޮވަރުކޮށްލިއެވެ.\n“ދީމާ އަދިވެސް އަހަރެންގެ ސުވާލަށް ޖަވާބެއް ނުދެމެއްނު.” އެނދުމަތީގައި އޮށޯވެގެން އޮތް ސާހިލް ގެ މޫނުމަތިން ފެންނަމުން ދިޔައީ ވަރުބަލިކަމެވެ.\n“ސާހިލް ވެސް އަހަރެންގެ ސުވާލަކަށް ޖަވާބެއް ނުދެމެއްނު.” ދީމާ އެނދުމަތީގައި އިށީނދެލިއެވެ.\n“ލޯބިވާތީ ދީމާ އާ އެކީ މިއުޅެނީ. ކީއްވެތަ ޤަބޫލުނުކުރަނީ.؟” ސާހިލް ދީމާގެ ފަލަފަލަ ކޮލުގައި ހިފާލިއެވެ.\n“ނުކުރެވޭނެ ޤަބޫލެއް. އަހެރެންގެ ދަރިއެއްގެ އުމުރުގެ ކުއްޖެއް އަހަރެންދެކެ ލޯބި ވާނެތަ؟ ނުވާނެ. ކޮންމެވެސް އެހެން ބޭނުމެއްގަ ތި އުޅެނީ.” ހިތުގައި ހުރި އެއްޗެއް ބޭރުކުރާކަށް ދީމާ ފަހެއް ނުޖެހުނެވެ.\n“އަހަންނަށް ލިބެނީ ކޯޗެއް؟ ދީމާ އަތުން އަހަރެން އެއްޗެއް ބޭނުންވެގެން ވެސް ނޫޅެމެއްނު.” ސާހިލް މަސައްކަތް ކުރީ ދީމާ އަށް ވިސްނައިދޭށެވެ.\n“އަދި ދޯ. ފަހުން ނަގާ ރާޅު ބޮޑުވާނެއެއްނު.” ދީމާ އެނދުކައިރީގައި ބަހައްޓާފައި ހުރި ތަރުކާރީ ކޮތަޅުތައް އަތަށް ހެޔޮ ވަރުކޮށްލަމުން ތެދުވިއެވެ. ނަމުގައި ދީމާ ނިކުތީ ބާޒާރަށެވެ.\nކާރުގައި ދީމާ އައިސް ގެޔަށް މަޑުކޮށްލިއިރު ދެއަތް ފުރާ ކޮތަޅު ހިފައިގެން ޒުބޭދާވެސް އެހިސާބަށް އަރާ ހަމަވަނީއެވެ.\n“ހާދަ ސާމާނެއް.” އަލަށް އިސްވެ ދީމާ ވާހަކަ ދެއްކުމުން ޒުބޭދާ އަޖައިބުވިއެވެ.\n“ދީމާ މިހާރު ފިލައިގެންތަ ތިއުޅެނީ. ފެނިވެސް ނުލާ.” ދީމާ އާ ވާހަކަ ދެއްކިކަމުގައިވިޔަސް ޒުބޭދާގެ ދެލޯ ހުރީ ދީމާގެ އަތުގައި ހުރި ކޮތަޅުތަކަށެވެ.\n“އުޅޭލެއް ބިޒީކަމުން.” ދީމާ ހިނިތުންވެލިއެވެ.\n“ތިހެއްނޭ ވާނީ. މިޒަމާނުގެ ޅީދަރިއެއް ގެއަށް ގެނެސް ވެއްދީމަ.” އެތެރެއަށް ހިނިގަނޑު ކޮންޓްރޯލް ކުރަމުން ޒުބޭދާ ދީމާ އަށް މަލާމަތްކޮށްލިއެވެ.\n“ނޫނޭ. ހަމަ އަމިއްލަ ކަންތައްތަކުގަ ބިޒީ. އެހެންނޫނަސް ގޭގައި މަސައްކަތް ކުރާނެ ބޭރު މީހެއް ގެންނަން މިއުޅެނީ.” ދީމާ ދޮރާށި ހުޅުވާލާފައި އެތެރެއަށްވަނެވެ. ޒުބޭދާއަށް ހީވީ އޭނާގެ އަނގަޔަށް މީހަކު ހުތް ލިބޯއެއް ފިތާލިހެންނެވެ. އަނގަޔަށް ޖައްސާލި ވައްތަރާއެކު ދީމާއަށް ކުދި ކިޔަމުން ޒުބޭދާ ހިނގައިގަތެވެ.\nހަމަހިމޭންކަން ރަސްކަން ކުރަމުންދާ އެބޮޑު ގެއަށް މިއަދު ދީމާ ވަނީ ފަސްޖެހިފައި ހުރެއެވެ. މުޅި ގޭތެރެ ހީވަނީ ބިރުވެރި ހޮހޮޅައެއް ހެންނެވެ. އެހާވެސް އަދިރިއެވެ.\nބޮކިތައް ޖައްސާލާ ގޭތެރެ އަލި ކޮށްލުމަށްފަހު އެންމެ ފުރަތަމަވެސް ދީމާ ބަލާލީ ބޫޓް ބަހައްޓާ ހަރުގަނޑަށެވެ. އިޝާގެ ފައިވާން ހުރިތޯއެވެ. ކޮންމެ ގޮތެއްވިޔަސް ވަރިހަމައެވެ. މިއަދު އިޝާއާ ވާހަކަދައްކާ އޭނާގެ ނުރަނގަޅު ކަންކަން އިސްލާހުކުރަން ދީމާ ބޭނުމެވެ. އޭނާގެ ހަމައެކަނި ހުރި ދަރިފުޅުގެ ދިރިއުޅުމަކަށް އިޝާ އަކަށް ބޭނުންހާ ގޮތެއް ނުހެދޭނެއެވެ. ހިތުން އިޝާ އަށް އެތިވަރު ގޮވަމުން ދީމާ ގޮސް އިޝާ ގެ ކޮޓަރީގެ ދޮރު ހުޅުވާލިއެވެ.\n“އައްޗީ.” ފުރަތަމަވެސް ޖެހުނު ލޭކުނި ވަހާއެކު ދީމާއަށް ނޭފަތުގައި އަތް އަޅައިލެވުނެވެ.\nދީމާ އެކޮޓަރި ތެރެއަށް ވަނީ ފަކުރުން ހުރެއެވެ.\nއެނދުމަތީގައި ދެމިފައި އޮތް އިޝާ އާއި މުޅި އެނދުގައި އުނގުޅިފައި ހުރި ލޭތައް ދީމާއަށް ފެނުނީ އެވަގުތުއެވެ. ނިކަން ބާރަށް ހަޅޭލަވައިގަންނަމުން ދީމާއަށް ފަހަތަށް ޖެހެވުނެވެ.\nގަތް ބިރުން ދީމާ ދުއްވައިގަތީ ކޮޓަރިން ނިކުންނާށެވެ.\nއެ ކޮޓަރިން ނިކުތް ގޮތަށް ދީމާ ގުޅީ ޔުނާނަށެވެ.\nއެވަގުތު ޔުނާންވެސް ހުރީ ގެ ކައިރީގައި ކަމުން ވަރަށް އަވަހަށް ގެޔަށް އާދެވުނެވެ.\nއިޝާ ފެނިފައި ޔުނާން އަށް ވެސް ލިބުނީ ކުއްލި ޝޮކެކެވެ.\n“މޯމް. ގުޅާބަލަ އެމްބިޔުލެންސްއަށް.” ޔުނާން ގެ އަތް މައްޗަށް އިޝާ ނަގައި އުފުލާލިއެވެ. އެވަގުތު އިޝާ ލައިގެން އޮތް ކުރު ސޯޓްގެ ތެރެއިން އެއްޗެއް ވެއްޓުނުހެން ހީވެގެން ޔުނާން ބަލާލިއެވެ. ކުކުޅުބިހެއްގެ ބައްޓަމަށް އޮތް އެ އެތި ފެނިފައި ޔުނާންގެ ދެލޯ ބޮޑުވެގެން ދިޔައެވެ.\nYeyyy…thank you zaana..mihàa nice story eh kiyaalan libey thee…waiting for next part…luvxxxx❤❤❤😘😘😘😘😘❤💙💖💕💜💛💚💗💘💝💞💟👍👍👍👍👍👍👍\nInsha allah tonight\nWow wow. Story v v nice.\ninsha allah this story is realy sweat\nRoadhamaheh noontha mihaaru aisgeneulheny🤔🤔🤔🤔. Hendhunu sai boathi buneli


SunOnline: America anekkaaves Covid ge raalheh gai\nއެމެރިކާ އަނެއްކާ ވެސް ކޮވިޑުގެ ރާޅެއްގައި\nއަހުމަދު ޖައިޝަން 26 Oct 2020, 10:35\nއެމެރިކާގައި ސިއްހީ މާހިރުން ކޮވިޑް-19 ޓެސްޓުތައް ހަދަނީ --- ފޮޓޯ : ވޮކްސް\nދުނިޔޭގައި އެންމެ ގިނަ އަދަދަކަށް ކޮވިޑް-19 ޕޮޒިޓިވް ކޭސްތައް ފެންނަމުންދާ އެމެރިކާގައި އަނެއްކާވެސް ރިކޯޑު އަދަދަކަށް އެއް ދުވަހެއްގައި ވައިރަސް އަށް ޕޮޒިޓިވް ވެއްޖެ އެވެ.\nއެމެރިކާއިން ވަނީ ދާދި ފަހުން އެއް ދުވަހެއްގެ ތެރޭގައި ކޮވިޑް-19 އަށް ޕޮޒިޓިވް 85،085 ކޭސް ފެނިގެން ގޮސްފައެވެ. މިއީ އެގައުމަށް އަނެއްކާވެސް ރެކޯޑު އަދަދެކެވެ. މީގެކުރީން އެގައުމުން ރެކޯޑު އަދަދަކަށް އެއް ދުވަހެއްގައި ވައިރަސް އަށް ޕޮޒިޓިވް ވެފައިވަނީ 75،000 މީހުންނެވެ.\nއަލަށް ރެކޯޑު އަދަދަކަށް މީހުން ޕޮޒިޓީވް ވެފައިވުމުގެ ސަބަބުން އެގައުމުގައި ސިއްހީ ދާއިރާގެ މާހިރުން ތިބީ ބޮޑު ކަންބޮޑުވުމެއްގެ ތެރޭގައެވެ. އެގޮތުން އެމެރިކާގެ އެޕިޑެމިއޯލޮޖިސްޓުން ބުނާގޮތުގައި އެމެރިކާގައި ކޮވިޑް-19ގެ ތިން ވަނަ ވޭވް އެއް ފެނުމަށް ތައްޔާރުވަމުންދަނީ ކަމަށް ވެދާނެއެވެ.\nއެމެރިކާގައި މިދިޔަ މަހުގެ ކުރީކޮޅަށް ދިޔައިރު ވައިރަސް ކޭސްތައް މަދުވާން ފެށުމަށްފަހު އަލުން ވަނީ ގިނަވާން ފަށާފައެވެ. ސެޕްޓެމްބަރު މަހުގެ 10ގައި ޕޮޒިޓިވް ކޭސްތަކުގެ އަދަދު ހުރީ 20،000 ގައެވެ. އެއީ ޖުލައި މަހަށްފަހު އެގައުމުން އެއް ދުވަހެއްގައި އެންމެ މަދުކޮށް ޕޮޒިޓިވްވި ދުވަހެވެ.\nއެޕިޑެމިއޯލޮޖިސްޓުން ބުނާގޮތުގައި ވިންޓާ އާ ދިމާކޮށް އަންނަ ޗުއްޓީތަކާ ކައިރިކޮށް ވައިރަސްގެ އިތުރު ކޭސްތަކެއް ފެންނަން ފެށުމަކީ ވަރަށް ބޮޑު ނުރައްކަލަކަށް ވެގެންދާނެ ކަމެއްގެ ގޮތުގައެވެ.\nއެމެރިކާގައި މިހާރުވެސް ދަނީ ބައެއް އިންޑޯ ތަންތަން އަލުން ހުޅުވައި ހިދުމަތްތައް ދޭން ފަށާފައެވެ. އެކަމަށް ޕަބްލިކް ހެލްތުގެ މާހިރުން ވަނީ ކަންބޮޑުވުން ފާޅުކޮށްފައެވެ. އަދި އިޖުތިމާއީ ގައިދުރުކަމަށް އަޅައި ނުލާ އުޅޭ މައްސަލަވެސް އެމެރިކާގައި ގިނަ ކަމަށް މާހިރުން ފާހަގަކޮށްފައިވެއެވެ.\nއެގައުމުގައި މިހާތަނަށް ކޮވިޑް-19 އަށް ޕޮޒިޓިވްވި މީހުންގެ އަދަދު 8.7 މިލިއަނަށް އަރާފައިވާއިރު އެ ވައިރަސް ޖެހިގެން މަރުވި މީހުންގެ އަދަދު ވަނީ 225،000 އަށް އަރާފައެވެ.